QIRIM HALQ 
MASALLARI 


Кримськотатарські народні казки 


TILSIMLI YÜZÜK 


Bir zamanda bar eken, bir zamanda yoq eken. Bir köylünif qarısı 
hastalanıp öle. Köylü, qızı Ayşeçiknen qala. Ayşeçik ay deseñ, aydan 
dülber, kün deseñ, künden dülber, merametli ve işkir qız eken. 
Anasına o pek yanıqlay ve çoq vagıt ağlap уйге. "Evlensem, belki 
qarım Ayşeçikke analıq eter", — dep tüşüne köylü. Azmı keçe, çoqmı 
keçe, köylü başqa qadınğa evlene. Onıf da Şerfeçik degen qızı bar 
eken. Şerfeçik erke ve tenbel qız eken. Ögey anası Ayşeçiknifi 
güzelligine asetlenip, onı sevmey. 

Gecelernifi birinde ögey anası Аузетй babasına ayta: 

- Sen Ayşeni dağğa alıp bar ve anda taşlap kel. Taşlamasafi, men 
onı da, seni de bu evden quvarım. 

Ayşeni yuqlay belleseler de, aytılğan laflarnı o eşite. 

Saba Ayşeçiknifi babası dağğa odunğa ketmek içün atlarnı 
arabağa yeke. Ayşeçikni де дабра çağıra. Ayşe torbaçıqqa fındıq 
toldura ve arabağa otura. O fındıq aşap qabuqlarını dağ yoluna 
taşlap-taşlap kete. Dagga kelgen sofi Ayşeçiknifi babası: 

— Bar, qızım, sen qızılçıq cıy, men odun keseyim, — dey. 

Ayşeçik babasını yanından ketken sof, babası baltasını tereknifi 
pıtağına asa da, özü arabağa oturıp evge gayta. Balta ise yelden 
sallanıp terekke urıp tura. 

Ayşeçik, babam daa çalışa dep, qızılçıq cıya bere. Sepeti tolğan 
sofi tereknif yanına kele, baqsa, babası yoq. Qorqqanından 
ağlamağa başlay: 

— Taq-taq eter baltaçığın, qayda ketti babaçığım? — dey. 

Baqsa, fındıq qabuqlarını köre. Şu qabuqlarğa baqıp-baqıp, 
aqşamğace evlerine barıp yete, amma içerige kirmege qorqa ve 
дари artında tura da, evden çıqqan seslerni аійІеу. Babası 
ökünçnen: 

— Şimdi Ayşeçigim ne yapa eken? — dey. 

— Baba, men mındam, - dep, Ayşeçik içerige çapıp kire. 

Ögey anası daa ziyade açuvlana. Gece aqayına dey: 

— Ayşeni yaqın yerde taşlağansıfi, yarın uzaqqa alıp bar, qaytıp 
kelmesin. 


Ertesi künü kene araba yekip yolğa çıqalar. Ayşeçik bir torbaçıq 
ceviz ala ve yol boyu aşap-aşap gabuglarını yolğa taşlay. Dağğa 
kelgen sofi babası qızını muşmolla cıymağa yibere de, özü kene 
baltasını terekke bağlap qayta. 

Sepeti tolğan sofi Ayşeçik kene їегекпій yanına gaytıp kele. 
Baqsa, terekke asılğan balta yelden sallanıp tura, babası ise yoq. 
Ayşeçik ağlap: 

— Taq-taq eter baltaçığıl, qayda ketti babaçığım? — деу. 

Ceviz qabuqlarına baqıp-baqıp evge qayta. Qapu artında difiley. 

— Şimdi Ayşeçigim ne yapa eken? — dey babası. 

Ayşeçik ise: 

— Baba, men mındam, - dep, çapıp kire. 

Şu gecesi Ayşeçik pek boldurğanından qattı yuqlay ve ögey 
anasınıfi aytqanlarını eşitmey. 

Saba kene yolğa çıqalar. Bu keresi Ayşeçik bir şey almaga 
yetiştiralmay. Babası Ayşeni dağnın ей çıtırman, qaranlıq yerine alıp 
bara da, bürülgen cıymağa yibere. Qızçıq Бабазиий sözüni diflep 
dag içine kete. 

Sepeti tolğan sofi, balta sesine qaytıp kele ve babasının kene 
ketkenini anlay. Ayşeçik kene: 

— Tag-tag eter baltaçığıl, qayda kettih babaçığım? — дер, ağlay 
ağlay yol qıdıra, amma tapıp olamay. 

Qaranlıq olğance dağda уйге. Sofi uzaqta bir yarıq köre. Şu 
yarıqqa taraf kete ve bir evge kelip сида. Еупій qapusı açıq eken. 
İçerige kire. Baqsa, set üstünde bir qartbaba yata. Bu Hızır dede 
eken. 

— Selam aleyküm, gartbaba. Aqşam şeriflerifiz hayırlı olsun, — 
dey de, qartbabanın yanına barıp qolunı öpe. 

— Hoş keldiñ, qızım. Kelgenifi ne güzel oldı, hastalandım, alım 
yoq. Ya sen bu qaranlıq dağnın içinde ne içün bir özü уйгеѕій? 

Ayşeçik başına kelgen allarnı Hızır dedege ayta. 

— Öyle olsa, qal mında, menim qızım olursıfi, — dey. 

Ayşeçik Hızır dedede qala ve oña yardım ete: aş pişire, еу 
cıyıştıra, çamaşır yuva. Hızır dede ise tez künler içinde tüzele. 


Кіӛпіегпій birinde Hızır dede Ayşeçiknin bir şeyge muğayıp yürgenini 
köre ve: 

- Ne oldı ya, qızım? Yoqsa ай yoqmı? — dep soray. 

— Yoq, qartbaba, sağlığım yahşı amma, babamnı sağındım, — dey 
Ayşeçik. 

Hızır dede Ayşeçiknif eline örnekli dülber qutuçıq ve yüzük bere 
de: 

— Öyle olsa, bar, babafidan bir haber alıp kel. Bu yüzükni yerge 
tığırlatsan, o saña qaytmağa yol körsetir, — dey. 

Ayşeçik Hızır dedenen sağlıqlaşa ve yüzükni yerge yuvarlata. 
Yüzük yuvarlana-yuvarlana kete, Ayşeçik ise artından çapıp doğru 
evlerine kelip çıqa. 

Quvana, babasını quçaqlay, olıp keçkenlerni ayta. Ögey anası da 
dehişken, çünki özünif qızı oña iç yardım etmey eken. Ayşeçik 
kelgeninen, ойа iş buyura. 

Ayşeçik yüzükni qutuçıqqa qoya. Ufaq qutuçıq balaban sandıqqa 
çevirile. Baqsalar, içi çeşit türlü urbalar, basmalar, ayaqaplar ve 
qıymetli ilvanlar tolu. Bu zengilikni körgen ögey ana pahıllıgtan 
özüne kene yer tapamay. Aqayına öz qızını da dağğa alıp ketmege 
mecbur ete. 

Dağda Şerfeçik fındıq aşay-aşay үйге. Qaranlıq tüşken sofi yarıqnı 
köre de, şu tarafqa kete. Evçik yanına bara, qapunı açıp kire ve anda 
set üstünde yatqan Hızır dedeni köre. "Ayşe aytqan qart budır", dep 
tüşüne o, ve qartbabağa selam bile aytmayıp, birden emir ete: 

— Serilip yatqance, maha tez-tez bahşışlar taqıştırıp ber, — dey. 

— Hoş keldiñ, qızım. Kelgenifi yahşı oldı. Hastalandım, maha 
yardım et, — dey Hızır dede. 

— Ay seni, tekesaqal qart, mafia daa iş buyurasıflmı? Ayttım da 
saña, men mında bahşış almağa keldim, çalışmaq içün degil, — dep 
cekire Şerfeçik. 

— Men Ayşenifkinden de zengin ciyez isteyim: altın pullu fesler, 
altın nağışlı şallar, yipek anterler. 

— Toqta, toqta, qıçırma, дагапбапійпі alırsıfi, — dey Hızır dede ve 
qolunı dolapqa uzatıp bir qutuçıq ala. 


— Mına saña bahşış, mına saña yüzük. Evge kelgen sof yüzükni 
qutuçıqqa qoy, bahşışınnı alırsığ, — dey Hızır dede ve qutuçıqnen 
yüzükni Şerfeçikke bere. 

Şerfeçik evge kele. Sabırsızlıqnen yüzükni qutuçıqqa taşlay. Bir 
ande qutuçıq balaban sandıq ola. Ana-bala pek quvanalar. Sandıq 
içine baqsalar, andan baqalar atılıp çıqalar ve özenge taraf sekiriklep 
keteler. 

İşte, Ayşeçik özünifi işkirligi, merametligine köre, Şerfeçik ise öz 
tenbelligi ve tabiatsızlığına köre bahşış alalar. 


ALTIN ALMA 


Evel zamanda, zengin bir padişa uzaq bir memleketten altın alma 
teregini ketirip oturta. Terek altı-yedi yıldan sofi meyva berip başlay. 
Lakin terek yılda bir alma bere, o da endi sarardı, yarın üzermiz 
degende yoq ola. 

Qaç yıllar böyle keçe. Amma padişa bir kere bile almanıfi 
bereketini alıp olamay. Padişanıfi üç oğlu bar eken. Bir kere, alma 
quvamına kelgende, раза büyük oğlunı yanına çağırıp: 

— Oğlum! Sen yahşı silâlan, аппа min de, bağçağa bar, altın 
almanı qaravla, yoqsa onı kene бауір etermiz, — dey. 

Oğlu silalarını taqıp, atına mine ve bağçağa kete. Bütün gece at 
üstünde altın alma tereginif etrafında уйге, lâkin tañ maalinde pek 
yugusı kelip, at üstünde beş-on daqqa yuqlay. Közüni açsa, alma 
yoq. Başını aşağı asıp, evge qaytıp kele. Babasına meseleni olğanı 
kibi ayta. Baba pek efkarlana. 

Ertesi yılı alma kene ola. Üzmek vaqtı kelgende, ekinci oğlu 
silalanıp, atına minip kete. Almanı hırsızlamaq istegen kişi terekke 
çıqmağa mecbur. Öyle olğanda, tereknifi etrafını tikenlernen sarmaq 
kerek dep, çoqtan-çoq tikenler ketirip, tereknifi etrafında yüksek 
qora yapa ve özü yatıp yuqlay. 

Saba açıla, yigit turıp baqsa, tikenler tura. Olarğa kimse 
toqunmağan. Amma terekte alma yoq. Bu oğul da başı aşağı, evge 
qaytıp kele. 

Padişa pek açuvlana. “Bir almanı qorçalap olamadıfiız”, — dep ata- 
tuta. Bir yıl daa keçe. “Endi almanı qorçalamağa başqa işançlı adam 
yollamasam olmaycag”, — dey. Bunı eşitken kence oğlu: 

— Yoq, baba, bu yıl almanı qorçalamağa men ketecegim, — dey. 
Padişa: 


— Yoq, oğlum, абай!аг bir şey yapamadılar, sen ise уазый, qaç 
yıldan berli altın almanı бауір etemiz, bu sefer becerikli bir adam 
yollap, almanı alıp kelmek kerek, — dey. 

Oğlu babasına: 

— Siz meni pek sevem deysifiiz, amma sevmeysifiiz, - dey. — 
Sevsefiz neçün altın almanı ketirmege meni yollamaysınız? 

Aqiqaten de, padişa kence oğlunı pek seve ve onıfi sözünden 
çıqmay edi. 

— Aydı, oğlum, afilaşıldı, almanı bu yıl da almaycaqmız, - dey. — 
Bar, sen de bir alma Sayıp etip kell 

Vaqtı-saatı kele. Kence oğul silalanıp, atqa mine, bağçağa barıp, 
{егектй etrafında aylanıp үйге. Тай maalinde onı da yuqu basa. 
Yuqunı qaçırmaq içün, qılıçını çıqara, bir parmağını az-buçuq kese, 
yaranıfi üstüne tuz sepe, опий accısı yuqunı qaçıra, saba yarıqlap 
başlay. Kence oğul közüni terekten almay, baqıp tura. Bir daa baqsa, 
kökten terek üzerine bir bulut yaqınlaşa. Bulutnıf içinden bir gol 
çıqa. Uzanıp altın almanı üze, şu arada kence oğul tüfeknen qolnı 
közlep ata. Qol bulutqa kirip ketse de, qanı aqa-aqa kete, kence oğul 
da onıfi peşinden kete. Küneş doğa, köterile, kence oğul evge qaytıp 
kelmey. Ağaları atlarına minip, qardaşını qıdırıp keteler. Bağçağa 
keleler. Ne qardaşları bar, ne de alma. Terek astında qan köreler. 
Qan tamlap ketken tarafqa keteler. Atlarını aydaştırıp, kencenif 
artından yeteler, kence ağalarını körip, toqtay. 

— Neçün keldifiz? Qaytiñiz! — dey. — Men duşmannı 
yaraladım, şimdi peşinden ketem. İşnifi astından özüm çıqarım. Siz 
qaytınız. 

Ağaları ondan büyük olıp, bir iş becaralmağanlarından utanıp, 
кегі qaytmağa istemeyler. “Yoq, biz senifinen beraber ketip, saña 
yardım etmek kerekmiz”, — dep, kencenen keteler. 


Aqşam yaqınlağanda, qan izi teren quyuğa tüşkenini sezeler. 
Kence ağalarına: 

— Men bu yerde qaravlap turayım, siz qaydan olsa da, ей azdan 
yigirmi qulaç уір tapıp ketirifliz, — dey. 

Ağaları ketip, köyden yip ketireler. Üyken oğul yipni beline bağlay 
ve “quyuğa meni yiberifiz” — dey. Yibereler. Ouyunıf yarısına 
tüşmezden evel: 

— Çıqarığız meni! Yandım! — dep gıçıra. 

Оп! töpege çekip çıgaralar. 

— Quyu içinde pek sıcaq, çıdamaqnıR çaresi yoq, — dey o. 

Ekinci ağası: 

— Meni yiberiniz, — dey. 

Quyuğa onı tüşüreler. On qulaç keçe, o da: 

— Meni mından çıqarığız, — dep qıçıra. Оп! da çekip çıqaralar. 
Yipni beline kence oğul bağlay. 

— Belki men de, dayanamay, qıçırırım, lâkin qulaq asmahfız, qana 
yiberifiz meni. Siz şu yerde beklep turufız, — dep quyuğa tüşe. 

Yigirmi qulaç yip bite, ayağı yerge tiye, büyük bir mağara boyu 
kete. Baqsa, bir qapı... onı açıp, içerige kire. Dünya dülberi bir qız 
nağış nağışlap otura. 

— Menim duşmanım qayda? - dep soray oğlan. 

— Bilmeyim, — dey qız. — Bilse, qardaşım bilecek, biraz daa 
ketseiz, onın odasını körersifliz, - dey. Biraz daa kete. Odanı tapıp, 
içerige kire. Közlerni qamaştırıcı dülber qız, elinde altın alma, 
опійпеп oynap otura. 

— Menim duşmanım qayda? Майа onı kösteriniz, — dey kence. 

— Bilmeyim, dey qız. — Bilse, qardaşım bilecek. Ondan sorahız. 

Yanaşada onın odası. 


Kence oğul kete. Odanı tapıp, içerige kire. Baqsa, аупій on dörtü 
kibi güzel bir qız, elinde altın alma... onı töpege atıp- 
tutip, oynamaqta. 

— Menim duşmanım qayda? — dep soray kence oğlan. 

Qız yigitni körip, ayrette qala. 

— Siz mında nasıl keldifiiz? — dey. — Bu, üç başlı devnifi vatanı. 
O, şimdi yaralanıp keldi, yuqlay. Uyansa, sizni parça-kesek eter. Tez 
bu yerden ketiiz! Biz, üç apte-qardaş qızlarmız. Dev bizni özüne 
esir aldı. Yalvaram sizge, tez mından qaçıhız, özüñizni telef etmehiz. 
Devni öldürmek mümkün degil. Onı qırq parça etsef de, ölmey. 
Kene yaşay... 

— Güzel qız, yalvaram sizge, maha yardım etifiz, bir şey etip, onın 
ölüm sırını bilifiz. Men onı öldüreyim, sizlerni de bu azaptan 
qurtarayım. Devnifi yanına barıfiız. Ökür-ökür ağlafız. O, "ne içün 
ağlaysın" dep sorar, siz ona, "canım duya, birisi kelip, sizni 
öldürecek, siz ölsefiiz, men sizsiz nasıl yaşarım" dehiz. O, belki sizge 
özüni ölmezlik sırını açar. 

Qız bara. Dev uyanğan. Raatlanmaqta eken. Qız Чеутй ögünde 
ağlap başlay. Dev: 

— Saña ne oldı, canım, ne içün ağlaysıR? — dep soray. 

Qız: 

— Sofki vaqıtlarda mende bir qorqu peyda oldı. Sanki birisi kelip 
sizni öldürecek. Men sizsiz nasıl yaşarım, — dey. 

— Sen raatsızlanma, dünyada meni öldürecek quvet yoq, çünki 
men canımnı yanımda alıp yürmeyim, — dey dev. — Bu sırımnı tek 
saña aytam, bundan kimsenin haberi olmasın. Menim canım 
mağaranı aqırında, bir odada teşikli sandıq içinde bir gögercin olıp 
tura. Ne vaqıt o gögercinnin başı kesilir, o vaqıtta men ölerim. Onı 
kim yapıp olacaq? Bu mağarağa kimse kirip olamaz, Meni 


öldüramaz. Sen qasevet etme, yaşağanın kibi señ yaşayber. Men 
seniñ canıf istegen şeylerni ketirem ve ketirecegim. 

Qız kelip, bu laflarnı kence oğlanğa ayta. O, aman mağaranın 
aqırındaki odanı tapa. Sandıqnı игір parlay. Gögercinnin başını kesip 
ata, dev ise yataq odasında ölip qala. Kence oğlan qızlarnı quyuğa 
кейге. Büyük gıznıfi belinden bağlap, töpege — büyük ağasına: 

— Bu seniñ qısmetih. Çek! — dep qıçıra. 

Ekinci gıznı belinden bağlay da, küçük ağasına: 

- Çek ağa, bu seniñ gısmeti! — dep qıçıra. 

Niayet, yipni kence qıznıf beline bağlaycaqta qız: 

— Töpege başta siz çıqıflız, sofi meni çıqarırsıflız, yoqsa, ağalarıfız 
meni körseler, sizni mından çıqarmazlar dese de, kence oğlan: 

— Yoq, olar menim doğmuş ağalarım. Böyle iş yapmazlar, — dep 
yipni qıznığ beline bağlay ve: 

- Çekiflizl Bu da menim qısmetim, — dep qıçıra. 

Ağalar qıznı töpege çekip çıqaralar. Onın dülberligine şaşıp, seyir 
etip qalalar. Eki ağa aman muşavere eteler: "biz onı yuqarığa 
çıqarsaq, özünin yapqan qaramanlıqlarını babağa aytır, bizni 
mashara eter. O sebepten, qardaşımız quyuda qalmaq kerek. Biz 
babamızğa: hırsıznı taptıq, onıfinen uruşqanda qardaşımız öldi, 
dermiz. Babamız ofa inanır", deyler. Qızlarnı da Бараба öyle 
demege mecbur eteler. Evge qaytıp keleler. Baba: 

— Menim kencem gayda? - dep soray. 

Üyken oğulları ağlamsırap: 

— Altın almanı hırsızlağan üç başlı dev... özü mağarada yaşay. 
Üçümiz de onıfinen uruştıg, şu vaqıta qardaşımız elak oldı. Biz devni 
öldürdik. Bu qızlarnı da azat ettik. Dev bu qızlarnı hırsızlap alıp 
ketken, mağazada tutmaqta edi, — deyler. 

Padişa sevimli oğlu elak olğanına pek ıncına, ağlay-sızlay, başını 
qayda uracağını bilmey. Onıh içün yas tuta. Bu yaqta kence oğlan, 


ağalarım yipni yiberecekler дер, çoq beklese de, quyu tübüne ур 
tüşmey. Qız doğrusını aytqan eken. 

— Ne içün men onıf sözüni difilemegen ekenim, — дер efkarlana. 

Lâkin endi keç ola. Qaytıp mağarağa kele, onı yahşı etip közden 
keçire. Bir qapını açıp, içerige kire, baqsa, bir aq saqallı adam 
dünyada körülmegen dülber bir qara atnı temizlemekte. O, kence 
oğlannı körip, şaşıp qala. 

— Oğlum, sen bu yerge nasıl Кий? Minda altı adamdan başqa 
kimse ayaq basqanı yoq. Eger seni dev körse, şu daqqada parça- 
parça eter, — dey. 

Kence oğlan külümsirey. 

— Men devni öldürdim, mağaradaki qızlarnı yer yüzüne çıqardım, 
lâkin özüm mağarada qaldım. Майа sizifi yardımınız kerek, mından 
çıqmaq içün quyudan başqa yer barmı? Onı aytıfız, — dey. 

Qart: 

— Biz mında üç ağa-qardaşmız, — dey. — Bilse ей küçügimiz 
bilecek, çünki o devnen bir qaç kereler avğa bardı. Yanaşa odada 
ortancı qardaşımız yaşay. Bar da, ondan sora, o saña kencemiznif 
odasını kösterir. 

Yanaşadaki odağa kire. Onda saçı-saqalı ösken adam kümüş tüslü 
bir atnı temizlep tura eken. Bu da tanış olmağan adamnı körip, şaşıp 
qala. Пеупій öldürilgenini eşitip, pek sevine. Sonra qardaşının 
odasını köstere. O, altın tüste dülber atnı temizlemekte ola. Kence 
oğlan опійпеп selâmlaşa. Ор keçken vaqialarnı ayta. O da, devnifi 
öldürilgenini eşitip, pek quvana ve: 

— Men mağaradan çıquv yolunı bilem, — dey. 

Ağalarını toplap, ерісі birden mağaradan çıqalar. Kence oğlan 
olarğa, artıq azat ekenlerini bildire. Saqallı ağa-qardaşlar sevineler. 
Kencenifi betinden-közünden öpeler. 


— Oğlum! Sen bizge büyük eyilik yaptı, bizni dev esaretinden 
qurtardıfi, biz de saña bir yahşılıq yapmaq kerekmiz. Biz peri 
nesilindenmiz. Qolumızdan er türlü iş kele. Qana, ayt, ne istegifi bar, 
— deyler. 

Kence: 

— Sağ oluñiz, şimdilik başqa istegim yoq, — деу. 

— Öyle olsa, biz saña saqallarımızdan birer tel bereyik, saña 
yardım kerek vaqıtta angimizni çağırmaq istesen, saçnı yagarsıfi, şu 
daqqada senin yanında olurmız ve ne istegifi olsa, onı yerine 
ketirirmiz, — deyler. 

Kence saçlarnıR üçüni üç cebine saqlay, sağlıglaşıp, öz evine kete. 
Yolda bir çobanğa rastkele. Pek aç olğanından, çobanğa bir altın 
berip, qana, bir qozuñni soysa, aşayıq, dey. Çoban aman bir semiz 
qozunı soyıp, qavura, bu arada kence oğlan gozunıfi garınını 
temizlep, ondan özüne bir taqiye tike de, başına kiye. Sanki bir taz 
oğlan ola. Sonra çobanğa özünif qıymetli urbasını berip, собапгий 
urbasını alıp kiye, sağlıqlaşıp şeerge taba yol ala. 

Azmı kete, çoqmı kete, ahır soñu şeerge kelip yete. Taz bala olip 
kelüvden maqsadı — ağalarınıfğ ne işnen oğraşqanlarını bilmek edi. 
Сод vagıt iş qıdırıp уйге. Kimse kenceni iske almay. Yüre-yüre, taz 
balanın urbaları kir-kifos ola. Körgen adam ondan igrene. Niayet, 
qart bir nalband onı tamaq toqluğına körük çekmege ala. 

Bir kün dellal şeer soqaqlarına çıqıp, cuma künü padişanıfi üyken 
oğlu evlenecegini, bu sebepten er kes meydanlıqta toplanmaq 
kerekligini bildire. 

Niayet, cuma künü de kelip yete. Nalband qart toyga ketmege 
azırlana ve oğlanğa: 

— Aydı, oğlum, meydanğa barayıq, toynı seyir eteyik, — dey. 


— Yoq, baba, — dey kence, — menim urbalarım yaramay, özüm de 
tazım. Meni er kes küler. Siz barsafız, körgenlerifizni maña da 
aytırsıfız, men de barıp körgen kibi olurım. 

Qart kete. Taz oğlan aman şeer kenarına çıqa, mağarada qara atnı 
baqqan gartnıfi saqal telini yaga. Şu daqqada ögünde qart peyda 
ola. 

— Ne istegifi bar, oğlum? — dep soray qart. 

— $71 mağaradaki qara atnı, ет de oña yaraşacaq urba ve sila 
isteyim, — dey kence. 

- Baş üstüne, oğlum! Şimdi... — dep qart бауір ola. 

Екі daqqadan sofi bu istek eda oluna. Oğlan aman kiyine, quşana, 
atqa minip, meydanğa kele. 

Adet mücibi, kelinni yüksek bir yerge oturta ekenler. Kiyev atqa 
minip, qıznı kösterip, işte, cemaat, men bu qızğa evlenem, eger 
kimniñ de bu qızğa göflü olsa, çıqsın meydanğa, der eken. 

Kiyev şu sözlerni aytqanınen, qara atlı yigit meydannıf ortasına 
çıqa. Er kes taaciplene. Padişanın oğlu bu yigitke oq ata. Kence bir 
usulını tapıp, oqtan qurtula. Nevbet Кепсепій özüne kele. O, toqal 
uclu oq atıp, ağasını yaralay. Ağası attan yıqıla. Şu arada kence 
közden бауір olıp kete. Ketirip urbalarını ve atını saibine teslim ete. 
Özünifi urbalarını Кур kelip, tükanğa kirip otura. Çoqqa barmay 
nalband qart da kele. 

— Ey, oğlum, bugün dünyada iç körülmegen iş oldı. Barğan olsaf, 
öz közünnen körer ediñ, — dey qart. 

— Ne oldı ya, baba? — dep soray kence. 

— Ne olacaq, dünyada padişa oğluna qarşı çıqqan adam olmağan 
edi, bugün qara ада mingen bir yigit сай. Padişanıfi oğlunen oq 
atıştılar. Padişa oğlunıfi bir etken hayırı olsa kerek, qara atlı oğlan 
ona одпій toqal ucunen attı, padişa oğlu attan yıqıldı. Eger süyrü 


tarafınen atqan olsa, o yerde olsa, o yerde öldürecek edi. Özü de 
yıldırım kibi közden yoq olıp ketti, — dey qart. 

Toy bir afta devam ete. Ekinci aftası dellal kene qıçıra: 

— Ögümizdeki сита künü padişanıfi ekinci oğlu evlene, onıf 
toyuna bütün şeer ealisi davet etile, — dey. 

Cuma künü daa kele. Padişa, şu yigit kene kele bilir dep, 
meydannı çoqtan çoq atlı askerlernen sarıp ala. Yigit kelse, onı 
yaqalaycaqlar. 

Nalband bu defa oğlanğa çoq yalvara, "yür, barayıq, belki şu yigit 
кепе kelir, sen de körersif" dese de, "yoq baba, men bu qıyafetnen 
barıp, özümni küldürtmem, sizin körgeniniz maña da olur" dep, 
ketmey. 

Qart kete, oğlan kene şeer kenarına çıqa. Ekinci, kümüş tüslü atnı 
baqqan qartnıf saqal telini уада. Cart yetip kele. Ondan şu atnı ve 
ойа layıq urbanen sila istey. İstegen şeyleri deral azır ola. Kence 
kiyinip, meydanğa yaqın bir aralıqta gizlenip tura. Padişanıf ekinci 
oğlu qorqa-qorqa meydanğa çıqa. 

— Men şu qızğa evlenem, menden başqa ойа göflü olsa, çıqsın 
meydanğa — degeninen, taz oğlan atına bir qamçı ura. 

At bir sıçrağanda а5Кегіегпій başları üstünden Кесір, kence 
ağasınıfi ögünde peyda ola. Ağası onı közlep oq ata. Lâkin kence 
atnıfi astına aylanıp, oqtan qurtula. Özü ise toqal uclu oq atıp, 
ağasını yaralay. Ağası attan yıqıla. Kence ise yıldırım tezliginen qaçıp 
kete. Padişa askerleri опий atının ayaqları astındaki toznı körip 
qalalar. 

Kence atnı ve urbalarnı saibine teslim etip, özünif cartı urbasını 
kiyip, tükanına kelip otura. Qart kele. 

— Ey, oğlum, bugün başqa bir yigit kümüş kibi yıltırağan at 
üstünde keldi, urbaları deseñ, közlerni gamaştıra edi. O da 
padişanıR oğluna toqal uclu oq atıp yaraladı. Kiyev attan yıqıldı. 


Padişa askerleri bunı da tutamadılar, yıldırım tezliginde qaçıp ketti, — 
dey. 

Artıq nevbet üçünci qızğa kele. Оп! qomşu рааіѕапій oğluna 
nışanlağanlar. Toy künü tayin oluna. Dellal kene de şeer boyu yürip, 
toyğa çağıra, keçken toylarda mecül yigitnifi yapqan işleri bütün 
memleketke dağıla. Bu sohki toyğa o qadar çoq adam toplana ki, 
meydanğa sığmay. Qart taz oğlanğa: 

— Aydı, oğlum, bu, радіѕапій sohki toyu, barayıq, sen de bir seyir 
et, belki şu yigit kene kelir, sen de Кӧгегѕій, — dese de, taz oğlan 
kene, "yoq baba, men barmayım, siz barıñız. Kelgen ой maha 
aytırsıfıız, men de körgen kibi olurım", dey. 

Qart kete, taz oğlan aman şeer çetine çıqa ve mağarada altın atnı 
temizlegen gartnı çağıra. Atnı ve oña kelişken urbanen sila azırlap 
bermesini istey. Qart onı istegini yerine ketire, oğlan kiyinip 
quşanıp, теуаапба kele. Meydan üç sıra askerlernen sarılğan. Kiyev 
at üstünde meydanğa çıqa. "Men şu qızğa evlenem. Menden başqa 
bu qızğa kimnin de göflü olsa, ortağa çıqsın" degende, kence oğlan 
atına bir qamçı ura, at askerlerni üstünden atlap, meydannıfi 
ortasına çıqa. Kiyev oña oq ata, kence çabikliknen kene atnıfi astına 
aylana, oqtan qurtula. Aman kevdesini doğrultıp, kiyevge öyle küçlü 
oq yibere ki, köküsinden kirip, arqasından çıqa. 

Askerler altın tüs atniñ üstündeki kişini tutmaq içün meydannı 
sarıp alalar. Kence doğru padişanın ögüne barıp, atından tüşe, tiz 
çökip, sağ elini sol köküsi üstüne qoyıp, başını ege. Baba onı tanıy. 
Ekisi quçaqlaşalar. 

— Ya, oğlum, ağaların seni mağarada duşman qolundan şeit ketti 
dediler de, sen ise sağ-selâmetsifi, — dey. 

— Sağ-selimetim baba! Men duşmannı yaraladım, sofira 
öldürdim. Üç qıznı ebediy esirlikten qurtardım. Ağalarım meni 
ölümge maküm etip, mağarada qaldırdı, sevgen qızımnı alıp 


kettiler. Şu qız bugün başqasına qocağa çıqmaqta. О sebepten men 
kiyevni öldürdim. Men öz küçümnen azat etilgen qızğa evlenmege 
isteyim, men опий içün canımnı ayamadım, — dey kence oğul. 

Padişa büyük oğlanlarının kencege yapqan fenalığına pek 
açuvlana. Olarnı darağaçqa astırmağa istey. Kence razı olmay. 

— Yoq, baba, olar sizifi oğullarıRız, menim ağalarım, — dey. Olarnı 
darağaçqa astırmaız! Elbette, ağalarımnıfi yapqanı pek ağır cinayet, 
lâkin olarnı astırsağız, ondan özüfiz ve padişalığığız ne fayda 
körecek? Yoq, baba, sizifi padişalığınızda kimse asılmasın ve 
kesilmesin. 

— Ya qanun? Tertip? Nizam? Bular olmasa, adamlar biri- 
birinifi ğırtlağını kemirip bitirirler, — dey baba. 

— Qanun, tertip, nizam... ceza degen şeyler olsun. Öldürüvler 
olmasın. 

Baba susa. Çoq tüşüne. Sofra oğlundan: 

— Şimdi menden istegifi ne? — dep soray. 

— Menim istegim qızğa evlenüvl — dey kence. Şu künü meydanda 
kencenifi toyu ola. 


ALTINBAŞNEN HIYARBAŞ. 


Aman-zaman ekende, 

Evel zaman ekende, 

Qazalatorğay qadı ekende, 

Hannıf qızı cadı ekende, 

Baqa berber ekende, 

Suvsığır hamamcı ekende. 

Qaplı-quplı baqalar qanatlandı uçmağa, 
Denizdeki balıqlar kira tuttı köçmege, 
Agmescitnifi minaresi egildi 

Salğırdan suv içmege... 

Men teşik qazandan et suvundan qapam, 
Toyıp-baqıp, sizge çapam, 

Aytam, aytam, 

Qulağıma bir-eki söz ekem, 

Ağızımdan masal çekem. 


Bir zamanda bar eken, bir zamanda yoq eken, bir aqaynıf qarısı 
ve bir de qızçığı bar eken. Bu, ау десей aydan, kün desef künden 
dülber eken. Mal degende, olarnıf yalıRız bir buzavçıqları bar eken. 

Kel zaman, ket zaman, bu qızçıq bayağı bir yaşlarına kele. Qız 
çağına keldi degende, anası hastalana. Qız yana-küye, lakin ecelge 
çare olurmı! Anası aqayını çağıra da, vasiyetini ayta: 

— Men ölgen sof, qızçığımnı elge hor etme, buzavçığımıznı ona 
ber, — dey. 

Содда barmadan qızçıqnın anası öle. Babası, apayınıR vasiyetini 
tutip, buzavnı qızına bere. Lakin qızçıq anadan öksüz qalğanına 
ökünip: 

— Ev qadınsız olmaz. Qızım da anasını sağınıp ağlay, evlensem 
belki efkârı çezilir, — dep tüşüne. 

Şay dey de, qızı olğan tul bir qadınğa evlene. O, pek yaramaz bir 
qadın eken. Öz qızını seve, saya, kiyindire, iç bir türlü iş yaptırmay. 
Ögey gıznıfi şay dülber olğanını pahıllap, onı er kün kötekley, horlay, 


aç tuta, bütün pis işlerni oña buyura. Qızçıq kündüzleri buzav otlata, 
yün işley, aqşamları da boş turmay. 

Böyleliknen eki yıl ötip kete. Bütün Коуп halqı qızçıqnı acıy. 
Qizçiqniñ alını babası köre, amma ne yapacağını bilmey. Apay! onı 
da qorquza. 

Bir kün qızçıq saba erte turıp, qoluna urçuğını ala ve buzavçıqnı 
otlatmaga alıp kete. Kete-kete bir özennif yanına barıp toqtay. 
Qızçıq oylanıp turğanda, öz anasını hatırlay da, inci kibi yaşlar tökip, 
ağlamağa başlay. Birazdan yuqlap qala Buzav ise, otlay-otlay, 
özennifi obir tarafına keçe. Qızçıq, közlerini açqanınen, buzavçıgnıfi 
uzaglaşganını körip, onı gaytarmağa istey. Lâkin özenden 
keçeyatganda urçuğı suvğa tüşip kete. Ögey anasından körecek 
cezasını tüşünip, daa ziyade ağlamaga başlay. Özennifi yanında bir 
qartanayçıq yaşay eken. Qartanay qızçıqnıf ağlaganını eşitkeninen, 
опий yanına kele de: 

- Ме içün ağlaysıfi, qızçığım, saña ne oldı? dep soray. 

Qızçıq Кӛгіегіпій yaşını sürtip: 

— Nege ağlamayım, — dep cevaplana, — men er kün buzav baqam, 
urçuqnen yün işleyim. Buzavçığım özennin o yağına keçken, barıp 
qaytarayım degende, urçuğım suvğa tüşip ketti, şimdi evge barsam, 
ögey anam, kim bile, ne qadar kötekler. 

Qartanay bu qızçıqnı pek acıy. 

— Ağlama, qızım, — dey, — men seni bahıtlı eterim. Sen otur da, 
menim başımnı baq. Men biraz yuqlayım. Başımnı baqqanda, ondan 
aq suv, sofi yeşil suv aqar, bu vaqıt meni uyantma. Sarı suv aqqanda 
meni uyantırsın. Añladiñmi, qızım? 

Qızçıq: 

— Ağladım, qartanay, — dey de, onıf başını baqmağa başlay. 
Qartanay yuquğa dala. Qartanaynın başından aq suv, sofi yeşil 
suv aqa, qızçıq onı uyantmay. Sarı suv aqqanda uyanta. Qartanay şu 

sarı suvnen qızçıqnın başını yuva ve yavlıqnen bağlay. 

— Qızım, saqın başıfinı çezme, qayda учу Наг dep sorasalar, 
aytma, — dep tenbiyeley. 

Küneş qona başlağanda qızçıq qorqa-qorqa evlerine qayta. Ögey 
anası, qıznığ qolunda urçuğı olmağanını körip, ondan sorap bile 


oturmay, qızçıqnı köteklemege başlay. Gecelernif birinde, er kes 
yuquğa dalğan bir уада, ögey ana uyana da, körgenlerine şaşıp 
qala: qaranlıq еупій içi, nedendir yarıqlana eken. Atılıp tura ve ögey 
qızınıfi yanına bara. Baqsa, ne körsin, qıznıR saçları altın tellerge 
çevirilgen. 

— Tez ayt, qayda oldıfi, seniñ başıfinı kim böyle yaptı? — дер, onı 
köteklemege başlay. 

Zavallı qızçıq, ne yapacağını bilmegeninden, aytmağa mecbur ola: 

— Özen yanında bir qartanayçıq yaşay. O, menim başımı sarı 
suvnen yuvıp, yavlıqnen bağladı. Saçlarımnın yıltırağanı da suniñ 
içün olmalı. 

Bu sözlerni eşitken ögey ana saba açılmasını dört köznen bekley. 
Saba açılğanınen qızını uyanta da, іѕпій aslını oña aflata: 

— Diqqatlı ol, qartanaynı sarı suv kete başlağanda uyant, — dep 
tenbiyelep ala. 

Ögey апагий qızı buzavnı аудар, özen yanına alıp bara ve пра! 
anasını degeni kibi yapa: özenden atlaycaq olıp, urçuğını efiqastan 
suvğa tüşüre de, sofi esalet ağlamağa başlay. Bu vaqıt qartanay 
peyda olıp: 

- Ne içün ağlaysıfi, qızım? — dey. 

Qız: 

— Nege ağlamayım, urçuğım suvğa tüşti. Ögey anamdan qorqam. 
Şimdi evge barsam meni, kim bile, nasıl kötekler, — dey. 

Qartanay qıznın ayneciligini añlap: 

— Qızım, otur da menim başımnı baq. Başımday aq suv, sarı suv 
aqqanda uyantma, yeşil suv aqqanda uyantırsıfi, — dey. 

Qız qartanaynıf başını baqa. Aq suv aqa, sarı suv aqa uyantmay, 
yeşil suv aqqanda uyanta. Qartanay опий başını yeşil suvnen yuva 
da,yavluqnen bağlay ve: 

— Вип! saqın çezme, — dey. 

Qız quvana-quvana evlerine qaytıp kele. Gecenin bir maalinde 
anası uyanıp, qızının başını çeze. Çeze amma, baqsa ne körsin, 
gıznıfi saçları yeşil örkenlerge çevirilgen, bu örkenlerde de hıyarlar 
öse eken. Олий başında ösken hıyarlarnı anası yulqa. Lâkin 
hıyarlar daa ziyade öseler. İşte, bu künden sofi şu qıznıf adı 


Hıyarbaş qız olip gala. İç kimse o qızğa qulaq астау. Altınbaş ise daa 
da dülberleşe. 

Bir kün Hıyarbaşnın anası, öz qızını yanına alıp, toyğa kete. 
Altınbaş qız: 

— Meni de alıfız, toyğa barıp biraz egleneyim, — dey. 

Ögey ana: 

— Toyda senif işifi yoq, evni qaravla, yün işle, — dey ve onı 
köteklep, evge qapay. 

Altınbaş ev içinde ağlay-ağlay oturğanda, özen başında rastkelgen 
qartanayçıq peyda ola ve ondan: 

— Ne içün ağlaysıfi, qızçığım, seni kene de ıncıtalarmı? — dep 
soray. 

Qızçıq: 

— Ögey anam meni evde qaldırdı, menim buzavçığımnı soydı, 
özüniñ Hıyarbaş qızını toyğa alıp ketti. Meni alıp ketmedi, ѕипій içün 
ağlayım, — dey. 

Qartanay: 

— Sen, qızçığım, buzavnın kemiklerini maña ketir, biz onı çuqurğa 
kömeyik, — dey. 

Qızçıq buzavnıf kemiklerini кебге, olarnı azbar içindeki çuqurğa 
kömeler. Sofi, qartanay papuçlerini сідагір, çuqurğa bir tepme ига. 
Şu ara, çuqur açılıp, onıf içinden qapqara bir arap саа. Qartanay 
arapqa: 

— Bir an içinde qız içün altın nağışlı anter, altın tizili qadife fes, 
bilezlikler, yüzükler, sırğalar ve atlı fayton azır olsun, — dep emir ete. 

Arap şu yerden бауір ola, tez vaqıt içinde qartanaynın isteklerini 
yerine кейге. Altınbaş kiyine, qartanaynen faytonğa oturıp, toyğa 
kete. 

Olar yolda Hıyarbaşnen ögey апапий ögüz arabasınıfi artından 
yete ve toz çanğıtıp, olarnıfi yanından keçip keteler. Ögüz araba ise, 
cıyqılday-cıyqılday artta qala. 

Toy azbarına barıp kirgende, bütün musafirler olarnı tantanalı 
sürette qarşılap alalar. Altınbaş qızçıqnı kelinnif yanına oturtalar. 


AQILLI KİRPİ VE AYNECİ TİLKİ 


Bir zamanda bar eken, bir zamanda yoq eken, bir aqıllı kirpinen 
bir de ayneci tilki bar eken. Olar ekisi dost olıp, çoq vaqıtlarğace 
birlikte aşağanlar. Olarnıfi keçinmeleri Köse адаупій tavuqları eken. 
Er kün Köseni kümesine dalıp, onın tavuglarını hırsızlap kete 
ekenler. 

Künlerden bir kün Köse aqay olarnı dubarağa oğratmaq qararına 
kele. KümesniR ögüne teren bir çuqur qaza da, duydurmamaq içün, 
üstüni tobannen örte. 

Gecenif bir maalinde tilkinen kirpi kene tavuq hırsızlamağa 
keleler. Gizlenip, kümesnifi qapısına yaqınlaşayım degende, birden 
ekisi de çuqurğa tüşeler. Tilkinen kirpi Kösenifi bu 
ayneciligine şaşalar. 

Endi ne yapmalı? Çıqmaqnıf iç bir çaresi yoq. Çoq tüşüneler, 
amma tüşünmek kar etmey. Çuqur teren. 

Kirpi: 

— Böyle olmaz, dostum, eyisi sen meni ağzıfa alıp, çuqurdan 
töpege köterip at, — dey. 

— Men töpege çıqqan soñ, yipnen seni de çekip alırım. 

Tilki razı ola ve bar quvetinen kirpini çuqurdan töpege ata. Kirpi 
serbestlikke çıqqan soh: 

— Sağ ol, dostum, sağlıqnen qal, — dep, bir şeyge baqmadan çıqıp 
kete. 

Tilki nege oğrağanını bilmey, çuqur içinde şaşıp qala. Artıq saba 
da yaqınlaşa. Tilki çuqurdan çıqmaq içün iç bir çare tapalmay. 
Tezden Köse адау kelip onı körecek. Tilki çoq tüşüngen sofi: 

— Toqta şu Köseni bir aldatayım, — dep ağzını kerip, ölgen kibi 
çalqa tüşip yata. Çoq keçmeden Köse aqay kele. Baqsa ne körsin, 
çuqur içinde bir ölgen tilki yata. Köse aqay quvanıp: 


— А-а, qapqanğa tüştifimi, аупесі, geberdihmi, çoq vaqıttan berli 
menim tavuqlarımnı aşağan sen екепѕій de, senden men bare 
paltoğa bir yaqa yaparım, — dep, tilkinifi quyruğından tuta da, 
çuqurdan töpege ata. Tilki çuqurdan çıqqanı kibi, sıçrap tura da: 

- Sağ ol, Köse адат, paltoğa yaqanı bir daa tüşkenimde yaparsıfi, 
- dey de, dağ içine siñip kete. Köse адау ayneci tilkinifi artından 
baqıp, şaşıp qala. 

Bu belâdan sofi tilki çoq vaqıt dağlarda dolanıp уйге. Bir kün saba 
dağnın bir köşesinden keteyatganda, dostu kirpinen qarşı qarşığa 
rastkelişeler. Tilki ona tiklenip: 

— Senifi dostluğıfi böylemi? — dey. 

Kirpi: 

— Alla, Alla, dostum, bir hucursığ, men saña ne yardım ete bilir 
edim? — dep cevaplana. Tilki yaman açuvlana da: 

— Sen dayın dostum olğance olmağanı yahşı, — dep, öz yolunı 
devam ettire. Kirpi de ойа: 

— Sen olmağan olsan, теп de o çuqurğa barıp tüşmez edim, — 
dep başqa yaqqa aylana. 

Tilki kirpiden ayırılğan sofi, çoq vaqıtlar dolanıp, aş qıdırıp үйге, 
lâkin iç bir şey tapmay. Ne yapsın, kene aynecilikke baş urmağa 
qarar bere. Bir daa baqsa ne körsin, dehiz betten bir adam çananen 
balıq ketireyata. Aman ayneciliknen ağzını köpürtip, yalandan, ölgen 
kibi yol ortasına tüşip yata. 

Balıq ketirgen aqay onı körgeninen, atını toqtatıp, apayına yaqalıq 
olur dep, tilkini çananıR artına alıp qoya. Ve özü yolunı devam ete. 
Tilki yavaş-yavaş balıqlarnı çanadan yol boyu çıbırta, sof, özü de 
çanadan tüşip qaça ve çıbırtqan balıqlarını toplap aşamağa başlay. 
Bu arada şu yerden keçeyatgan bir gaşgır tilkini balıq aşağanını 
körip, onı” yanına kele de: 

— Dostum, mafia da bir balıq berse, — dey. 


ТИК! qaşqırğa bir balıq bere. Qaşqır balıqnı aşay. Çoq lezetli kele. 
Tilkiden birini daa istey. Tilki bermey: 

— Bar özün tut da aşa, — деу. 

Qaşqır nasıl tutulğanını soray. Tilki: 

— Özenge barırsıfi, buznı teşip, quyruğıfinı suvğa batırırsıfı, o 
vaqıtta balıqlar quyruğına sarılır, sen çekip alır da, аѕагѕій, — dey. 

Qaşqır tilkige teşekkür ayta. Ekisi birlikte özenge keteler. Qaşqır 
buznı teşip, guyruğını suvğa batıra. Biraz vaqıt keçken soñ, tilki: 

— Nasıl, bir şey yoqmı? — dep soray. 

Qaşqır: 

— Yoq, daa iç bir şey duymayım, — dey. 

Biraz КесКеп sofi, tilki bir daa soray. Bu sefer qaşqır quvanıp: 

— Bir şeyler çımırday, balıqlar toplanalar galiba, — dey. 

Tilki qaşqırğa guyruğını daa teren batırmaq kerek olğanını ayta. 
Qaşqır guyruğını suvğa daa terence batıra. Biraz oturğan sofi: 

— O...o... tilki адау, aruvce çımırday başladı. Galiba endi ziyade 
toplandılar, — dey. 

Ayneci tilki meseleni afilağan sofi, daa çoq beklep oturmay, 
birden abdırap: 

— Vay, qaşqır ağam, köpeklerni artına taqıp, avcı kele, tez olufız, 
qaçayıq, canımıznı qurtarayıq, — dey de, dağ içine kirip kete. Onı 
tapsaf al. 

Ölümden qorqqan qaşqır qaçmaq içün ne qadar tırışsa da, 
quyruğı suvda buzlap qalğanından qaçamay. Şu arada опий 
qulağına avulday-avulday kelgen köpek sesi eşitilgen kibi ola. 
Ölümden qurtulmaq istegen qaşqır can acısınen bir çabdırıla, amma 
quyruğı buz içinde üzüle de qala. Onın ağrısına dayanalmağan 
qaşqır tilkige pek yaman açuvlana. 

- Ah seni, yaramaz, ayneci tilki, maña уарасабій bu edimi? Тоска, 
men seni tutarım, — dep şu yerden onı qıdırıp kete. 


Eger tapsa, tutıp özüni aşamağa qarar bere. 

Bir qaç künden sofi dağnıf orta bir yerinde olğan göl yanında 
tilkige rast kele. O tilkini körgeni kibi: 

— Bu edimi yapacağıfi ? — dep onıf boğazına yapışa. 

Tilki: 

— Alla, Alla dostum, sen quyruğınnın ne qadar balıq köterecegini 
bilmegenifi menim gabaatımmı? Pek nefishor olmağay edifi daa! — 
dey. 

Qaşqır: 

— Yoq, meni aldattı, onıfğ içün seni aşaycağım, — dey. 

Tilki şaşa. Ne yapsın, bir aynecilik etip, qurtulmaq kerek. Tilki çoq 
tüşünip oturmay. 

- Ana, апам baynıf bağçası içinde bir semiz qoçqar yata. Оп! aşa, 
Багет toyarsıfi, — dey. 

Bağçada yatqan qoçqar degil de, balaban bir köpek eken. O, 
qaşqırnı körgeninen üstüne atıla da, şu yerde onı boğıp taşlay. Böyle 
etip tilki qaşqırdan da qurtula. 

Сод vaqıt keçken sofi, künlerden bir kün baarde tilki özünifi eski 
dostu olğan kirpige bir daa rastkele. Eski dostlar ayrılışqandan soñ, 
özlerinifi başlarına kelip keçken şeylerni aytışalar. Şu arada, olarnı 
yanındaki büyük {егектй pıtağına ağzında bir topaç yağ olğan qarğa 
kelip qona. 

Oarganıfi ağzındaki yağtopaçı hatanen yerge tüşe. Tilki de, kirpi 
de pek aç ekenler. Yağtopacı Кітпій olacağı aqqında dava çıqa. Tilki 
bir aynecilik tüşünmege başlay. 

Tilki: 

— Yağ menimdirl — dey. 

Kirpi de: 

— Yoq, yağ menimdir, — dey. 

Kirpi davadan bir şey çıqmaycağını айар: 


— Bu böyle olmaz, kimnif yaşı büyük olsa, yağ опий olsun, — dey. 

Tilki buna razı ola. 

— Aysa ayt, sen qaç yaşındasın? — dey. 

Kirpi: 

— Yoq, başta sen ayt, — dey. 

— Yoq, başta sen ayt, — dey birisi. 

— Yoq, sen ayt. 

ЕЙ sofu, başta tilki aytmağa razı ola ve güzel tüşüngen soñ: 

— E... e... dostum, men yer taqır, kök baqır ekende doğdım, - dey. 

Kirpi bu sözlerni eşitkeninen közlerinden inci kibi yaşlar tökip, 
ağlamağa başlay. Tilki onın ağlağanını körip, sasa da: 

— Ne oldı, dostum, nege ağlaysıf? — dep soray. 

Kirpi közlerini sürtip: 

— Bilesihmi, dostum, sen aytqanda, küçük oğlum aqlıma tüşti, 
опий içün ağlap yiberdim, o da, tamam yer taqır, kök baqır ekende 
doğğan edi. Lakin zavallıçıq öldi de ketti, — dey de yağtopaçını ağzına 
ketirip, keyf çatıp, aşamağa başlay. 

— Alla ramet eylesin! — dey tilki kirpinin ağzına баар. 


САМИ ÖZEN 


E-ey, köyümiznif başına neler kelmedi?! Bularnı tilnen aytıp, 
qalemnen yazıp bitiralmazsıf... Minda duşmanlar olğan vaqıtta, 
bizim toprağımız ayaqqa köterilgende, biz qartlar ve qartanaylar, 
evlatlarımızğa: 

— Ketihiz, aydı ketiiz, bizim yerimiznifi yüzüni dehiştirecek 
adamlarğa barıfız, olarga qoşulınız yardım etifiz. Biz sizlerge yardım 
etermiz, — dedik. 

Bizim oğlanlarımız dağlarğa, ormanlarğa çıqıp kettiler. 
Ormanlar şuvulday, дегѕій ağlay ediler. Köyünizde duşman tura edi. 
Künler ağır edi... Yabancılarnıfi sila ve aşaytları bar edi. Dağlarda 
gizlengen bizim oğlanlarımıznıfi ise, ne silâsı, ne de aşaytları bar edi. 

Biz qartlar, elimizden kelgeni qadar oğullarımızğa yardım ete 
edik. Olar ormanlarda boş oturmay çalışa, küreşe ediler. Aşayttan 
pek zamet çekkende özençikke baqa da: 

— Sen, özençik, pek şensifi, köyümiznifi yanından Кесір ketesif. 
Sen bizimkilerge ayt, bizde ötmek bitti, — deyler. 

Özençik olarğa: 

— Yahşı, aytırım, — dep, aşağı doğru aqıp kete edi. 

O köy içinden yavaş-yavaş aqıp ketkende: 

— Qartlar, oğlanlarıRıznıfi ötmegi bitken, zamet çekeler, — dey edi. 

— Ya biz olarğa ötmekni nasıl alıp ketermiz, yollarnı duşman 
qapattı da? — dep soray edik. 

Özençik: 

— Siz qartlar, qapısta yapraqlarını alığız, olarnıh üstüne ötmek 
salıfız, o yagını men özüm beceririm, — dey. 

Biz de şay yapamız. Özençik, üstlerine ötmek olğan qapısta 
yapraqlarını qırğa qarşı alıp kete. Men bunı öz közümnen kördim, 


sen külme, özençik bizim oğlanlarımızğa yalıfız ötmek degil, kerek 
olğan er şeyni taşıdı. 

Künlerden bir kün özençik bizge: 

— Siz qartlar, ne baqıp turasıfız, oğullarıfızğa sila kerek, — dedi. 

Bizler, madamki, bizim oğullarımızğa sila kerek, bu silanı tapayıq 
da, oğullarımızğa yibereyik, dedik. Dedik de, silanı özençikke teslim 
ettik. Özençik yavaştan silalarnı yuqarı doğru aqızıp alıp ketti. Anda 
yalığa taşladı. Oğullarımız silalanıp, yerimiznifi yüzüni defiiştirecek 
adamlarğa goşuldılar. Ooşuldılar da, birlikte duşmannı aydap 
yefidiler. İşte, böyle etip oğullarımız toprağımıznıfi özüni bir tamam 
temizlediler ve köyge qaytıp keldiler. Bütün gartlarnıfi oğulları 
qaytıp keldi. Yalıhız, menim oğlum qaytıp kelmedi. Men özençikke 
baqıp: 

— Ya Asan, qayda? — dedim. 

Özen indemey turdı. Sofi, yavaştan maña bir teri qalpaq alıp 
keldi. Baqsam, Азапабитгий qalpağı. Men özençikke: 

— Özençik, oğlumnı ne ketirmeysifi, onı ketirmek o qadar zormı? — 
dedim. Özençik oğlumnı da ketirdi... Yavaş-yavaş ketirdi de tegiz bir 
yalığa qaldırdı. Özü yoluna agıp ketti. 

Yalığa oğlumnıf arqadaşları keldiler. Asannı, oğulçığımnı, çalğınen 
kömdiler. Cenazege bütün cemaat toplandı. 

Men çoq yandım, çoq ağladım. Lakin ne çare? Ey, oğlum! Seni em 
orman, em de özen, em de bütün yahşı adamlar hatırlaylar. Sen 
oğlum, iç bir vaqıt бітегсій, biz epimiz seni hatırda tutamız. 


KÖSE VE DEV 


Bir zamanda bir kösenen bir dev dağda rastkelişip, biri- 
birilerine özlerinifi qaramanlıqlarını maqtamağa başlaylar. Biraz 
qızğınlı laftan sofi köse: 

— Еу, dev ağam, menimnen bir дамі! etesifimi? — dey. 

Dev külümsirep: 

— Men seniñ kibi çibinlerni çoq körip keçirdim, sen maña ne 
olacaqsıf, men seni istegen yerime alıp atarım, — деу. 

Köse içinden qorqsa da, özünifi qorqqanını devge duydurmay. 

— Şay, şay, dev ağam, lakin men de devlernen çoq küreşken edim 
ya, — dey. 

Şu yerde biraz vaqıt eglengen sofi, dev: 

— Aydı endi keteyik, mende bugün musafir olursıfi, — dep köseni 
öz evine çağıra. Kete-kete, devnifi sarayına baralar. Şu künü köse 
адау деуде musafir olıp qala. Saba erte turalar. Dev kösege ayta: 

— Köse efendi, sen endi mende bir qaç künler hızmet etse, yahşı 
olmaz ekenmi? — dey. Köse ne demege bilmey: 

— Men ırğatlıq etmem, lâkin safa bir qaç künler yardım eterim, — 
dep cevap bere. 

Dev, Кӧѕепій aytqanlarına razı olip, köseni şu yerde dağdan odun 
ketirmege yollay. Köse devnifi dağdan odun ketirgen uzun arqanını 
alıp, yavaş-yavaş dağğa bara, otura-otura, sofi ketirgen arganınen şu 
dağnın tögerek çetindeki tereklerni bağlamağa başlay. Arası bir saat 
keçer-keçmez, devnifi özü de дарра kelip, кӧѕепій ne işlegenine 
baqa. Kösenifi tereklerni bağlap yürgenini köre de: 

— Ey, köse efendi, sen ne işleysifi şu? — dey. 

Köse: 

— Ne işlemek mümkün, dev ağam, men senday er kün дабра 
odun almağa kelmem. Men bu dağnı yerinden qoparıp, doğru seniñ 


sarayını ögüne alıp da barırım, sofi saña er kün dağğa kelmek 
kerek olmaz, — dey. 

Dev: 

— Köse efendi, sen dağnı yerinden qoparma, o menim babamdan 
qalğan bir dağdır, ей yahşısı sen qayt da, men özüm bir parça odun 
alıp barayım, — dey. 

Köse şay etip, devni aldatqanına quvanıp, evge qayta. Devnif 
özü, kesken odunlarını arqasına yüklep evge kele. 

Bir qaç künler keçken soñ devnif suvu bite. O, kösege: 

— Köse efendi, sen bugün menim saqamnen suv ketirçi, — dey. 

Devnifi saqası tamam 150 qopqa suv ala eken. Köse: 

— Yahşı, dev ağam, men suv ketireyim, sen de bir yağlı qalaqay 
azırla, — dey de, doğru devnifi suv çekken guyusına barıp tüşe. 
Cebinden çaqısını çıqarıp, quyunın tübüni qazğalamağa başlay. Dev 
özünif apaqayına bir qalaqay pişirte, çoq saatlar keçe, amma köse 
suvdan qaytmay. Bir maalden dev quyuğa barıp, kösenifi ne 
yapqanına baqacaq ola. Kele, quyunın er yerinden köseni дага, 
amma tapamay. бой, quyunın ağzına kelip baqa, baqsa, ne körsün, 
köse quyunın tübüne tüşken, quyunıf taşını gaza eken. 

Dev: 

— Ey köse efendi, ya anda ne isleysiñ? — dey. 

Köse: 

— Ne işlemek mümkün, dev ağam, sen çoq vagıtlar tüşünsefi de 
aglıR kene de yetken yoq, saña qolaylıq olsun dep guyunı tübünden 
kesip, doğru senin sarayına qadar suv alıp ketecegim, sofi saña 
saqanen suvğa kele yürmek kerek olmaz, oturğan yeride suvufi azır 
olur, — dep bağıra. 

Dev bu işke de razı olmay: 

— Yog, köse efendi, men bu quyudan çoq seneler suv içem, 
guyunıfi suvunı iç bir yerge avuştırmam, sen çıq andan, suvnı men 


özüm alıp barırım, — дер köseni quyudan çıqara ve saqasını suvğa 
toldurıp, suvnı özü ketire. 

Köse devni kene aldatıp, yağlı qalaqaynı da aşay. Aqşam ola, endi 
yatmaq qararı kelgende, dev öz apaqayına: 

— Apaqay, bu köse endi bizim başımızğa yetecek. Sen şimdi bir 
qazan suvnı yahşı qaynat da, bare biz onıR başına yeteyik. Men 
köseni barıp baqayım, o yuqlağan ekenmi, yoqsa, yoqmı? — 
dep yavaş-yavaş kösenin yatqan yerine baqa. 

O vagıt köse bu sözlernin episini eşitip, yalandan yuqlağanday 
hurulday. 

Dev qaytıp, apaqayına kele de: 

— Sen tez-tez suvufnı qaynat, köse yuqlağan, — dey. 

İşni afilağan köse, yavaştan tura, özünifi yerine devnifi tuz tüygen 
kelisini ketire, onı yorğanğa sarıp taşlay. Özü ise tavanğa çıqıp otura. 
Biraz vaqıt keçken sofi dev qaynağan suvnı kösenif töşegine töke ve 
apayına kelip: 

— Köseni yahşı pişirdim, endi yarın onı) özü de mından qaçar, — 
dey. 

Köse şu gecesi raat-raat yuqlap, saba kene de erte tura. Saba ola. 

Dev köseden soray: 

— Nasıl, köse efendi, raat yuqladınmı? — dey. 

— Yoq, dev ağam, bu gece yarı geceden soh töşegim ziyade sıcaq 
oldı, ondan sof sabağa qadar pireler de tişlep çıqtılar. Bunıf içün 
biraz raatsızlandım, — dey. 

Devnen apaqayı köseden olarğa gurtulış olmaycağını aflap, 
kösege bir tulup altın bahşış bereler de: 

— Endi şu etken yardımın yeter, köse efendi, sen yavaş- 
yavaşöz evifte qayt, — deyler. 

Köse, devnifi bergen bir tulup altınını еупій aldına alıp сда da — 
de kökke, de etrafına baqına, sofi dev bunı körip: 


— Ya, köse efendi, altınnı algan sofi, daa пе içün de kökke, de 
etrafına baqınasıfi? — dey. 

Köse: 

— Kökke baqqanımnıf sebebi, dev ağam, aynı urayım ekenmi, 
künni urayım ekenmi? — dep tüşünem, amma qaysını uracağımnı 
qararlaştırıp olamayım. Etrafqa baqqanımnıf sebebini sorasafi, dev 
ağam, eger de evimnif qaysı yaqta olğanını tapsam, mına bu tulup 
altınnı mından atıp, evimnifi yanından barıp alır edim, — dey. Dev şu 
yerde kösege yalvara: 

— Etme köse efendi, eyleme, ay da, kün de bizge kerek. Eger sen 
olarnı urıp tüşürseh, bizler ne işlermiz? Togta, köse efendi, o şay 
olmaz, men apaqayıma bir qalaqay saldırayım, biraz da yağ alırmız, 
tulupnen altınnı da arqama alırım, ekimiz beraber ketermiz. Men de 
seniñ evifide bir qaç künler musafir olurım, — dey. 

Köse: 

— Barsın şay olsun amma men cayav yürmem, meni de köterip 
alıp ketersifi, — dey. 

Dev razı ola. 

Dev, qalaqaynı azırlata, altınlarnı ve köseni özüni arqasına alıp 
yolğa çıqa. Biraz yürgen sofi köseden: 

— Sen ne içün bu qadar yengilsif ya, köse efendi? — dep soray. 

Köse: 

— Ağırlığımnı taşlamayım köresifi, - dep cevap bere ve cebinden 
çaqısını çıgarıp, devnifi arqasına sançmağa başlay. 

Çagını acısına dayanamağan dev: 

— Köse efendi, pek yaman ağırlığıynı salma, belimni sındıracaqsın, 
— dey. 

Kete-kete, üç gece keteler. Köse özünin evi yanına kelgeni kibi 
devge: 


- Sen biraz otur, raatlan, men evge Багауит da, safa 
aş azırlayım, — dep 

kete. Bu Кӧѕепій daa dört oğlu bar eken. Köse evge kirip, 
balalarına: 

— Şimdi bizim evimizde yedi başlı bir dev kelecek, men sizni еупій 
dört köşesine bağlayım, siz devni körgenifiz kibi, epiniz birden: “Dev 
eti aşamaq isteymiz”, — dep bağırırsıRız, — dey. 

Köse, devnin yanına kelip: 

— Apaqayıma eki qoy qızartmasını ayttım, belki de endi azır 
olğandır, aydı evge kireyik, — dey, devni evine alıp kire. 

Dev evge kirgeni kibi, kösenin balaları: 

— Babam, dev eti aşamaq isteymiz, — dep bağırışmağa başlaylar. 

Birden abdırağan dev: “УТ.” dep bir nefes ala, amma onın 
nefesinden uçqan köse, tap dolap üstüne barıp tüşe. 

Dev, köseni dolap üstünde körip: 

— Anda ne işleysin ya, köse efendi? — dey. 

— Ne işleycegim, dev ağam, menim dev soyğan balaban bir 
pıçağım olacaq, şunı qıdıram, — dey. 

Şu arada Кӧѕепій apaqay! da kelip: 

— Bugün aqşam qaysı devnif başını aşaycağım şu? — dep soray. 

Köse: 

— Mına men şimdi mınavı devni tutıp soyam, sen onıf başını 
аѕагѕій, — degeni kibi dev, Кӧѕепій qapısını yıqıp, evden çıqıp 
qaça. Şu ketişnen kete-kete, yolda bir tilkige rast kele. Tilki, devden: 

— Ey, dev ağa bu qadar neden gorgıp kelesifi? — dey. 

Dev özüni başına kelgenlernif episini tilkige anlata. 

Tilki: 

— Ey, dev ağam, siz köselerden qorqqanıflız ne, men olarnıfi er 
kün kümeslerine dalıp, tavuqlarını aşayım da, kene maha bir şey 
olmay, aydı, уйг ekimiz barayıq, men sen içün de aytarım, - dey. 


Tilki, devni alıp, doğru kösege ketirgende, köse özünin evi ögünde 
otura eken. Tilkinen devni beraber kelgenini körip: 

— Ey, ayneci tilki, seniñ ketirgen devlerifinifi sayısını unuttım, bu 
on birincisimi yoqsa, on ekincisimi, tez ketir de başlarını qazanğa 
toldurıp pişireyik, — dey. 

Вип! eşitken dev açuvlanıp, tilkinifi quyruğından tuta 
da, aylandırıp-aylandırıp yerge ura. Tilki şu yerde ölip qala, dev ise 
kene de artına aylanıp, qaçıp kete. 


MIRZANEN NOĞAY 


Bir zamanda bar eken, bir zamanda yoq eken. Köylerden birinde 
bir bay mırzanen bir fuqare noğay bar eken. Noğay pek şaqiy pek de 
azırcevap eken. Mırza noğaynın böyle olganını eşite de, onı aldaycaq 
ola. "Şu erifnifi balasına öyle bir qıyın sual bereyim ki, cevapnı 
beralmay otursın", — dep tüşüne. Künlerden bir kün, mırza noğayğa 
kele de: 

— Noğay, seni pek azırcevap, er şeyge cevap bere, em de er sözge 
mana tapa, dep aytalar. Qana baqayım, menim sualime cevap berip 
olursıfimı eken, — dey. 

Noğay: 

— Ѕиаіійігпі berifiz, mırzam, cevabını bermege taşırman, — dey. 

Mırza tüşünip tura-tura da: 

— Mına, noğay, atqa at deyler, bu, doğru, lâkin “mat” da deyler, 
bu “matı” da ne ya? Ondan сой “ton” deyler, lakin “mon” da deyler, 
bu “топи” da ne ya? — dep soray. 

Noğay: 

- Sof, sofi daa ne deyler, mırzam? — dey. 

Mirza: 

— Daa ne olacaq? Mına, “et” deyler, bu doğru, lâkin “met” de ne 
ya? “Qalpaq” deyler, ya “malpağı” da ne bilmem? — dey. 

Noğay: 

— Mırzam, bu sizin sualleriniz pek büyük sualler, em de olarnıfi 
cevapları da pek zor, bir rastkelişkende oturıp söyleşmesek, şimdi 
ayaq üstünde al olunmaz, — dey. 

Mırza razı ola. Qayta kete. Mesele çezilmey qala. Künlerden bir 
kün, qış künü, mırza noğayğa kele de: “Bugün avası pek aruv, aydi 
avğa keteyik” — dey. Noğay mırzanıfi degenini red etmey. Er vaqıt 
minip yürgen toru maliyini mine, boy tonunı kiye, başına toqlu 


terisinden teren etip tikken qışlıq qalpağını basa. Torbasına bir 
kesek qaz eti qoya. Ayağını da qalın çulğavnen sarıp, dızman 
çarıqlarını tarta berip kiye. 

Мила, özüni iç bir vaqıt ahırdan çıgarılmağan, sabanğa 
yekilmegen, suvuqta minilmegen nazik asav ayğırını çıqarıp mine. 
Yufga qozu terisinden tikilgen aylanma galpağını başına soqa. 
Omuzlarına tar piçilgen tonunı taşlay. Ayaqlarına yaltıravuq 
çızmalarını kiye. Torbasına da, suvda pişken bütün bir tavuq 
qoya. Şimdi bular, ekisi de ayazğa qarşı at üstüne atlanıp, амба 
keteler. Olar kete-kete, oyuqça bir yerge barıp yeteler. 

Mırza bu yerge kelgende: 

— Noğayım, biraz toqtap, bir-eki qapınmasaq olmaz, içke salgın 
tüşe başladı, — dey. 

Noğay: 

— Mırzam, mında toqtamayıq, qırğa çıqsaq toqtarmız, mında 
bir şey körünmey, — dey de, yolunı devam ete. 

Nasıl da olsa, qırğa çıqalar. Ayaznıfi accısı daa ziyade arta. Noğay 
endi toqtamaq kerek olğanını ayta. Mırza da razı ola. Bular qır 
üstünde toqtaylar. 

Noğay: 

— Mırzam, atlarnı ayazğa qarşı qoyayıq, tursun, ayaznen 
tanış olsunlar, — dey. 

Atlarnı ayazğa qarata berip taşlaylar. Lâkin mırzanıfi asavı ayazğa 
qarşı dayanıp olamay, ıfiranıp oynap başlay. Dir-dir qaltıray. Mırzanıfi 
özü deseñ kene şay dirildey. Noğay ise özüni sıqmadan: 

— Mırzam, ötmek-mötmek qapayık da, dey de, şaqa etken ola. 

Amma mırza kerçekten de açıqqan. Olar er ekisi de aşamağa 
oturalar. Mırza torbasındaki suvda pisken tavuqnı acele-acele çıqara 
ve aşaycaq olıp, tartqalay, lâkin tavuq eti buzlap qalğanından asap 
olamay. Noğay özüni sıqmay, torbasındaki bir kesek semiz gaz etini 


çıqara da, külümsirey berip, aşamağa başlay. Mırza açuvından, ет 
açlığından ayazğa qarşı oturıp olamay. Мобау arada-sırada: 

— Mırzam, ne aşamaysıfız ya? — dep taşlay da, aşamaqnı devam 
ettire. Sofi noğay munasebet ketirip: 

— Mırzam, aglıfızda olsa, siz menden bir qaç sualge cevap 
sorağan ediñiz, mümkün olsa, men şularnıR cevabını berir edim, — 
dep külümsirey. 

Mirza: 

— Aydı, Бегей berirsifi daa, — dey. 

Nogay bir atlarğa ve bir de mırzanıfi özüne бадр, mırzanıf 
galtırap turğan asav atını kösterip: 

— “Mat” degeni, Mırzam, mına bu, “at” degeni de budır — dep öz 
atını köstere. Öz tonunı köstere de: mına mırzam “ton” degeni 
budır, amma “mon” degeni de sizifi tonuñiz, — dep küle. 

Mırza: 

— Külmege ne bar ya? Bütün suallerge cevap ber de, sofi külersifi, 


— dey. 
Noğay: 
— QalğanlarnıR da cevabını beririm, — dep, bir daa küle. 
Mırza: 
— “Qalpaqnen” “malpagnıfi”, “etnen” “metni” ne екепіпі 


aytalmadıfi ya? — dey. 

Noğay, özünif qalpağını kösterip, “qalpaq” degeni — menim 
qalpağım, “malpaq” degeni de senin qalpağındır", — dey. Noğay 
sözüni devam etip: 

— Açuvlanmafhız, mırzam, mına “et” degeni menim etim, “met” 
degeni de sizifikidir, — dep buzlağan tavuq etini kösterip küle. 


и u 


Mırza daa pek açuvlana, tap sofunda “çızmanen” “mızmanı” 


arasındaki farqnı soray da, qaltırap turğan asavına mine. Noğay 


mırzanıfi parmaqlarını üşütken опий ayağındaki yıltıravuq çızmalarnı 
tuta da: 

— Mına, mırzam, “mızma” degeni де Биді, - dep cevaplana ve 
mırzanıf yanından ayrılıp kete. 


QIRMISQA VE ÇEGERTKİ 


Bir zamanda bar eken, bir zamanda yoq eken, pek muabbet 
yaşağan bir qırmısqanen bir çegertki bar eken. Künlerden bir kün 
olar kezinmege keteler. Kete-kete teren bir deryağa yeteler. Olarnıfi 
yuvunacaqları kele. Ekisi de deryağa tüşeler. Tüşeler amma, şu 
arada furtuna köterile. Çegertki дегуапий pek dalğalı olganını körip, 
aman sıçrap yalığa çıqa. Qırmısqa ise, dalğalar arasında бауір olip 
kete. Biraz keçken sofi o, çapalana-çapalana suv üstüne çıqa. Baqsa, 
ne körsin, yalı pek uzaqta qalğan. Çoq talaşa, amma yalığa çıqamay. 
Yalıda beklegen dostu çegertkini körip: 

— Canım dostum Çegertki, qurtar menil — dep yalvara. 

Çegertki candan sevgen dostunı qurtarmaq içün, bir şeyge 
baqmay, uça-uça domuzğa kete. Domuz sıcaqqa dayanamay, çamur 
içinde yata eken. 

Domuz: 

— Ne keldifi? — dey. 

Çegertki: 

— Canım domuz, közüm domuz, bir qıl ber de, qırmısqa dostumnı 
deryadan qurtarayım, — dey. 

Domuz keyfini bozmayıp: 

— Fındıq ketirsef qıl айгай, — dey. 

Çegertki uça-uça, bir fındıq teregine barıp qona ve ойа: 

— Canım terek, közüm terek, maña biraz fındıq kerek, — dey. Terek 
pıtaqlarını sallandıra berip: 

— Fındıq safa ne kerek? dep soray. 

- Fındıqnı domuzğa berecem, domuz da maña bir qılçıq berecek, 
qılçıqnen boğulayatqan qırmısqanı qurtaracam, — dey. 

Terek: 


— Bar, qarğağa ayt, menim findıqlarımnı aşamasın, o vaqıt fındıq 
beririm, — dey. 

Çegertki uça-uça, qarğağa bara. 

— Canım qarğa, közüm qarğa, tereklernin findıqlarını aşama 
qarğa, — dey. 

Qarğa çegertkiniR aytqanına şaşıp: 

— Ya ne içün? — дер soray. 

Çegertki: 

— Eger sen tereknif findıglarını аѕатаѕай, o mafia fındıq berecek, 
fındıqnı domuzğa berecem, domuz da maha bir qılçıq berecek, 
qılçıqnen boğulayatqan qırmısqanı qurtaracam, — dey. 

Qarğa meseleni aflap: 

— Bar, tavuqqa ayt, maña bir çipçeçik bersin, o vaqıt men de 
fındıqlarğa toqunmam, - dey. 

Çegertki uça-uça tavuqqa barıp yete: 

— Canım tavuq, közüm tavuq, bir çipçeçik berse tavuq, — dey. 

Tavuq: 

— Оп! ne уарасадѕћ? - dep soray. 

Çegertki: 

— Çipçeni qarğağa berecem, qarğa їегекпій fındıglarını 
aşamaycaq, terek maña fındıq berecek, fındıqnı domuzğa berecem, 
domuz da maña bir qılçıq berecek, qılçıqnen, deryada boğulayatqan 
dostum qırmısqanı qurtaracam, — dey. 

Tavuq: 

— Men açım, bar тайа yem ketir de, beririm, — dey. 

Çegertki uça-uça uruğa barıp ete: 

— Canım uru, közüm uru, тайа bir avuç arpa berçi uru, — dey. 

Uru: 

— Ya оп! ne уарасадяй? — dep soray. 

Çegertki: 


— Оп! tavuqqa berecem, tavuq maha bir cipçe berecek, çipçeni 
qarğağa berecem, qarğa da tereknifi fındıqlarını aşamaycaq, terek 
maha findıq berecek, findıqnı domuzğa berecem, domuz mafia bir 
qılçıq berecek, qılçıqnen deryada boğulayatqan dostum qırmısqanı 
qurtaracam, - dey. 

Uru: 

— Bar, sıçanğa ayt, eger o menim zahirelerimni aşamaycaq olsa, 
beririm, — dey. 

Çegertki uça-uça, sıçanğa barıp yete. 

— Canım sıçan, közüm sıçan, urunıfi zahirelerini aşama sıçan, — 
dey. 

Sıçan ойа şaşıp: 

— Ya bu da ne içün? — dey. 

Çegertki: 

— Eger sen urunıfi zahirelerini азатазай, uru maña arpa berecek, 
arpanı tavuqqa berecem, tavuq maña bir çipçesini berecek, çipçeni 
qarğağa berecem, qarğa tereknif fındıqlarını aşamaycaq, terek 
maha findıq berecek, fındıqnı domuzğa berecem, domuz maña bir 
qılçıq berecek, qılçıqnen deryada boğulayatqan dostum qırmısqanı 
qurtaracam, - dey. 

Sıçan: 

— Bar mışıqqa ayt, eger o тайа toqunmaycaq olsa, men de 
urunı zahirelerini aşamam, — dey. 

Çegertki uça-uça mışıgga barıp yete. Mışıg evwnii köşesine 
pısgan, tamam sıçannı avlap otura eken. 

Çegertki: 

— Canım mışıg, közüm mışıg, sıçanğa toqunma mışıg, — dey. 

Mışıq çegertkinifi bu yalvaruvına şaşıp: 

— Ya ne içün? — dep soray. 

Çegertki: 


— Eger sen sıçanğa toqunmasah, o urunıfi zahiresini aşamaycaq, 
uru maña arpa berecek, arpanı tavuqqa berecem, tavuq maña bir 
çipçesini berecek, çipçeni qarğağa berecem, qarğa tereknif 
fındıqlarını aşamaycaq, terek mafia findiq berecek, fındıgnı 
domuzğa berecem, domuz da maña bir qılçıq berecek, qılçıqnen 
deryada boğulayatqan dostum qırmısqanı qurtaracam, - dey. 

Mışıq: 

— Sığır mafia süt berse, toqunmam, — dey. 

Çegertki uça-uça, sığırğa barıp yete. 

— Canım sığır, közüm sığır, maña biraz süt berse sığır, — dey. 

Sığır тийгер: 

— Sütni ne yapacaqsıf? — dep soray. 

Çegertki: 

— Sütni mışıqqa bersem, mışıq sıçannı aşamaycaq, sıçan da 
urunın zahirelerini aşamaycaq, uru тайа arpa berecek, arpanı 
tavuqqa berecem, tavuq maña bir çipçesini berecek, çipçeni 
qarğağa berecem, qarğa tereknin fıldıqlarını aşamaycaq, terek maha 
findıq berecek, fındıqnı domuzğa berecem, domuz da maña bir 
qılçıq berecek, qılçıqnen deryada boğulayatqan dostum qırmısqanı 
qurtaracam, - dey. 

Sığır: 

— Bar, toğayğa ayt, o mafia bir quçaq piçen bersin, o vaqıt men de 
mışıqqa süt beririm, — dey. 

Çegertki uça-uça toğayçıqqa barıp yete. 

— Canım toğay, közüm toğay, bir quçaq piçen ber toğay, - деу. 

Toğay: 

— Ya sen piçenni ne yapacaqsıñ? — dep soray. 

— Piçenni sığırğa berecem, sığır maña süt berecek, sütni mışıgga 
berecem, mışıq sıçannı aşamaycaq, sıçan da игипій zahirelerine 
toqunmaycaq, uru тайа arpa berecek, arpanı tavuqqa berecem, 


tavuq maha bir çipçesini berecek, çipçeni qarğağa berecem, qarğa 
da tereknin fındıqlarını aşamaycaq, terek maña fındıq berecek, 
fındıqnı domuzğa berecem, domuz da maha bir qılçıq berecek, 
qılçıqnen, deryada boğulayatqan dostum qırmısqanı qurtaracam, — 
dey. 

Toğay: 

— Bar, bulutlarğa ayt, maña suv bersinler, o vaqıt men de sığırğa 
piçen beririm, — dey. 

Çegertki uça-uça, bulutlarğa barıp çıqa. 

— Canım bulutlar, közüm bulutlar, biraz yağmur berihiz, bulutlar, — 
dey. 

Bulutlar: 

— Yağmurnı ne yapacaqsıfi? — deyler. 

Çegertki: 

- Тобауба berecem, toğay piçen berecek, piçenni sığırğa 
berecem, sığır süt berecek, sütni mışıqqa berecem, mışıq sıçannı 
aşamaycaq, sıçan urunıfi zahirelerine toqunmaycaq, uru maña arpa 
berecek, arpanı tavuqqa berecem, tavuq maha bir çipçesini 
berecek, çipçeni qarğağa berecem, qarğa da їегекпій fındıqlarını 
aşamaycaq, terek maña fındıq berecek, fındıqnı domuzğa berecem, 
domuz da maña bir qılçıq berecek, qılçıqnen deryada boğulayatgan 
dostum qırmısqanı qurtaracam, — dey. 

Bu sözlerni aytqanda, опий közlerinden aqqan yaşlarını körip, 
bulutlar çegertkini ve onın dostu qırmısqanı acıy, yağmur bere. 
Çegertki yağmurnı toğayğa bere, toğay ойа piçen bere, piçenni 
sığırğa bere, sığır süt bere, sütni mışıqqa bere, mışıq sıçanğa 
toqunmay, sıçan игигий zahirelerini aşamay, uru arpa bere, arpanı 
tavuqqa bere, tavuq çipçe bere, çipçeni qarğağa bere, qarğa 
tereknifi fındıqlarını aşamay, terek fındıq bere, fındıqnı domuzğa 
bere, domuz qıl bere, qılnı alıp, deryadan dostu qırmısqanı 


qurtarmağa aşıqa. Yalığa barıp, qılnı dostuna uzata, qırmısqa da bu 
qılğa asılıp, yalığa çıqa ve olar kene kezintilerini devam eteler. 


QOZLAĞAN QAZAN 


Bir zamanda bar eken, bir zamanda yoq eken, bir fuqare айатпій 
sekiz canlıq qorantası bar eken. Qorantanın aş pişirmek içün olğanı 
olacağı ufaq bir qazançığı bar eken. Bu qazançıqta pisken aşnen 
qorantanı toydurmaq zor ola eken. 

Bir kün şu fuqarenin evine gomşusı kele. Ocaq üstünde asuvlı 
turğan qazançıqnın ufaq olganını körip: 

— Bu qazançıqnıf içinde ne pişiresifiz? — dep soray. 

Fuqarenin qarısı: 

- Ne pişiresifiiz degenifiz ne ya? Balalarıma aqşamlıq aş pişirem, 
köresiiz del — dey. 

Qomşusı oña hucur-hucur Бадр: 

— Ya sizifi qorantafız pek büyük de, bu qazançıqta pişken aşnen 
toyalarmı? — dep soray. 

- Toymaylar amma, ne yapayıq, olğanı-olacaq mal- 
mülkümiz budır, — dey. 

Qomşusı fugarenifi apayını аау. Oña özüni evinde olğan 
büyükçe bir qazançıqnı alıp kele. бой ondan bu ufaq qazançıqnı 
bermesini ve bir qaç künden büyük bir qazan tapıp kelecegini ayta. 
Fuqarenifi qadını bu sözlerni eşitkeni kibi, küyeli qazançıqnı berip 
yibere. Bu pek ayneci bir adam eken. O, fuqarenifi qadınından 
qazannı ala da, evden с̧ар kete. O, doğru, Кӧупій mollasına bara, 
biraz vaqıt oturğan sofi, molla ona baqıp: 

— Nege keldiñ? — dep soray. 

— Nege kelir bellediniz, molla адат, barayım da, sizni bayramlıq 
evime ziyafetke çağırayım, dep keldim, — dey. 

Molla külümsirey: 

— Barır edim amma, bugün aqşam qadının evine çağıruvlım, — 
dey. 


- Ey, ne yapayıq, çağırılğan sofi ebet baracaqtırsız daa. Lakin, 
molla agam, siz mafia özüñizniň büyük qazanıfıznı berifiz de, men 
çoq etip sarma pişireyim, yarın saba sizge de ketiririm, sıcaq- 
sıcaq aşarsıflız, — dey. 

Molla sevinip: 

— Apay, tur, qazannı al da ber, saba ketirecekl dey. 

Mollanın qarısı tördeki evde turğan qazanını alıp bere. Ғидагепій 
gomşusı qazannı alıp, evden çıqa. O, evden çıqqanı kibi, mollağa 
apayı: 

— Endi o hınzırlarğa qazanımıznı da berip yibere başladın, — dep 
somurdana. 

Molla qarısına: 

— Apay-apay, men qazanımıznı nafile bermedim, saba yarım 
qazan sarma ketirecek, sıcaq-sıcaq aşarmız, — dey. 

Ekinci künü sabası molla sarmanı bekley, amma fuqarenif 
qomşusı ne qazannı, ne de sarmalarnı кейге. Bir kün bekley, beş, 
Шаагепій gomşusı qazannı ketirmey. Altıncı künü Ғидагепій 
qomşusı mollanın qazanınen, yarım qazan sarma ve bir de ufaq 
qazançıq alıp kele. Molla öz qazanını ve sarmanı ala, amma ufaq 
qazançıqnı almay. Lâkin fugarenifi qomşusı mollağa ufaq qazançıqnı 
da uzatıp. 

— Вип! da aliñiz, molla адат, Би sizifi qazanıhıznın balası. Em siz 
menim qabaatımnı bağışlafız, vaqtında ketiralmadım. Ketirecek 
olgan künümnif sabası qazanıfız tuttı da qozladı, dört kün yerinden 
turmay yattı. Bir künçik de raatlanayım, dedi. İşte bugün altıncı 
künü sizge alıp keldim, — dey. 

Molla öz qazanını ve qazannın balasını quvana-quvana qabul etip 
ala. Ғидагепій gomşusı savluqlaşıp çıqıp kete. Bir qaç künden sofi 
bir daa kele ve kene mollanıfi büyük qazanını soray. Bu sefer molla 


iç bir şey soramayıp, гаКа turğan qazannı alıp bere. Molla öz 
qarısına: 

— Ah, bu deli bizge bir qazan daa alıp kelse edi, — dey. 

— Qarısı razı olıp, başını sallay. 

Ғидагепій gomşusı qazannı alıp bara da, fuqarenin qarısına: 

— Men sizif qazanıfğıznıf yerine bu qazannı ketirdim, şimdi siz 
menim gazanımnı qaytarıfız, — dey. 

Ғидагепій арау опій qazanını gaytarıp bere ve oña teşekkür 
ayta. Molla bir kün baga qazan yoq, beş kün baqa qazan yoq, on 
kün baqa, amma fuqarenifi qomşusı qazannı kene qaytarıp 
ketirmey. Bir qaç kün daa keçken sofi, o adam kele, amma qazannı 
alıp kelmey. O, mollanın evine kelgende, çırayını хр, ağlamsırap 
kire. Molla ondan: 

— Ne oldı ya? — dep soray. 

— Ne olğandır deysifliz, molla адат, апам! siziñ gazanıfız 
hastalandı, derdine çare tapalmadım, öldi de ketti, — dey. 

Molla açuvlanıp: 

— Oy, aqılsız adam, cansız qazan olermi? — dep darılıp başlay. 

— Ya, molla aqam, cansız qazan qozlağanda, yahşı edi de, ölgende 
yaramaymı? Qozlamağa bilgen qazan olmege de borcludır, - dep 
mollanı evinden стар kete. 


TURNA BABAY 


Bir zamanda bar eken, bir zamanda yoq eken, bir köyde bir 
fuqare aqay bar eken. Bu aqayda da iç de bala-çağa olmağan. O, 
özüni ömür argadaşı, Gülsüm yengenen beraber biraz tarı saçıp, 
ondan alğan bereketinen taqan-tuqan keçine eken. 

Bir yılı avalar pek yağmurlı keçe. Bu qart tarını vaqtında saçıp 
olamay. “Keç olsun, hayırlısı olsun”, dep Gülsüm yengenen çölge 
çıqa. Az-çoq yerni tırmalap, bir qaytım boyu yerge tarı saça, amma 
tarılar keç çıqa, em de keç pişe. Qart tarılarnı, onın ta keçki küzge 
qalmaması içün сіуіеу, qol çalğınen çala. Gülsüm yenge de опий 
artından yürip, basım yasay. Bir qaç kün içinde olar orıp bitireler. 
Tarılar biraz basımda yatsın dep, olarnı ızanda tutalar, lökin endi 
sıcaq memleketlerge qaytar künleri yaqınlaşqan turnalar kele de, bu 
qartnın tarılarını aşay da kete ekenler. Qart bu iske iç bir çare tapıp 
olamay. 

Künlerden bir kün qart bu turnalarğa pek açuvlana, basım yanına 
bara da, pısıp, beklep yata. Bu arada bir qart turna uçıp kele, 
basımğa qona. Pek açıqqan olsa kerek, qartnı körmey. Tez- 
tez tarılarnı азар başlay. бау der ekeç, qart bu turnanıfi ayağına 
yapışıp: 

— Başgasınıfi emeginen asralğan tarını aşama, vazgeç, — dey. 

Bu turna da turnalarnıR ей qartı eken, em de dünya körgenlerden 
biri eken. Onın içün de, oña turnalar — “turna babay” dey ekenler. 
Turna babay qartqa yavaş aylana da: 

— Aytganıf pek doğru, qartım, men bu tarılarnı ya saibi yoq, уа da 
bir de bir baynı çölde qalğan tarısıdır zan ete edim, çünki tarılarnıfi 
çölden cıyıp aluv ve köterilüv vaqtı çoqtan keçti. Bizim de qışlıq 
qaytar vaqtımız keldi. Огий içün bunı aşap, yolğa çıqacaq oldım. 


Menim aşağanımnen baynıf çölde galğan tarısı bitmez belledim, — 
dey. 

Qart: 

— Ауідапій pek doğru, amma Turna babay, bu tarılar baynın degil 
de, menimkidir. Sen üç ayğa yetecek botqalıq tarımnıf bir aylığını 
aşadıf, men bu qışta endi ne asap keçirir ekenim? Bu yaramadı dal 
Seni soymasam olmaz, dep söz qaytara. 

Turna babay: 

— Qartım, sen meni soyma, men senin birden-bir Кегерійе 
yararım, — dey. 

Qart: 

— Seniñ kibi qart turnadan kelgen yardım ne olacaq ya? — дер 
turnanı soyacaq ola. 

Turna babay yalvara-yalvara, özüni sağ qaldırılmasını rica ete. 
Qart tüşünip baqa, öz memleketine keteyatqanda özü kibi bir qartnı 
öldürmekten ne çıqacaq, омй da balası-çağası bardır dep, Turna 
babaynı yibere. Turna babay guvana-guvana uçıp kete. Yerden 
köterilip, ganatını silkken vagıtta: 

— Sağ ol, qartım, men de seniñ bir keregine yararım, menim 
memleketim sıcaq memleket, anda kelseh, meni taparsıR, sizde endi 
suvuq başlay, — dey de, uçıp kete. 

Qart, Turna babaydan qalgan tarılarnı belindeki oravlı tartuv 
sıcımınen sıqıp bağlay da, doğru evine alıp kele. Er vaqıttaqi kibi, 
körgen ve eşitkenlerini öz qadınına ayta. 

Qadını: 

— Aydı suni, bir qart turnanıfi aşağanından qalanı bizge de olur, 
ne yapayıq, körecegimiz şudır da, — dep cevap bere. 

Qartlar tarılarnı toqmaqnen togmaglap bastıralar. Bundan soñ 
qart özü yapqan gol degirmeninen bu tarılarnı tüy etip tarta. Qıta- 
qıta aqşam da tüy şorba, saba da tüy şorba pişereler. Oattı 


qışortasında olarnıfi tüyleri bir tamam bite. Ne yapacaqlarını 
bilmeyler. Şu arada qartnıf aglına Turna babaynıf aytganları tüşe 
ve öz-özüne: 

— Aydı, şu Turna babayğa barayım, qış olsa da, belki bir yardımı 
tiyer, — dey. 

Qart, künlerden bir kün qadınınen sağlıqlaşıp Turna babaynı 
qıdırmağa kete. Sıcaq kele. Turna babaynı soraştırıp başlay. Oña 
Turna babaynıf turaq yerini köstereler. Turna babay qartnı 
körgeninen tanıy, onı öz yuvasına alıp kele, musafir ete. Aşata, içire, 
yolda yorulğan qart esini başına ауа. Ne içün kelgenini Turna 
babayğa aflata. 

Turna babay: 

— Pek yahşı, biz o işni yaparmız, sizifi kibi qartlarnı ölümden 
qurtarırmız, — dey. 

Şu yerde çıqarıp ona bir boş qona bere. 

— Mına şu gonanı ortağa çıqarıp: “Azır ol, sofram” - deseñ, sofra 
aşqa tolar da qalır, — dey. 

Qart sevine-sevine qonanı ala, lakin yorğunlığım biraz savuşsın 
dep, Turna babaynıfi yuvasında qona. Turna babaynıf balaları şu 
gecesi дагіпій qonasını avuştırıp, onı?” yerine ау bir qona qoyalar. 
Ertesi künü qart qonanı alıp evine qayta. Evine kelgen sofi qonanı 
ortağa çıqarıp: 

— Azır ol, soframl — dey, amma sofra olğani kibi boş qala. 

Qart kene de aç qala. İç bir çare tapamay. “Meseleni Turna 
babayga aflatayım, seniñ aytqanıf yalan çıqtı”, — deyim дер, qonanı 
arqasına ala da, kene de yolga çıqa. Turna babayğa bara da: 

— Bu seniñ maña bergen qonafi menim evime kelgen soñ, 
merafetini kösteramadı. Onıfi üstünde aş degil, çibin bile peyda 
olmadı, — dey. 

Turna babay çoq tüşünip oturmay: 


— Öyle ise, mına saña bir eşek bereyim, bu eşek aqsırdımı, onıfi 
burunından altın tökülir, — dey. 

Qart bu eşekni cetip, köyüne qayta. Yolda yorulıp, bir quyunın 
yanında toqtay, eşegini suvara. Bundan sofi, ozü oturıp yal ete. Bu 
vaqıtta balalar kele de eşeknifi burunına tayaq soqıp, eşekni 
aqsırtalar. Eşek aqsırğanda, onıfi burunından altn töküle başlay. 
Balalar aman altınlarnı ala da qaçalar. Qart bunı duymay qala. O yal 
etip, ayaq üstüne turğan sofi, eşegini cetip, yolunı devam ete. Evine 
kele, amma eşek aqsırmay, aqsırsa da, burunından altın tökülmey. 
Qart açuvlana: “Bu Turna babay bizni amma da aldattı”, - дер 
eşekni Turna babayğa qaytarıp bere. Turna babay işnif aslını afilap: 

— Men safa eki toqmaq bereyim de, seni bütün belâlardan 
qurtarayim, dey de, yuvasından çıqarıp, eki toqmaq bere. 

— Sen ne de yaptırmaq istesen, şu toqmaqlarnı уаіагѕій, olar 
seniñ bütün işte olğan eksiklerifini yerine ketirirler, — dey. 

Qart bu toqmaqlarnı alıp evine qayta. Toqmaqlarnı yalay. 

— Майа yetmiş eki türlü aş azırlağızl — dep emir ete. Şu arada 
aşlar azırlana, apayınen asap içeler. бой qart toqmaqlarnı bir daa 
yalay: 

— Aydı, bar, yüz desatine yerni avdarıhız, anda da tarılarnı saçıñız! 
— dey. 

Toqmaqlar barıp bu işni de yapalar. Şu yılı qartlarnın tarıları pek 
bol ola. Turna Бабаупй memleketi pek sıcaq olğanından sebep, 
anda iç de tarı olmay eken. Onıf içün Turna babay bütün turnalarnı 
alıp kele de, qartnıf tarılarına tüşüre aşaylar. Qart da, turnalar da 
bu bol bereketke ойа öse de qalalar. 


TUVARCININ AQILLI QIZI 


Bir уада padişanın biri halqtan "Qattıdan da даш, küçlüden de 
küçlü, tatlıdan da tatlı nedir?" — dep soray. Padişa bu suallerge 
doğru cevap bergen adamğa büyük bahşış адау. Padişanıfi 
vezzirlerinden biri: 

— Demir er şeyden gattıdır, padişam, arslan er kesten 
küçlüdir, şeker er şeyden tatlıdır, — dey. 

Bu vezirden başqa padişağa pek çoq adamlar daa kelip, suallerge 

özlerince cevap bereler. Lâkin padişa kimsenin aytganına 
qanmay. Bu haber endi атап-атап er keske cayray. Uzaq köylerniñ 
birinde yaşağan bir tuvarçı da padişanın bu sualini eşite ve kelip öz 
qorantasına ayta. O tuvarçının on altı-on yedi yaşlarında dülber bir 
qızı bar eken. Bu qız padişanın sualini eşitkeninen, babasına: 

— Babam, men bu suallerge cevap bereyim, lakin siz padişağa 
barıp aytqanda, padişa “Вип! kimden ögrendii?” — dep sorasa, 
menim aytqanımnı aytmahız, özüm tüşünip taptım, дегѕійіг, — dey. 

Babası: 

— Ya padişa qabul etermi, qızım? — degende, qızı — Qabul eter, tek 
siz menim aytqanımnı aytmazsıfız, — dey. 

Tuvarcı, qızını aytqanına razı olıp: 

— Aydı, ayt baqayım, - dey. 

Qız cevaplarını aytıp başlay: 

— Dünyada küçlüden küçlü yeldir, qattıdan qattı atnın tuyağıdır, 
tatlıdan da tatlı tildir. Babası bularnı öğrenip, padişağa kete. İzin 
alıp, onı) uzurına kire де: 

— Padişam, emir etsehiz, sizi suallerinizge cevap berir edim, - 
dey. 

Padişa: 

— Qana, ayt tuvarçı — dep razılıq emirini bere. 


— Padişam, dünyada küçlüden Каса — yeldir, qattıdan дай — 
atnıfi tuyağıdır, tatlıdan da tatlı — tildir, — dey. 

Padişa bu cevaplarğa qanaatlenip tuvarçıdan: 

— Bu cevaplarnı saña kim ögretti, sen olarnı qaydan ögrendifi? — 
dep soray. 

Tuvarcı özü bilgenini, özü tüşünip tapqanını, iç bir kimseni 
ögretmegenini ayta. Amma, padişa, “Eger sen doğrusını ауїѕай, 
saha altın bağışlarım” — dey. Qart, padişanıi zorlağanına 
dayanamayıp, işnifi doğrusını aytmağa qarar bere. 

— Doğrusını aytsam, bunı mafia qızım ayttı, — dey. 

Padişa tuvarçığa bir torba altın bere de, qızını ketirmesini emir 
еге. Tuvarcı evine qaytip, qızına рааіѕапій emirini bildire. Amma qızı 
ketmege razı olmay. Tuvarcı padişağa barıp, qızının kelmek 
istemegenini ayta. Padişa qızğa vezirini yollay. OnıR maqsadi şu ад! 
qıznı özüne qadın etip almaq eken. Vezir tuvarçınıl evine kelgen 
sofi, qızğa: 

— Qızım, padişa seni özüne qadınlıqqa almaq istey, sen pek 
bahtiyar olacaqsıR, böyle bir bahıt kimnif eline keçer. Sen padişağa 
barmaq Кегекѕій. Padişağa red etmek olmaz, sen iç bir şeksiz bu iske 
razı olursiñ, dey. 

Qız: 

— Yahşı, lakin menim padişadan isteklerim bar. Eger padişa olarnı 
yerine ketirse, men ойа barmağa razılıq beririm, — dey. 

Vezir: 

— Ne kibi istekleri bar, qızım? — dey. 

Qız: 

— Padişağa barsahız, aytıfız, o maña: on beş bala, yigirmi civan, 
otuz deli, qırq aqıllı, elli qoyun, altmış tayaq, yetmiş tavuq, seksen 
sığır, doqsan papiy, yüz yımırta bersin. Mına menim padişadan 
isteklerim bulardır, — dey. 


Vezir: 

— Ey qızım, bunı yerine ketirmesi ne ya? — dep, şu yerden çıqıp 
kete. 

Padişağa barıp, qıznıf isteklerini ayta. Padişa isteklernifi manasını 
ahlay. O, tuvarçınıf qızına açuvlana, vezirge iç bir cevap bermey. 
Vezir, padişa yanından ayrılğan sofi, padişanıf emiri olur, dep beklep 
tura, amma padişa iç bir cevap bermey. Vezir Бийа raatsızlanıp, bir 
daa padişağa bara. 

— Padişam, siz bu şeylernifi çaresini tapmaysıflızmı yoqsa? O, bir 
qıyın şey degil de, men bunı öz boynuma alayım, — dey. 

Padişa buğa qarşı: 

— Sen asıl da bu laflarnıfi manasını añlaysiñmi? — dep vezirine 
açuvlana. 

Vezir: 

— Bu laflarnıfi manası öyle ağır degil de, galiba, padişam, — dey. 

Padişa: 

— Sen otur da, difle, afilarsıfi, — dey. 

Vezir oturıp padişanı difiley. 

Padişa: 

— On beş bala degeni — on beşte bala ediñ demektir. Yigirmi civan 
degeni — yigirmide civan ediñ; otuz deli degeni — otuzda deliqanlı 
ediñ; qırq aqıllı degeni — qırqta aqıl-baliğ oldın, elli qoyun degeni — 
ellide qoydayın yuvaşlandıf, altmış tayaq degeni — altmışta tayaqnı 
eline aldın, yetmiş tavuq degeni — yetmişte tavuq qadar taqatın 
olacaq, seksen sığır degeni — seksende sığır kibi matüvleşeceksif, 
doqsan papiy degeni — doqsanda papiydayın kepek aşaycaqsın, yüz 
yımırta degeni de — yüzge kirgende yımırta kibi tez бауір olacaqsın 
demektir. İşte, o, mafia kelmek bisinmey — dey. 

Padişa bu sözlerni aytqanı kibi bir daa qaşlarını sıta ve vezirine 
hitap etip: 


— Kördiñmi Би ne qadar aşalav, işte, qabaqbaş, sen şimdi bu 
sözlernifi manasını afiladıfimı? Saña bu sözlernif manasını çoqtan 
ahlamag kerek edi. Sen olarnığ manalarını айар, o gıznıfi 
cezasını şu saat bermek kerek ediñ! Men bu sözlerge artıq çıdap 
olamayım, bar şu qıznı alıp kell Men опий cezasını özüm bereyim, — 
dep, qıznı zornen ketirmekni vezirine emir ete... 


KİÇKENE 


Zaman-zaman ekende, 

Evel zaman ekende, 
Qaplı-quplu baqalar 
Qanatlandı uçmağa 
Denizdeki balıqlar 

Kira tutti köçmege... 
Aqmerscitnif minaresi 
Egildi Salğırdan suv içmege. 


Тит pirenif birini, 

Bardım, aman soydım. 

Altmış oqqa eti keldi, 

Yetmiş oqqa mayı keldi. 

Aldım, çızmalarımnı mayladım, 
Birine yetti, ekincisine yetmedi. 
Çızmalarımnı kiyip, 

Ketmege başladım. 

Kete-kete kettim, 

Altı ay, bir küz kettim. 

Aylanıp baqtım, 

Yine boyu qadar yol ketkenim. 
Bara-bara bardım, 

Bir şeerge bardım. 

Bir tüpsüz qazannen 

Bir de tüfek aldım. 

Avga çıqıp, bir tavşan urdım, 
Onı soyıp, qazanğa qoydım. 
Üstünden qoydım, astından çıqtı. 
Aşadım — tilime tiydi, 


Tamağıma tiymedi. 


Pek erte zamanlarda Veli-usta adlı bir qalaycı bar eken. O fuqare 
olsa da, qadınınen çoq yıllar tatlı-muabbet yaşağan, amma 
evlengenlerine beş yıl tolsa da, Allah olarğa bir bala qısmet 
etmegen. Evlat qaldırmay ölüp ketecegim galiba, degen fikirinın 
yuqusını qaçıra. "Evlatsız yaşayış — yaşayışmı?", — dep efkarlana 
eken. 

Кіӛпіегпій birinde onıfi evine, sadaqa istep, tilenci qadın kele. 
Tilencinifi yanında biri-birinden küçük beş balaçığı bar eken. 

Velinifi özü bu vaqıt tükanında qazan qalay eken. Onın özü kibi, 
arıq, uzunca boylu, lâkin merametli apayı bu tilenci qadınnı küler 
yüznen, mulâyim qarşılay. Оп! balaçıqlarınen beraber, sofra başına 
oturtip, başta şorba, sofi qurabiyenen sıylay. 

Er yerde qaba muamele körüp kelgen tilenci qadın, qalaycı 
Меііпій арау tarafından kösterilgen eyilikke tesirlene de, şöyle dey: 
— Ey, Ava anamıznıfi meramertli qızıl Saña yürekten istegim şu: 

kelirif bol olsun. Lâkin, adamğa eyilik istemek az, eyilikni yapmaq 
da kerek. Söyle, seniñ ей ziyade galbifini raatsız etken nedir? Belkim 
menim elimden ofa bir çare tapılır? 

Qalaycı Velinifi арау! бића şöyle cevap bere: 

— Ey, balalarnıfğ bahıtlı anası! Bizim evli olğanımız beş yıldır. Bu 
küngece Allah bizge bir evlatçıq qısmet etmedi. Menim qocam bir 
bala içün dünyalarnı berir edi, — dey. 

— Saqın azaplanma, canım, bu belağa men bir çare taparım. Sen 
maña qomşudan bir yımırta ketir. Men onın üstüne ufurip ırımlarım. 
Оосай işten qaytıp kelgende, şu yımırtanı огий sağ tarafına divarğa 
qarşı atar игагый. İşte, o zaman seniñ istegenifini Allah berir, — dey. 

Qalaycı Veli evine qaytqanda, apayı, tilenci qadın aytqanı kibi 
yapa. Yerge tüşip parlanğan yımırtanın içinden elekten tökülgen kibi 


balaçıqlar töküle ve "baba-baba", — dep şaşıp-şaşmalağan qalaycını 
sarıp alalar. Огий elleri, omuzları, başı üstüne tırmaşıp çıqalar. 
Qalaycı bu apansız ücümden abdırap: 

— Bu nasıl şey, bu ordu gaydan keldi? — dep soray. Oadını ойа 
meseleni aflata. 

Qalaycı Veli ökelenip: 

— Випій nesine quvanayım? Bula kuvanmag degil de, 
qaarlenmek kerek. Men Allahdan bir bala istesem, o mafia bir bala 
yerine işaret parmagı kibi qırq bala berdi. Bu fuqare alımnen olarnı 
nasıl baqarım? — dey de, tilenci qadınğa aylanıp, yalvarmağa başlay. 
— Ey, емітпій musafiril Meni bu çibinlerden qurtar, canım, Allah 
eşqınal 

Qadın balaçıqlarnı birer-birer tutip torbasınıfi içine toldura. 
Kiçkenelerden birisi ise qalaycının çızmasında gizlenip qala. 

Ertesi künü qalaycı çızmasını kiygende, опий içinden kiçkene bir 
balaçıq atılıp çıqa. Şaşqan qalaycı: 

— Sen bunda ne yapasıf? — dep soray. 

— Ey, menim babaçığım, men gardaşlarımnıfi arasında ей atigi 
edim, şunıf içün saqlanıp qaldım, — dep babasınıR avuçına sekirip 
mine. 

Kiçkenenin zekiyligi qalaycı Velinifi hoşuna kele: 

— Aysa, oğlum, sen menim yardımcım olursıfi, — dep Kiçkeneni 
bağrına basa ve оп! özünen işke alacag ola. Kiçkene Бийа garşı kete: 

— Yog, baba, kündüz anam aş pişirip azırlar da, men onı üylede 
saña alıp keterim, — dey. 

Veli sevinçini içine sığdıramay, işine çıgıp kete. Tükânına nasıl 
barıp yetkenini duymay gala: özüni o gadar yengil duya, çünki 
insannıfi yüregi raat olsa, beden ağırlığını da unuta eken. 

Üyle maalinde çiberekler azır olğanda, Kiçkene anasına muracaat 
ete de: 


— Ana, babama pişirgen çibereklerni saan içine toldur, yavluqqa 
cap, men olarnı sıcaq olğanda alıp keteyim, — dey. 

Anası КісКепепій istegini yerine ketirgeninen, saan birden areket 
etip başlay — açıq pencereden sıçrap сида da, yol boyu taygan kibi 
kete. 

Saan azmı-çoqmı kete, yolda ketkende bir çuqur içine barıp tüşe. 
Kiçkene oğlan ne qadar tırışsa da çuqurnın içinden bir türlü çıqıp 
olamay. Ви arada çugurnıf yanından eki avcı kete eken. Çuqur 
içinde yavluqnen sarılğan saannı körüp: 

— Şükür Allahqa, aqşam aşaycaq qısmetimizni de yollağan. Ah, 
saanden ne de güzel qoqular kele, — dep ойа golunı uzata ve 
çuqurdan çıqara. 

Lâkin avcı yavluqnı çezmege bile yetiştirmedi, saanden açuvlı ince 
bir ses: 

— Ey, adam oğlu, saange toqunma, — дер bağıra. 

Avcı sesnifi qaydan kelgenini bilmey abdıray. Arqadaşı oña: 

— Olan, çekil andan, tavşan yüreklil Sesni men de eşittim, amma 
qulaq bermek olurmı? бааппій şorbacısı kelgence, biz asap 
toyarmız, — dep saange uzana. Amma boğçadan evelkinden daa da 
keskin açuvlı bir ses: 

— Ah, sen şeytan oğlu — şeytan! Men saña şimdi el malına nasıl 
qol uzatqanlarını kösteririm, — dey. 

Bu sesni eşitken qaraman avcılar qorqup, çanları ağızlarına 
kelgence qaçalar. Kiçkene ise bularnıfi artından qas-qas küle de 
yuvarlana-yuvarlana yolunı devam ete. 

Qalaycı Veli işini toqtatıp, şu yerden aqqan özen kenarına bara, 
yüzüni, ayaqlarını yuvıp, tükanına qayta. Bir daa baqsa ne körsin: 
qonanı üstünde saan tura. Onın qapağını aça ve şu yerde ayaq 
üstünde turğan Kiçkeneni köre de ayretlenip : 

— Baq sen oni, parmaq qadar boyünen saan alıp kelgen! — dey. 


— Bu ne? — dep, Kiçkene horazlana. — Sen ауізай, men daa qıyın 
işler yapabilirim. 

— Öz çekisinden yüz kere ağır saannı süyrep ketirebilgen bir 
adam, ebet de çoq şey yapar, — dey Veli ve oğlundan soray. — Sen 
qazan qalaylamağa bilesifimi? 

— Öyle bir qalaylayım ki, körsefiiz şaşar qalırsız. 

— Şay olsa, mınavı qazanlarnı qalaylamağa yardım et. Müşteri 
aşıqtıra. 

— Yanma, baba, raat-raat aşayber, qazanlar qalaylanırlar. 

Kiçkene şu an qalaylanacaq qazanlar turğan köşege çapıp kete. 
Veli aşını aşap bitirgence qazanlar endi qalaylanğan ola. Qalaycı Veli, 
Кіс̧кепепій bu ünerini körip, şaşıp qala. 

— Olan, sen Kiçkene degil de, pelvan екепѕій, — dey Veli. — Sende 
er şey masaldaki kibi tez olıp çıqa. 

Bundan sof o Kiçkenege daa bir ricanen muracaat etmege 
cesaretlene ve şöyle dey: 

— Oğlum, seni Allah bizge bahşış etip yibergen. Boyun küçük olsa 
da, bilgifi, tagatıfi on dane balaban adam qadar bar eken. Oğlum, 
saña bizni büyük bir belâdan qurtarmaq kerek olacaq. Оп! da 
yapsafi, sen yapacaqsın. 

Kiçkene Бийа gür davuşnen cevap bere: 

— Çekinmehiz, baba. Men sizi oğlufız olam. Bu sebepten ѕі2ій 
aytqanıfıznı yapmaq — menim boyun borcumdır. 

Qalaycı quvanğanından Kiçkeneni avuçınıf içine ala da, оп! sevip 
ope ve soñ, kene hasırnıf üstüne goyıp, şöyle dey: 

— Köynifi yanında, özen kenarında, bir acderha yaşay. Özenden 
suv almamıznı musaade etkeni içün, biz ойа er yıl bir buğa bermege 
borclumız. Endi nevbet senifi етсейе keldi. Lâkin onıfi buğalarını 
Sarı bay, Allah canını, cigerini yaqsın, tutıp aldı, tek eşegi qaldı. 


Şimdi şaşıp qaldıq, ne yapacağımıznı bilmeymiz. Етсейе ve köy 
cemaatına bir yardım etip olamazsiñmi? 

Kiçkene buna: 

— Qorqma, baba, men köyni bu beladan qurtarırım. Ancaq, 
emceme ayt, maña eşegini bersifi, — dey. 

Sofira emcesiniR eşegine minip, acderhağa qarşı yol ala. 
Acderhanıfi yanına barıp yetken sof, Kiçkene forsalanıp bar 
quvetinen: 

— Selam aleyküm, Acderha абат! Kel, saña suv kirası ketirdim, 
mına, аддійпі al, — dep bağıra. 

Acderha bu sesni eşitkende, eşek üstünde boyuncaq qadar bir 
balaçıqnı körüp, hoşuna ketkeninden hahıldap küle. 

— Ama da batır! Ha-ha-ha! Em sen qorqaq da degil екепѕій! Ha- 
ha-hal Eşq olsun, batır oğlan, ne de semiz ögüz ketirgensin, yal 
Tamam özün kibi! Suv içün eşek alıp keldifimi? 

Kiçkene iç te özüni sıqmayıp: 

— Buğamız yoq. Qalınqursaq Sarı bay köy içinde kimsede ögüz 
qaldırmağanını sen bilmeysinmi, уа? O zalım bütün faqır-fuqareninh 
malını, tuvarını "borclarıfız bar" dep, tutip aldı. Sofi men saña 
eşekten ğayrı ne ketireyim? 

— Buğa alıp kel, dep aytaml 

— Men de aytam ki, buğamız yoq. Episini Sarı bay alıp ketti. 

— Aysa Sarı Баугий buğasını alıp kel. 

— Опій bir sürü buğası bar. Lâkin arada ей semizleri qara ve sarı 
buğalardır. Qaysını alıp keleyim? 

— Qaysı birinifi eti çoq olsa, onı alıp kel! 

Kiçkene köyge gaytıp, Sarı Баугий evine kete. Onda aşlavga bağlı 
sarı buğanın qulağına kirip, bağırmağa başlay: 

— Sarısınımı, qarasınımı, bay? 

Вип! eşitken Sarı bay, yanındaki adamlardan: 


— Kimdir o bağırğan? — dep soray. Yanındakiler: 

— Bilmeymiz, — dep cevap bereler. 

— Yeriizden qıbırdamasaflız ebet de bilmezsiniz. Bar, bil de, 
qaytıfızl 

Baynıfi adamları aranğa kete, lâkin onda kimseni tapamaylar. Ses 
ise ep devam ete: 

— Sarısınımı, qarasınımı, bay? 

Ses pek sıq tekrarlanıp başlağan sofi Sarı bay dayanamay, 
yerinden turıp, özü aşlavğa bara da: 

— Kimdir o mında boğaz yırtqan? — dep qıçıra. 

— Sarısınımı, qarasınımı, bay? 

Buğanın qulağından kelgen bu sesten ötü patlağan Sarı bay, 
qorqusından birden qıçırıp yibere: 

— Sarısını, sarısını, şeytan alsın senil 

Bu yolnen baynıf razılığını algan Kiçkene, sarı buğanı acderhanıf 
uzurına alıp kele. Acderha açközlüknen buğanı yutacaq ola, lakin 
aşıqqanından boğulıp gebere. 

Böyleliknen Sarı bay buğasız qala. Kiçkene ise emcesi ve köy 
sakinlerini acderhadan qurtara. 

Bundan sofi ana-baba Kiçkenemen tatlı-muabbet yaşaylar ve 
bizlerge de böyle yaşayış tileyler. 


МАТОМ OĞLAN 


Zaman-zaman ekende, evel zaman ekende, bir padişanıfi üç oğlu 
bar eken. Bir kün padişa hastalana ve közleri kör ola. Oğlanları ösip 
büyügen sofi, babasının közüne bir Нас tapmaq peşine tüşeler. 
Padişanığ büyük oğlu babasının aldına kele de: 

— Babam, ruhset etsefiz, men sizifi közlerifiizge Пас tapmaq içün 
yolğa çıqar edim, — dey. 

Babası: 

— Menim közümnif ilâcı at tuyağı yetmegen yerdeki topraqtadır. 
Eger çaresini bulıp, şu yerden bir avuç topraq alıp kelsefi, menim 
közlerim bir an içinde savulıp keter. 

Büyük oğlu, babasından elallıq alıp, yoluna revan ola. 

Kete-kete, altı ay yol уйге ve bir çeşmenif başına barıp yete. Bu 
çeşmeden suv degil de, süt fışgırıp tura eken. Büyük oğlan: "Bizim 
atnıfi tuyağı bu yerge basmasa kerek" dey de, bir avuç topraq alıp, 
sarayğa qaytıp kele. Topraqnı babasına uzatıp: 

— Gece demey, kündüz demey, altı ay yol yurdim, suv degil de, süt 
fışgırıp turğan çeşmege barıp yettim ve mına bu topragnı alıp 
keldim, — dey. 

Padişa, oğlunın aytqanlarına külümsirep, şöyle dey: 

— Vay-vay, balam, altı ay ketip, bu qadar az yol yürgenifi şaşılacaq 
bir şey. Men süt çeşmesine quşluqqa qadar barıp yete edim. 

Bundan sofi, babasından ruhset ve elallıq alıp, yolğa padişanıfi 
ortancı oğlu сада. Kete-kete, altı ay yol уйге ve süt çeşmesi başına 
barıp yete. Biraz yal algan sofi, kene yolga çıqa ve altı ay yol үйге. 
Bara-bara bir çeşmeniR başına barıp yete. Bu çeşmeden süt degil 
de, bal аар tura eken. Ortancı oğlan: "Bizim atnıfi tuyağı bu yerge 
basmasa kerek!" dey de, bir avuç topraq alıp, sarayga gaytıp kele. 
Topraqnı babasına uzatıp: 


— Gece demey, kündüz demey, on eki ау yol yurdim, süt degil de, 
bal aqıp turğan çeşmege barıp yettim ve mına bu topraqnı alıp 
keldim, — dey. 

Padişa, bu oğlunıR aytqanlarına da külümsirep, şöyle dey: 

— Vay-vay, balam, on eki ay ketip, bu qadar az yol yürgenifi 
şaşılacaq bir şey. Men bal çeşmesine üylege qadar barıp yete edim. 

Niayet, babasından ruhset ve elallıq almaq içün, padişanıfi 
uzurına küçük oğlu kele. Bu balanı sarayda er kim Matüv oğlan dep 
bile eken. O: 

— Babam, endi men keteyim de, — dey. 

— Ağaları barıp keldiler, bir iş becermediler, endi bu iş sen 
matüvge qaldımı? — dep darıla padişa ve ruhset etmey. 

Küçük oğlannıf бића pek canı ağıra. Babası ruhset etmese de, 
atını alıp yolğa сида. Bu at, padişanın közleri soqurlanğandan berli, 
qobada qapalı tutula eken. Küçük oğlan gizliden onı qobadan çıqara 
da, qırq kün qırq gece beslep tuta. Bundan sofi silâ-savut taqa, atına 
mine ve quş kibi uçıp kete. At ketken sayın surat alıp, ahrı-sofu 
avaga köterile ve uça kete. 

Azmı uçalar, çoqmı uçalar, siñirni keçeler. Şu an at insanlar kibi laf 
etmege başlay: 

— Мау oğlan, ayt baqayım, qayerlerge yol tutasıfir — dep soray. 

— Babamnın közlerini savultmaq içün at tuyağı yetmegen yerlerge 
barıp, bir avuç topraq ketirecem, — dey Matüv oğlan. 

— E-e, pek sarp yolğa kete ekenmiz del — dey at. — Zararı yoq, 
barıp yetermiz. Sen meni qobadan dünya yarığına çıgardıf, qırq kün 
Беер tuttiñ, seniñ eyiligifini men bir vagıt unutmam. Seni Бабай 
soqurlaşqan yerge alıp barırım. 

Uça-uça quşluq maallerinde süt çeşmesine, üyle maallerinde bal 
çeşmesine barıp yeteler, amma toqtamaylar. Niayet, райіѕапій 
közleri soqurlaşqan yerge barıp qonalar. 


— Машу oğlan, endi meni difilel — dey at. — Menim tuyağım bu 
yerden uzaqlaşmağan edi. Şunıf içün topraqnı biraz iraqtan almaq 
kereksifi. Topraq alğanda avadaki mahlüqtan saqt ol! 

Matüv oğlan topraq alayım dep yerge egilgende, kimdir birevi: 

— Ey, Matüv oğlan, kel, başta küreşeyik de, topraqnı sofi айгый, — 
dep bağıra. 

Matüv oğlan o yaq baqa, bu yaq baqa, kimse körülmey, bir daa 
baqsa ne körsin, ауада bir mahlüq uça. Bu та аа, Мау oğlannıfi 
üstüne qaynaq suv bürke başlay. Başlay amma, mahlügnıfi 
iylekarlığını bilgen at, Matüv oğlannıfi yanına kelip, fışqırmağa 
başlay ve suvnı suvuta. 

Matüv oğlan üstü-başı sılanıp qalğanına açuvlana: 

— Yigit olsan, yerge tüş, ауада qopayıp turganıf ne? — dey. 

Dey de, mahlügnıfi ayaqlarından tutip, onı yerge tartıp ala ve 
qılıçını onın başına siltey. Qılıç kesmey, mahlüq ise kene avaga 
köterile. 

— Endi sırtıma min de, qaçıp keteyik, — dey at. 

Atnın sırtına minip, defizge keteler, suvğa tüşeler. Matüv oğlan 
suv tübünde yıltırap turğan bir şey köre. Alıp baqsa, olmaycaq bir 
qanat eken. Onı yalığa taşlay. Taşlay amma, qanat yerge tiygeninen, 
ortalıqnı yap-yarıq ete. 

Matüv oğlan qanatnı cebine qoya. Bunı körgen at: 

— Qanatnı alma, belası çoq olur, — dey. 

Matüv oğlan atnın aytqanına qulaq asmay, qanatnı ala. Matüv 
oğlan atqa minip uzaq bir padişalıqqa kete. Gece, ortalıqnı qaranlıq 
basqan bir vaqıtta, Matüv oğlan yarıq olsun dep, qanatnı bir 
Кепагба taşlap, yuquğa dala. Şu yer padişasınıfi veziri bu vaqıt 
azbarğa саа, gecenif kündüz olğanını körip, şaşıp qala. "Bu işte bir 
alâmet yoqmı eken?" dep padişaga haber bere. 


Padişa ise bu haberni eşitkeninen, vezirini yarıq çıqqan tarafqa 
yibere, er şeyni bilip kelmesini emir ete. Vezir bu yolcularnıfi yanına 
kele, aydınlıq bergen ganatnı körip: 

— Ey, oğlan, bu acayip qanatnı qaydan aldın? — dep soray. 

Matüv oğlan kene matüvligine barıp: 

— Denizde yuvunğanda taptım, — dey. 

Vezir bu qanatnen padişanıf sarayını yaraştırmaq istey ve Matüv 
oğlandan bu qanat içün ne qadar altın istegenini soray. Matüv 
oğlan: 

— Bu olmağan şeyge altın berilirmi endi, — dey, — kerek olsa, alınız 
dal 

Vezir ganatnı alıp, aman padişanıR uzurına kele. Padişa, qanatnı 
körgeninen, pek quvanada: 

— Bu nasıl bir guşnıfi qanatı eken? — dep soray. 

Vezir padişa aldında yaltaglanıp: 

— Ey, padişam, dünyada öyle bir guş bar ki, o em yarıg bere, em 
de insanlar kibi söylene, — dey. — Eger guşnıfi yalıRız bir qanatçığı bu 
qadar yarıq bere ise, о quş özüni БіһІегпеп qanatınen сігіп bütün 
padişalığınıznı aydınlatıp taşlar edi. 

Padişa vezirnifi aytganlarınen meraglanıp: 

— Bu guşnı tutmag mümkün degilmi? — dep soray. 

Vezir: 

— Nege mümkün olmasın, bu ganatnı tapgan adam, guşnı da tuta 
bilir, — dep cevaplana. — Emir beriiz, o tarafını men özüm 
beceririm. 

Padişa emir bere, vezir ise bu emirni Matüv oğlanga bildire, eger 
üç kün içinde guşnı tutıp ketirmese, başı kesilecegini ayta. 

Matüv oğlan ne yapacağını bilmey ve atından agıl soray: 

— Oanatnı alma, belası çoq olur, degen edim, diñlemediñ, endi 
menden аа! soraysıfi, — dep açuvlana at. — Ne yapayım, kene 


yardım etecektirim daa. Bar da, padişadan bir at iste. Sofi Би atnı 
yalı kenarına ketirip soyarsın. Atniñ bağrını temizlep, огий içine özüf 
kirersiñ. 

Matüv oglan say da yapa. Atniñ içine kirip, ne olacaq eken, dep 
beklep tura. Azmi bekley, çoqmi bekley, nasil da olsa les qoqusini 
duyıp, büyük bir quş kelip qona. Quş leşni çoqumağa başlağanınen, 
Matüv oğlan qap-qaç etip, onıfi ayağından tuta. Quş ürkip, 
qanatlarını kere ve Matüv oğlannı avaga kötere. Kötere amma, biraz 
uçqan sofi quş tala, taş olip yerge tüşmege başlay. At, bir qaç kereler 
fışnap küç ala ve oq kibi avaga köterile, quşnı da, Matüv oğlannı da 
sırtına alıp, yerge tüşüre. 

Quşnı padişağa bereler. Aqşamına bütün padişalıq yap-yarıq ola. 
Bu mücizege şaşıp qalğan halq: er aqşam qonğan küneş, bugün ne 
içün batmadı? — dep taaciplene. 

Padişa vezirini çağırıp, teşekkürini bildire ve guşnı ne vaqıt 
söylene başlaycağını soray. 

— Padişam, bu quş yalınız özünin saibi Pamuq qız olğanda 
söylene, — dey vezir. 

Padişa, meraqlanıp: 

— Ya o qız qaydadır? — дер soray. — Оп! sarayğa Кейгтекпій çaresi 
yoqmı? 

Vezir, padişanıfi suallerine cevap qaytarıp, şöyle dey: 

— Pamuq qız dehiz ortasında yaşay. Zan егет ki, qusni ketirgen 
adam, onıf saibini de ketirir. Emir berifliz, qalğanını men özüm 
beceririm. 

Padişa emir bere, vezir ise bu emirni Matüv oğlanğa bildire, eger 
üç kün içinde Pamuq qıznı tapıp ketirmese, başı kesilecegini ayta. 

Matüv oğlan ne yapacağını bilmey ve kene atından agıl soray. 


— Ana, öz aqılı yetmese de, söz difilemegennif alı böyle olur, — 
dey at. — Oldı-olacaq, уйг, Pamuq qıznın sarayına keteyik, amma 
aqıldan çıqarma, anda barğan adamlarnıf ерісі yanıp-küyip qala. 

At ve Мау oğlan yol8a çıqalar. Deniz kenarına barıp yetken soñ, 
at avelene ve dehiz-derya boylap, Pamuq qıznın sarayına doğru yol 
ala. Azmı keteler, çoqmı keteler, aymı keteler, yılmı keteler, 
künlerden birinde dehiz ortasında aq bir saray köreler. 

At, Matüv oğlannı tenbiyelep: 

— Saraynıfi eki gapusı bar, biz yıldırım tezliginen bir qapudan kirip, 
ekincisinden çıqmaq kerekmiz. Saqt ol, ağız açıp qalma, saray 
içinden uçıp keçkende, Pamuq qıznı saçlarından qapışla. 

Olar, yıldırım tezliginen saray içinden uçıp keçeler ve Matüv oğlan 
Pamuq qıznı alıp сида. Saray içinde püskürgen alevden огий yalınız 
urbaları ve atnıf yalınları küye. 

Matüv oğlan qızğa baqa, qız da bu yaşnıfi cesürligine şaşıp, 
közlerini oña tiklep qala. Bu qız, pamuq kibi, ap-ag ve bir yutum suv 
kibi dülber eken. 

Padişalıqqa yaqınlaşqanda Pamuq qız: 

— Ya meni ne yapacaqsın? — dep soray. 

Matüv oğlan onı padişaga alıp baracağını ayta. Pamuq qız bu 
oğlannıfi safdilligine şaşıp: 

— Sen pek matüv bir yaş екепѕій de! Meni padişağa bergencek, 
özüne а|5ай olmaymı? — dey. 

Olar çöl içinde togtalıp, çadır guralar ve birge yaşamağa başlaylar. 

Vezir, Matüv oğlan Pamug gıznı alıp kelgenini ve çöl içinde 
yaşaganlarını eşitip, özü sürip kele ve: 

— Pamuq gıznı nege çöl içinde tutasıfi, ne içün sarayğa alıp 
barmaysıfi? — dep yaygara qopara. 

Vezirnifi suallerine, Matüv oğlan yerine, Pamuq gıznıfi özü cevap 
bere: 


— Padişağa aytıfız, o ğayrıdan yigirmi beş yaşına kelsin de, sofi 
men ойа qocağa çıqarım. 

Bu haberni eşitken padişa açuvından ap-aq kesile ve cemi- 
cemaatnı toplap: 

— Kişi yaşartqan ас bilmeysifiizmi? — dep soray. Bilgen adam 
tapılmay. Bu vagıt vezir, özünif aqıldaneliginen qopayıp: 

— Menim kibi aqıllı bir veziriniz olğanda, bu ahmaqlarnen аа! 
tanışıp oturğanınız ne? — dey. — Zan егет ki, Pamuq qıznı tapıp 
ketirgen adam, sizge yaşlığınıznı qaytaracaq аспі da tapıp ketirir. 
Emir berifiz, qalğanını men özüm beceririm. 

Padişa emir bere, vezir ise bu emirni Matüv oğlana bildire, eger 
üç kün içinde bu ilâcnı tapıp ketirmese, başı kesilecegini ayta. 

Matüv oğlan ne yapacağını bilmey qala ve kene atından aqıl 
soray. 

— Ana, belâlarnıfi soñu yetti, — dep quvana at. — Bu keresinde 
men saña can-göhülnen yardım eterim. Витй içün Qaradağnınh 
töpesine çıqmaq kerek. Anda qırq biye bar. Bu biyelerni sağmaq, 
sütünde yuvunmaq kerek. Уазагтаа ilâcı işte budır. 

Matüv oğlan atına mine, yıldızlarğa köterile ve Oaradağnıfi 
töpesine barıp tüşe. Baqsalar ne körsinler, qırq dane biye bir yerge 
toplanğan, otlana yüreler. Qırq birinci biye olarnıf başı olıp, 
qaravlap tura. 

— Biyelernifi başı bizni yaqın bile qoymaz, — dey at. — Sen anavı 
sazlıq yanında teren bir çuqur gaz. Çuqurnıf tübüne men yatarım. 
Sen şu yerde otlap turgan suvsığırlarından qırq danesini soyıp, 
terilerinen menim üstümi ört. Biyelernifi başı menim mında 
olğanımnı duyar ve meni tişleycek olıp terilerni tişler. Bu vaqıt 
biyelernifi ерісі bizimki olur. 


Say da yapalar ve biyelerni Qaradağdan tüşürip, padişanın 
sarayına alıp baralar. Çoyundaki süt şapırıpköpüre başlağan soh, 
Matüv oğlan padişağa: 

— Padişam, çoyunğa tüşühiz, sizni yaşartacaq bu süttir, — dey. 
Padişa tüşecek ola amma, cesaret etalmay, başta Matüv oğlannıfi 
tüşmesini emir ete. At, Matüv oğlannın qulağına: 

— Qorqma, tüşl — dey. 

Matüv oğlan artını-ögüni tüşünmeden, özüni qaynap turğan 
sütniR içine taşlay. At, yaqın kelip, bütün küçünen üfürmege başlay. 
Süt suva ve Matüv oğlan ap-aq ve yap-yaş bir yi-itke çevirilip, iç bir 
zararsız süt içinden çıqa. Bunı körgen padişa, yaşaracağına quvanıp, 
aman özüni süt içine ata. Ata amma, ocaqta alevlenip yanmaqta 
olğan ateş sütni kene şapırta-köpürte ve padişa süt içinde bürüşip, 
pişip qala. 

At, Matüv oğlanğa: 

— Min sırtıma! — dey de, onı şu yerden alıp qaça. Çöl içinden 
keçkende, Pamuq qız da atqa mine. Peşlerinden padişa askerleri 
quva. Quva amma, о atniñ artından kim yeter? 

Matüv oğlan Pamuq qıznı öz padişalığına alıp kele. Babasına ise 
bir avuç topraq — köz ilâcı bere. Padişa onı közlerine sürtkeninen, ег 
şeyni körip başlay ve quvanğanından Matüv oğlannı öz tahtına 
oturta. 

Matüv padişa ola, toy-dügün yaptıra. 


Torğay tobuğından, 
Baqa kişenliginden, 
Pire mayından aş pişire, 
Musafirler aşqa şişe. 


Къырымтатар халкъ масаллары 
Крымскотатарские народные сказки 


ТЫЛСЫМЛЫ ЮЗЮК 


Бир заманда бар экен, бир заманда ёкъ экен. Бир койлюнинъ 
къарысы хасталанып оле. Койлю, къызы Айшечикнен къала. 
Айшечик ай десенъ, айдан дюльбер, кунь десенъ, куньден 
дюльбер, мераметли ве ишкир къыз экен. Анасына о пек 
яныкълай ве чокъ вакъыт агълап юре. "Эвленсем, бельки 
къарым Айшечикке аналыкъ этер", - деп тюшюне койлю. Азмы 
кече, чокъмы кече, койлю башкъа къадынгъа эвлене. Онынъ да 
Шерфечик деген къызы бар экен. Шерфечик эрке ве тенбель 
къыз экен. Огей анасы Айшечикнинъ гузеллигине асетленип, 
оны севмей. 

Геджелернинъ биринде огей анасы Айшенинъ бабасына 
айта: 

- Сен Айшени дагъгъа алып бар ве анда ташлап кель. 
Ташламасанъ, мен оны да, сени де бу эвден къуварым. 

Айшени юкълай беллеселер де, айтылгъан лафларны о 
эшите. 

Саба Айшечикнинъ бабасы дагъгъа одунгъа кетмек ичюн 
атларны арабагъа еке. Айшечикни де дагъгъа чагъыра. Айше 
торбачыкъкъа фындыкъ толдура ве арабагъа отура. О фындыкъ 
ашап къабукъларыны дагъ ёлуна ташлап-ташлап кете. Дагъгъа 
кельген сонъ Айшечикнинъ бабасы: 

- Бар, къызым, сен къызылчыкъ джый, мен одун кесейим, - 
дей. 

Айшечик бабасынынъ янындан кеткен сонъ, бабасы 
балтасыны терекнинъ пытагъына аса да, озю арабагъа отурып 
эвге къайта. Балта исе ельден салланып терекке урып тура. 

Айшечик, бабам даа чалыша деп, къызылчыкъ джыя бере. 
Сепети толгъан сонъ терекнинъ янына келе, бакъса, бабасы ёкъ. 
Къоркъкъанындан агъламагъа башлай: 

- Такъ-такъ этер балтачыгъынъ, Къайда кеттинъ бабачыгъым? 
- дей. 

Бакъса, фындыкъ къабукъларыны коре. Шу къабукъларгъа 
бакъып-бакъып, акъшамгъадже эвлерине барып ете, амма 


ичериге кирмеге къоркъа ве къапу артында тура да, эвден 
чыкъкъан сеслерни динълей. Бабасы окюнчнен: 

- Шимди Айшечигим не япа экен? - дей. 

- Баба, мен мындам, - деп, Айшечик ичериге чапып кире. 

Огей анасы даа зияде ачувлана. Гедже акъайына дей: 

- Айшени якъын ерде ташлагъансынъ, ярын узакъкъа алып 
бар, къайтып кельмесин. 

Эртеси куню кене араба екип ёлгъа чыкъалар. Айшечик бир 
торбачыкъ джевиз ала ве ën бою ашап-ашап къабукъларыны 
ёлгъа ташлай. Дагъгъа кельген COHb бабасы къызыны 
мушмолла джыймагъа йибере де, озю кене балтасыны терекке 
багълап къайта. 

Сепети толгъан сонъ Айшечик кене терекнинъ янына къайтып 
келе. Бакъса, терекке асылгъан балта ельден салланып тура, 
бабасы исе ёкъ. Айшечик агълап: 

- Такъ-такъ этер балтачыгъынъ, Къайда кеттинъ бабачыгъым? 
- дей. 

Джевиз къабукъларына бакъып-бакъып эвге къайта. Къапу 
артында динълей. 

- Шимди Айшечигим не япа экен? - дей бабасы. 

Айшечик исе: 

- Баба, мен мындам, - деп, чапып кире. 

Шу геджеси Айшечик пек болдургъанындан къатты юкълай 
ве огей анасынынъ айткъанларыны эшитмей. 

Саба кене ёлгъа чыкъалар. Бу кереси Айшечик бир шей 
алмага етиштиралмай. Бабасы Айшени дагънынъ энъ 
чытырман, къаранлыкъ ерине алып бара да, бурюльген 
джыймагъа йибере. Къызчыкъ басынынъ сёзюни динълеп дагъ 
ичине кете. 

Сепети толгъан сонъ, балта сесине къайтып келе ве 
бабасынынъ кене кеткенини анълай. Айшечик кене: 

- Такъ-такъ этер балтачыгъынъ, къайда кеттинъ бабачыгъым? 
- деп, агълай агълай ёл къыдыра, амма тапып оламай. 

Къаранлыкъ олгъандже дагъда юре. Сонъ узакъта бир ярыкъ 
коре. Шу ярыкъкъа тараф кете ве бир эвге келип чыкъа. Эвнинъ 


къапусы ачыкъ экен. Ичериге кире. Бакъса, сет устюнде бир 
къартбаба ята. Бу Хызыр деде экен. 

- Селям алейкум, къартбаба. Акьшам шерифлеринъиз 
хайырлы олсун, - дей де, къартбабанынъ янына барып къолуны 
опе. 

- Хош кельдинъ, къызым. Кельгенинъ не гузель олды, 
хасталандым, алым ёкъ. Я сен бу къаранлыкъ дагънынъ ичинде 
не ичюн бир озюнъ юресинъ? 

Айшечик башына кельген алларны Хызыр дедеге айта. 

- Ойле олса, къал мында, меним къызым олурсынъ, - дей. 

Айшечик Хызыр дедеде къала ве онъа ярдым эте: аш 
пишире, эв джыйыштыра, чамашыр юва. Хызыр деде исе тез 
куньлер ичинде тюзеле. Куньлернинъ биринде Хызыр деде 
Айшечикнинъ бир шейге мугъайып юрьгенини коре ве: 

- Не олды я, къызым? Ёкъса алынъ ёкъмы? - деп сорай. 

- Ёкъ, къартбаба, сагълыгъым яхшы амма, бабамны 
сагъындым, - дей Айшечик. 

Хызыр деде Айшечикнинъ элине орьнекли дюльбер 
къутучыкъ ве юзюк бере де: 

- Ойле олса, бар, бабанъдан бир хабер алып кель. Бу юзюкни 
ерге тыгъырлатсанъ, о санъа къайтмагъа ёл корьсетир, - дей. 

Айшечик Хызыр деденен сагълыкълаша ве юзюкни ерге 
юварлата. Юзюк юварлана-юварлана кете, Айшечик исе 
артындан чапып догъру эвлерине келип чыкъа. 

Къувана, бабасыны къучакълай, олып кечкенлерни айта. 
Огей анасы да денъишкен, чюнки озюнинъ къызы онъа ич 
ярдым этмей экен. Айшечик кельгенинен, онъа иш буюра. 

Айшечик юзюкни къутучыкъкъа къоя. Уфакъ къутучыкъ 
балабан сандыкъкъа чевириле. Бакъсалар, ичи чешит тюрлю 
урбалар, басмалар, аякъаплар ве къыйметли ильванлар толу. Бу 
зенгиликни корьген огей ана пахыллыкътан озюне кене ер 
тапамай. Акъайына озь къызыны да дагъгъа алып кетмеге 
меджбур эте. 

Дагъда Шерфечик фындыкъ ашай-ашай юре. Къаранлыкъ 
тюшкен сонъ ярыкъны коре де, шу тарафкъа кете. Эвчик янына 


бара, къапуны ачып кире ве анда сет устюнде яткъан Хызыр 
дедени коре. "Айше айткъан къарт будыр", деп тюшюне о, ве 
къартбабагъа селям биле айтмайып, бирден эмир эте: 

- Серилип яткъандже, MaHba тез-тез бахшышлар 
такьыштырып бер, - дей. 

- Хош кельдинъ, къызым. Кельгенинъ яхшы олды. 
Хасталандым, MaHba ярдым ƏT, - дей Хызыр деде. 

- Ай сени, текесакъал къарт, манъа даа иш буюрасынъмы? 
Айттым да caHba, MEH мында бахшыш алмагъа кельдим, 
чалышмакъ ичюн дегиль, - деп джекире Шерфечик. 

- Мен Айшенинъкинден де зенгин джиез истейим: алтын 
пуллу феслер, алтын нагьышлы шаллар, йипек антерлер. 

- Токъта, токъта, къычырма, къазангъанынъны алырсын», - 
дей Хызыр деде ве къолуны долапкъа узатып бир къутучыкъ 
ала. 

- Мына санъа бахшыш, мына санъа юзюк. Эвге кельген сонъ 
юзюкни къутучыкъкъа къой, бахшышынъны алырсынъ, - дей 
Хызыр деде ве къутучыкънен юзюкни Шерфечикке бере. 

Шерфечик эвге келе. Сабырсызлыкънен юзюкни 
къутучыкъкъа ташлай. Бир аньде къутучыкъ балабан сандыкъ 
ола. Ана-бала пек къуваналар. Сандыкъ ичине бакъсалар, андан 
бакъалар атылып чыкъалар ве озенге тараф секириклеп 
кетелер. 

Иште, Айшечик озюнинъ ишкирлиги, мераметлигине коре, 
Шерфечик исе озь тенбеллиги ве табиатсызлыгъына коре 
бахшыш алалар. 


АЛТЫН АЛМА 


Эвель заманда, зенгин бир падиша узакъ бир мемлекеттен 
алтын алма терегини кетирип отурта. Терек алты-еди йылдан 
сонъ мейва берип башлай. Лякин терек йылда бир алма бере, о 
да энди сарарды, ярын узермиз дегенде ёкъ ола. 

Къач йыллар бойле кече. Амма падиша бир кере биле 
алманынъ берекетини алып оламай. Падишанынъ учь огьлу 
бар экен. Бир кере, алма кьувамына кельгенде, падиша буюк 
огьлуны янына чагьырып: 

- Огьлум! Сен яхшы силялан, атына мин де, багъчагъа бар, 
алтын алманы къаравла, ёкъса оны кене гъайып этермиз, - дей. 
Огьлу силяларыны такъып, атына мине ве багъчагъа кете. 

Бутюн гедже ат устюнде алтын алма терегининъ этрафында 
юре, лякин тань маалинде пек юкьусы келип, ат үстюнде беш- 
он дакъкъа юкълай. Козюни ачса, алма ёкъ. Башыны ашагъы 
асып, эвге къайтып келе. Бабасына меселени олгъаны киби 
айта. Баба пек эфкярлана. 

Эртеси йылы алма кене ола. Узьмек вакъты кельгенде, 
экинджи огълу силяланып, атына минип кете. Алманы 
хырсызламакъ истеген киши терекке чыкъмагъа меджбур. Ойле 
олгъанда, терекнинъ этрафыны тикенлернен сармакъ керек 
деп, чокътан-чокъ тикенлер кетирип, терекнинъ этрафында 
юксек къора япа ве озю ятып юкълай. 

Саба ачыла, йигит турып бакъса, тикенлер тура. Оларгъа 
кимсе токъунмагъан. Амма теректе алма ёкъ. Бу огъул да башы 
ашагъы, эвге къайтып келе. 

Падиша пек ачувлана. "Бир алманы къорчалап 
оламадынъыз", – деп ата-тута. Бир йыл даа кече. "Энди алманы 
къорчаламагъа башкъа ишанчлы адам ёлламасам 
олмайджакъ", – дей. Буны эшиткен кендже огълу: 

— Ёкъ, баба, бу йыл алманы къорчаламагъа мен кетеджегим, 
– дей. Падиша: 

— Ёкъ, огълум, агъанълар бир шей япамадылар, сен исе 
яшсынъ, къач йылдан берли алтын алманы гъайып этемиз, бу 


сефер беджерикли бир адам ёллап, алманы алып кельмек 
керек, — дей. 

Огълу бабасына: 

— Сиз мени TEK севем дейсинъиз, амма севмейсинъиз, — дей. 
— Севсенъиз нечюн алтын алманы кетирмеге мени 
ёлламайсынъыз? 

Акъикъатен де, падиша кендже огълуны пек севе ве онынъ 
сёзюнден чыкъмай эди. 

— Айды, огьлум, аньлашылды, алманы бу йыл да 
алмайджакымыз, - дей. - Бар, сен де бир алма гьайып этип 
кель! 

Вакъты-сааты келе. Кендже огъул силяланып, аткъа мине, 
багъчагъа барып, терекнинь этрафында айланып юре. Тань 
маалинде оны да юкъу баса. Юкьуны къачырмакъ ичюн, 
къылычыны чыкъара, бир пармагъыны аз-бучукъ кесе, яранынь 
устюне туз сепе, онынъ аджджысы юкъуны къачыра, саба 
ярыкълап башлай. Кендже огъул козюни теректен алмай, 
бакъып тура. Бир даа бакъса, коктен терек узерине бир булут 
якъынлаша. Булутнынъ ичинден бир къол чыкъа. Узанып алтын 
алманы узе, шу арада кендже огъул тюфекнен къолны козьлеп 
ата. Къол булуткъа кирип кетсе де, къаны акъа-акъа кете, 
кендже огъул да онынъ пешинден кете. Кунеш догъа, котериле, 
кендже огъул эвге къайтып кельмей. Агъалары атларына 
минип, къардашыны къыдырып кетелер. Багъчагъа келелер. Не 
къардашлары бар, не де алма. Терек астында къан корелер. 
Къан тамлап кеткен тарафкъа кетелер. Атларыны айдаштырып, 
кендженинъ артындан етелер, кендже агъаларыны корип, 
токътай. 

— Нечюн кельдинъиз? Къайтынъыз! — дей. — Мен душманны 
яраладым, шимди пешинден кетем. Ишнинъ астындан озюм 
чыкъарым. Сиз къайтынъыз. 

Агъалары ондан буюк олып, бир иш 
беджаралмагъанларындан утанып, кери къайтмагъа 
истемейлер. "Ёкъ, биз сенинънен берабер кетип, санъа ярдым 
этмек керекмиз", – деп, кендженен кетелер. 


Акъшам якъынлагъанда, къан изи терен къуюгъа тюшкенини 
сезелер. Кендже агъаларына: 

— Мен бу ерде къаравлап турайым, сиз къайдан олса да, энь 
аздан йигирми къулач йип тапып кетиринъиз, — дей. 

Агъалары кетип, койден йип кетирелер. Уйкен огъул йипни 
белине багълай ве "къуюгъа мени йиберинъиз" — дей. 
Йиберелер. Къуюнынъ ярысына тюшмезден эвель: 

— Чыкъарынъыз мени! Яндым! – деп къычыра. 

Оны тёпеге чекип чыкъаралар. 

— Къую ичинде пек сыджакъ, чыдамакънынъ чареси ёкъ, — 
дей о. 

Экинджи агъасы: 

— Мени йиберинъиз, – дей. 

Къуюгъа оны тюшюрелер. Он къулач кече, о да: 

— Мени мындан чыкъарынъыз, – деп къычыра. Оны да чекип 
чыкъаралар. Йипни белине кендже огъул багълай. 

— Бельки мен де, даянамай, къычырырым, лякин къулакъ 
асманъыз, къана йиберинъиз мени. Сиз шу ерде беклеп 
турунъыз, – деп къуюгъа тюше. 

Йигирми къулач йип бите, аягъы ерге тие, буюк бир магъара 
бою кете. Бакъса, бир къапы... оны ачып, ичериге кире. Дюнья 
дюльбери бир къыз нагъыш нагъышлап отура. 

— Меним душманым къайда? – деп сорай огълан. 

– Бильмейим, – дей къыз. – Бильсе, къардашым биледжек, 
бираз даа кетсенъиз, онынъ одасыны корерсинъиз, – дей. 
Бираз даа кете. Оданы тапып, ичериге кире. Козьлерни 
къамаштырыджы дюльбер къыз, элинде алтын алма, онынънен 
ойнап отура. 

— Меним душманым къайда? Манъа оны косьтериниз, – дей 
кендже. 

— Бильмейим, дей къыз. — Бильсе, къардашым биледжек. 
Ондан соранъыз. Янашада онынъ одасы. 

Кендже огъул кете. Оданы тапып, ичериге кире. Бакъса, 
айнынъ он дёртю киби гузель бир къыз, элинде алтын алма... 
оны тёпеге атып-тутып, ойнамакъта. 


— Меним душманым къайда? — деп сорай кендже огълан. 

Къыз йигитни корип, айретте къала. 

— Сиз мында насыл кельдинъиз? - дей. — Бу, yub башлы 
девнинъ ватаны. О, шимди яраланып кельди, юкълай. Уянса, 
сизни парча-кесек этер. Тез бу ерден кетинъиз! Биз, учь апте- 
къардаш къызлармыз. Дев бизни озюне эсир алды. Ялварам 
сизге, тез мындан къачынъыз, озюнъизни телеф этменъиз. 
Девни ольдюрмек мумкюн дегиль. Оны къыркъ парча этсенъ 
де, ольмей. Кене яшай... 

- Гузель кьыз, ялварам сизге, манъа ярдым этинъиз, бир шей 
этип, онынь олюм сырыны билинъиз. Мен оны ольдюрейим, 
сизлерни де бу азаптан кьуртарайым. Девнинь янына 
барынъыз. Окюр-окюр агъланъыз. O, "не ичюн агълайсынъ" деп 
сорар, сиз онъа, "джаным дуя, бириси келип, сизни 
ольдюреджек, сиз ольсеньиз, мен сизсиз насыл яшарым" 
деньиз. О, бельки сизге озюнинь ольмезлик сырыны ачар. 

Кьыз бара. Дев уянгьан. Раатланмакъта экен. Кьыз девнинъ 
огюнде агьлап башлай. Дев: 

— Санъа не олды, джаным, не ичюн агълайсынъ? - деп сорай. 

Къыз: 

— Сонъки вакъытларда менде бир къоркъу пейда олды. Санки 
бириси келип сизни ольдюреджек. Мен сизсиз насыл яшарым, 
— дей. 

— Сен раатсызланма, дюньяда мени ольдюреджек къувет 
ёкъ, чюнки MEH джанымны янымда алып юрьмейим, — дей дев. 
— By сырымны тек санъа айтам, бундан кимсенинъ хабери 
олмасын. Меним джаным магъаранынъ акъырында, бир одада 
тешикли сандыкъ ичинде бир гогерджин олып тура. Не вакъыт 
о гогерджиннинъ башы кесилир, о вакъытта мен олерим. Оны 
ким япып оладжакъ? Бу магъарагъа кимсе кирип оламаз, Мени 
ольдюрамаз. Сен къасевет этме, яшагъанынъ киби шенъ 
яшайбер. Мен сенинъ джанынъ истеген шейлерни кетирем ве 
кетиреджегим. 

Къыз келип, бу лафларны кендже огълангъа айта. О, аман 
магъаранынъ акъырындаки оданы тапа. Сандыкъны урып 


парлай. Гогерджиннинъ башыны кесип ата, дев исе ятакъ 
одасында олип къала. Кендже огълан къызларны къуюгъа 
кетире. Буюк къызнынъ белинден багълап, тёпеге — буюк 
агъасына: 

— Бу сенинъ къысметинъ. Чек! – деп къычыра. 

Экинджи къызнынъ белинден багълай да, кучюк агъасына: 

— Чек агъа, бу сенинъ къысметинъ! — деп къычыра. 

Ниает, йипни кендже къызнынъ белине багълайджакъта 
къыз: 

— Тёпеге башта сиз чыкъынъыз, сонъ мени чыкъарырсынъыз, 
ёкъса, агъаларынъыз мени корьселер, сизни мындан 
чыкъармазлар десе де, кендже огълан: 

— Ёкъ, олар меним догъмуш агъаларым. Бойле иш япмазлар, 
— деп йипни къызнынъ белине багълай ве: 

— Чекинъиз! Бу да меним къысметим, — деп къычыра. 

Агъалар къызны тёпеге чекип чыкъаралар. Онынъ 
дюльберлигине шашып, сейир этип къалалар. Эки агъа аман 
мушавере этелер: "биз оны юкъарыгъа чыкъарсакъ, озюнинъ 
япкъан къараманлыкъларыны бабагъа айтыр, бизни масхара 
этер. О себептен, къардашымыз къуюда къалмакъ керек. Биз 
бабамызгъа: хырсызны таптыкъ, онынънен урушкъанда 
къардашымыз ольди, дермиз. Бабамыз онъа инаныр", дейлер. 
Къызларны да бабагъа ойле демеге меджбур этелер. Эвге 
къайтып келелер. Баба: 

— Меним кенджем къайда? — деп сорай. 

Уйкен огъуллары агъламсырап: 

– Алтын алманы хырсызлагъан учь башлы дев... озю 
магъарада яшай. Учюмиз де онынънен уруштыкъ, шу вакъыта 
къардашымыз эляк олды. Биз девни ольдюрдик. Бу къызларны 
да азат эттик. Дев бу къызларны хырсызлап алып кеткен, 
магъазада тутмакъта эди, — дейлер. 

Падиша севимли огълу эляк олгъанына пек ынджына, 
агълай-сызлай, башыны къайда ураджагъыны бильмей. Онынъ 
ичюн яс тута. Бу якъта кендже огълан, агъаларым йипни 


йибереджеклер деп, чокъ беклесе де, къую тюбюне йип 
тюшмей. Кьыз догьрусыны айткъан ƏKEH. 

— Не ичюн MEH онынъ сёзюни динълемеген экеним, — деп 
эфкярлана. 

Лякин энди кеч ола. Къайтып магъарагъа келе, оны яхшы 
этип козьден кечире. Бир къапыны ачып, ичериге кире, бакъса, 
бир акъ сакъаллы адам дюньяда корюльмеген дюльбер бир 
Kbapa атны темизлемекте. О, кендже огъланны корип, шашып 
къала. 

— Огьлум, сен бу ерге насыл кирдинь? Мында алты адамдан 
башкъа кимсе аякъ баскъаны ökb. Эгер сени дев корьсе, шу 
дакъкъада парча-парча этер, — дей. 

Кендже огълан кулюмсирей. 

— Мен девни ольдюрдим, магъарадаки къызларны ер юзюне 
чыкъардым, лякин озюм магъарада къалдым. Манъа сизинъ 
ярдымынъыз керек, мындан чыкъмакъ ичюн къуюдан башкъа 
ер бармы? Оны айтынъыз, — дей. 

Къарт: 

— Биз мында yub агъа-къардашмыз, — дей. — Бильсе энъ 
кучюгимиз биледжек, чюнки о девнен бир къач керелер авгъа 
барды. Янаша одада ортанджы къардашымыз яшай. Бар да, 
ондан сора, о санъа кенджемизнинъ одасыны косьтерир. 

Янашадаки одагъа кире. Онда сачы-сакъалы оськен адам 
кумюш тюслю бир атны темизлеп тура экен. Бу да таныш 
олмагъан адамны корип, шашып къала. Девнинъ 
ольдюрильгенини эшитип, пек севине. Сонъра къардашынынъ 
одасыны косьтере. О, алтын тюсте дюльбер атны темизлемекте 
ола. Кендже огълан онынънен селямлаша. Олып кечкен 
вакъиаларны айта. О да, девнинъ ольдюрильгенини эшитип, 
пек къувана ве: 

- Мен магъарадан чыкъув ёлуны билем, — дей. 

Агъаларыны топлап, эписи бирден магъарадан чыкъалар. 
Кендже огълан оларгъа, артыкъ азат экенлерини бильдире. 
Сакъаллы агъа-къардашлар севинелер. Кендженинъ бетинден- 
козюнден опелер. 


— Огьлум! Сен бизге буюк эйилик яптынъ, бизни дев 
эсаретинден къуртардынъ, биз де санъа бир яхшылыкъ япмакъ 
керекмиз. Биз пери несилинденмиз. Къолумыздан эр тюрлю иш 
келе. Къана, айт, не истегинъ бар, — дейлер. 

Кендже: 

— Сагъ олунъыз, шимдилик башкъа истегим ёкъ, — дей. 

— Ойле onca, биз санъа сакъалларымыздан бирер тель 
берейик, санъа ярдым керек вакъытта ангимизни чагъырмакъ 
истесенъ, сачны якъарсынъ, шу дакъкъада сенинъ янында 
олурмыз ве не истегинъ олса, оны ерине кетирирмиз, – дейлер. 

Кендже сачларнынъ учюни учь джебине сакълай, 
сагълыкълашып, озь эвине кете. Ёлда бир чобангъа расткеле. 
Пек ач олгъанындан, чобангъа бир алтын берип, къана, бир 
къозунъны сойса, ашайыкъ, дей. Чобан аман бир семиз 
къозуны сойып, къавура, бу арада кендже огълан къозунынъ 
къарыныны темизлеп, ондан озюне бир такъие тике де, 
башына кие. Санки бир таз огълан ола. Сонъра чобангъа 
озюнинъ къыйметли урбасыны берип, чобаннынъ урбасыны 
алып кие, сагьлыкьлашып шеэрге таба ёл ала. 

Азмы кете, чокъмы кете, ахыр сонъу шеэрге келип ете. Таз 
бала олып келювден макъсады — агъаларынынъ не ишнен 
огърашкъанларыны бильмек эди. Чокъ вакъыт иш къыдырып 
юре. Кимсе кенджени ишке алмай. Юре-юре, таз баланынъ 
урбалары кир-кифос ола. Корьген адам ондан игрене. Ниает, 
къарт бир налбанд оны тамакъ токълугъына корюк чекмеге ала. 

Бир кунь деллял шеэр сокъакъларына чыкъып, джума куню 
падишанынъ уйкен огълу эвленеджегини, бу себептен эр кес 
мейданлыкъта топланмакъ кереклигини бильдире. 

Ниает, джума куню де келип ете. Налбанд къарт тойгъа 
кетмеге азырлана ве огълангъа: 

— Айды, огълум, мейдангъа барайыкъ, тойны сейир этейик, — 
дей. 

— Ёкъ, баба, – дей кендже, – меним урбаларым ярамай, озюм 
де тазым. Мени эр кес кулер. Сиз барсанъыз, 


корьгенлеринъизни манъа да айтырсынъыз, мен де барып 
корьген киби олурым. 

Къарт кете. Таз огълан аман шеэр кенарына чыкъа, 
магъарада къара атны бакъкъан къартнынъ сакъал телини якъа. 
Шу дакъкъада огюнде къарт пейда ола. 

— Не истегинъ бар, огълум? – деп сорай къарт. 

— Сизнинъ магъарадаки къара атны, эм де онъа ярашаджакъ 
урба ве силя истейим, - дей кендже. 

— Баш устюнъе, огълум! Шимди... – деп къарт гъайып ола. 

Эки дакъкъадан сонъ бу истек эда олуна. Огълан аман 
кийине, къушана, аткъа минип, мейдангъа келе. 

Адет муджиби, келинни юксек бир ерге отурта экенлер. Киев 
аткъа минип, къызны косьтерип, иште, джемаат, мен бу 
къызгъа эвленем, эгер кимнинъ де бу къызгъа гонълю олса, 
чыкъсын мейдангъа, дер экен. 

Киев шу сёзлерни айткъанынен, къара атлы йигит 
мейданнынъ ортасына чыкъа. Эр кес тааджиплене. 
Падишанынъ огълу бу йигитке окъ ата. Кендже бир усулыны 
тапып, окътан къуртула. Невбет кендженинъ озюне келе. O, 
токъал уджлу окъ атып, агъасыны яралай. Агъасы аттан 
йыкъыла. Шу арада кендже козьден гьайып олып кете. Кетирип 
урбаларыны ве атыны саибине теслим эте. Озюнинь 
урбаларыны кийип келип, тюкянгъа кирип отура. Чокъкъа 
бармай налбанд къарт да келе. 

— Эй, огълум, бугунь дюньяда ич корюльмеген иш олды. 
Баргъан олсанъ, озь козюнънен корер эдинъ, – дей къарт. 

— Не олды я, баба? – деп сорай кендже. 

— Не оладжакъ, дюньяда падиша огълуна къаршы чыкъкъан 
адам олмагъан эди, бугунь къара аткъа минген бир йигит 
чыкъты. Падишанынъ огълунен окъ атыштылар. Падиша 
огълунынъ бир эткен хайыры олса керек, къара атлы огълан 
онъа окънынъ токъал уджунен атты, падиша огълу аттан 
йыкъылды. Эгер сюйрю тарафынен аткъан олса, о ерде олса, о 
ерде ольдюреджек эди. Озю де йылдырым киби козьден ёкъ 
олып кетти, — дей къарт. 


Той бир афта девам эте. Экинджи афтасы деллял кене 
къычыра: 

— Огюмиздеки джума куню падишанынъ экинджи огълу 
эвлене, онынъ тоюна бутюн шеэр эалиси давет этиле, — дей. 

Джума куню даа келе. Падиша, шу йигит кене келе билир 
деп, мейданны чокътан чокъ атлы аскерлернен сарып ала. 
Йигит кельсе, оны якъалайджакълар. 

Налбанд бу дефа огълангъа чокъ ялвара, "юрь, барайыкъ, 
бельки шу йигит кене келир, сен де корерсинъ" десе де, "ёкъ 
баба, мен бу къыяфетнен барып, озюмни кульдюртмем, сизинъ 
корьгенинъиз манъа да олур" деп, кетмей. 

Къарт кете, огълан кене шеэр кенарына чыкъа. Экинджи, 
кумюш тюслю атны бакъкъан къартнынъ сакъал телини якъа. 
Къарт етип келе. Ондан шу атны ве онъа ляйыкъ урбанен силя 
истей. Истеген шейлери деръал азыр ола. Кендже кийинип, 
мейдангъа якъын бир аралыкъта гизленип тура. Падишанынъ 
экинджи огълу къоркъа-къоркъа мейдангъа чыкъа. 

— Мен шу къызгъа эвленем, менден башкъа онъа гонълю 
олса, чыкъсын мейдангъа — дегенинен, таз огълан атына бир 
къамчы ура. 

Ат бир сычрагъанда аскерлернинъ башлары устюнден кечип, 
кендже агъасынынљъ огюнде пейда ona. Агъасы оны козьлеп окъ 
ата. Лякин кендже атнынъ астына айланып, OKbTaH къуртула. 
Озю исе токъал уджлу окъ атып, агъасыны яралай. Агъасы аттан 
йыкъыла. Кендже исе йылдырым тезлигинен къачып кете. 
Падиша аскерлери онынъ атынынъ аякълары астындаки тозны 
корип къалалар. 

Кендже атны ве урбаларны саибине теслим этип, озюнинъ 
джарты урбасыны кийип, тюкянына келип отура. Къарт келе. 

— Эй, огълум, бугунь башкъа бир йигит кумюш киби 
йылтырагъан ат устюнде кельди, урбалары десенъ, козьлерни 
къамаштыра эди. O да падишанынъ огълуна токъал уджлу окъ 
атып яралады. Киев аттан йыкъылды. Падиша аскерлери буны 
да тутамадылар, йылдырым тезлигинде къачып кетти, – дей. 


Артыкъ невбет учюнджи къызгъа келе. Оны кьомшу 
падишанынъ огълуна нышанлагъанлар. Той куню тайин олуна. 
Деллял кене де шеэр бою юрип, тойгъа чагъыра, кечкен 
тойларда меджюль йигитнинъ япкъан ишлери бутюн 
мемлекетке дагъыла. Бу сонъки тойгъа о къадар чокъ адам 
топлана ки, мейдангъа сыгъмай. Къарт таз orbnaHrba: 

— Айды, огьлум, бу, падишанынъ соньки тою, барайыкъ, сен 
де бир сейир эт, бельки шу йигит кене келир, сен де корерсинь, 
- десе де, таз огьлан кене, "Екь баба, мен бармайым, сиз 
барынъыз. Кельген сонъ манъа айтырсынъыз, мен де корьген 
киби олурым", дей. 

Къарт кете, таз огьлан аман шеэр четине чыкъа ве магъарада 
алтын атны темизлеген къартны чагъыра. Атны ве онъа 
келишкен урбанен силя азырлап бермесини истей. Къарт онынъ 
истегини ерине кетире, огьлан кийинип кьушанып, мейдангъа 
келе. Мейдан учь сыра аскерлернен сарылгъан. Киев ат 
устюнде мейдангъа чыкъа. "Мен шу къызгъа эвленем. Менден 
башкъа бу къызгъа кимнинъ де гонълю олса, ортагъа чыкъсын" 
дегенде, кендже огьлан атына бир кьамчы ура, ат 
аскерлернинъ устюнден атлап, мейданнынъ ортасына чыкъа. 
Киев онъа окъ ата, кендже чабикликнен кене атнынъ астына 
айлана, окътан къуртула. Аман кевдесини догьрултып, киевге 
ойле кучьлю окъ йибере ки, кокюсинден кирип, аркьасындан 
чыкъа. 

Аскерлер алтын тюс атнынъ устюндеки кишини тутмакъ ичюн 
мейданны сарып алалар. Кендже догъру падишанынъ огюне 
барып, атындан тюше, тиз чёкип, сагъ элини сол кокюси устюне 
къойып, башыны эге. Баба оны таный. Экиси къучакълашалар. 

— Я, огълум, агьаларынь сени магъарада душман къолундан 
шеит кетти дедилер де, сен исе сагъ-селяметсинъ, - дей. 

— Сагъ-селяметим баба! Мен душманны яраладым, сонъра 
ольдюрдим. Учь къызны эбедий эсирликтен къуртардым. 
Агъаларым мени олюмге макюм этип, магъарада къалдырды, 
севген къызымны алып кеттилер. Шу къыз бугунь башкъасына 
къоджагъа чыкъмакъта. О себептен мен киевни ольдюрдим. 


Мен озь кучюмнен азат этильген къызгъа эвленмеге истейим, 
мен онынь ичюн джанымны аямадым, — дей кендже огъул. 

Падиша буюк огъланларынынъ кенджеге япкъан 
феналыгъына пек ачувлана. Оларны дарагъачкъа астырмагъа 
истей. Кендже разы олмай. 

— Ёкъ, баба, олар сизинъ огъулларынъыз, меним агъаларым, 
— дей. Оларны дарагъачкъа астырманъыз! Эльбетте, 
агъаларымнынљъ япкъаны пек агъыр джинает, лякин оларны 
астырсанъыз, ондан озюнъиз ве падишалыгъынъыз не файда 
кореджек? Ёкъ, баба, сизинъ падишалыгъынъызда кимсе 
асылмасын ве кесильмесин. 

— Я къанун? Тертип? Низам? Булар олмаса, адамлар бири- 
бирининъ гъыртлагъыны кемирип битирирлер, – дей баба. 

— KbaHYH, тертип, низам... джеза деген шейлер олсун. 
Ольдюрювлер олмасын. 

Баба суса. Чокъ тюшюне. Сонъра огълундан: 

— Шимди менден истегинъ не? — деп сорай. 

— Меним истегим къызгъа эвленюв! – дей кендже. Шу куню 
мейданда кендженинъ тою ола. 


АЛТЫНБАШНЕН ХЫЯРБАШ. 


Аман-заман экенде, 

Эвель заман экенде, 

Къазалаторгъай къады экенде, 

Ханнынъ къызы джады экенде, 

Бакъа бербер экенде, 

Сувсыгъыр хамамджы экенде. 
Къаплы-къуплы бакъалар къанатланды учмагъа, 
Денъиздеки балыкълар кира тутты кочьмеге, 
Акъмесджитнинъ минареси эгильди 
Салгъырдан сув ичмеге... 

Мен тешик къазандан эт сувундан къапам, 
Тойып-бакъып, сизге чапам, 

Айтам, айтам, 

Кьулагьыма бир-эки сез экем, 

Агъызымдан масал чекем. 


Бир заманда бар экен, бир заманда ёкъ экен, бир акъайнынъ 
къарысы ве бир де къызчыгъы бар экен. Бу, ай десенъ айдан, 
кунь десенъ куньден дюльбер экен. Мал дегенде, оларнынъ 
ялынъыз бир бузавчыкълары бар экен. 

Кель заман, кет заман, бу къызчыкъ баягъы бир яшларына 
келе. Къыз чагъына кельди дегенде, анасы хасталана. Къыз яна- 
куе, лякин эджельге чаре олурмы! Анасы акъайыны чагъыра да, 
васиетини айта: 

— Мен ольген сонъ, къызчыгъымны эльге хор этме, 
бузавчыгъымызны онъа бер, – дей. 

Чокъкъа бармадан къызчыкънынљъ анасы оле. Бабасы, 
апайынынъ васиетини тутып, бузавны къызына бере. Лякин 
къызчыкъ анадан оксюз къалгъанына окюнип: 

— Эв къадынсыз олмаз. Къызым да анасыны сагъынып 
агълай, эвленсем бельки эфкяры чезилир, – деп тюшюне. 


Шай дей де, къызы олгъан тул бир къадынгъа эвлене. О, пек 
ярамаз бир къадын экен. Озь къызыны севе, сая, кийиндире, ич 
бир тюрлю иш яптырмай. Огей кьызнынь шай дюльбер 
олгьаныны пахыллап, оны эр кунь котеклей, хорлай, ач тута, 
бутюн пис ишлерни онъа буюра. Къызчыкъ куньдюзлери бузав 
отлата, юнь ишлей, акьшамлары да бош турмай. 

Бойлеликнен эки йыл отип кете. Бутюн койнинъ халкъы 
къызчыкъны аджый. Къызчыкънынъ алыны бабасы коре, амма 
не япаджагъыны бильмей. Апайы оны да къоркъуза. 

Бир кунь къызчыкъ саба эрте турып, къолуна урчугъыны ала 
ве бузавчыкъны отлатмага алып кете. Кете-кете бир озеннинъ 
янына барып токътай. Къызчыкъ ойланып тургъанда, озь 
анасыны хатырлай да, инджи киби яшлар тёкип, агьламагьа 
башлай. Бираздан юкълап къала Бузав исе, отлай-отлай, 
озеннинъ обир тарафына кече. Къызчыкъ, козьлерини 
ачкъанынен, бузавчыкънынъ узакълашкъаныны корип, оны 
къайтармагъа истей. Лякин озенден кечеяткъанда урчугъы 
сувгъа тюшип кете. Огей анасындан кореджек джезасыны 
тюшюнип, даа зияде агьламага башлай. Озеннинъ янында бир 
къартанайчыкъ яшай экен. Къартанай къызчыкънынъ 
агълаганыны эшиткенинен, онынъ янына келе де: 

— Не ичюн агълайсынъ, къызчыгъым, санъа не олды? деп 
сорай. 

Къызчыкъ козьлерининъ яшыны сюртип: 

— Here агъламайым, — деп джеваплана, — мен эр кунь бузав 
бакъам, урчукънен юнь ишлейим. Бузавчыгъым озеннинъ о 
ягъына кечкен, барып къайтарайым дегенде, урчугъым сувгъа 
тюшип кетти, шимди эвге барсам, огей анам, ким биле, не 
къадар котеклер. 

Къартанай бу къызчыкъны пек аджый. 

— Агълама, къызым, - дей, - мен сени бахытлы этерим. Сен 
отур да, меним башымны бакъ. Мен бираз юкълайым. 
Башымны бакъкъанда, ондан акъ сув, сонъ ешиль сув акъар, бу 
вакъыт мени уянтма. Сары сув акъкъанда мени уянтырсынъ. 
Анъладынъмы, къызым? 


Къызчыкъ: 

— Аньладым, къартанай, - дей де, онынъ башыны бакъмагъа 
башлай. 

Къартанай юкъугъа дала. Кьартанайнынь башындан акъ сув, 
сонъ ешиль сув акъа, къызчыкъ оны уянтмай. Сары сув 
акъкъанда уянта. Къартанай шу сары сувнен къызчыкънынъ 
башыны юва ве явлыкънен багълай. 

— Къызым, сакъын башынъны чезме, къайда ювдылар деп 
сорасалар, айтма, — деп тенбиелей. 

Кунеш къона башлагъанда къызчыкъ къоркъа-къоркъа 
эвлерине къайта. Огей анасы, къызнынъ къолунда урчугъы 
олмагъаныны корип, ондан сорап биле отурмай, къызчыкъны 
котеклемеге башлай. Геджелернинъ биринде, эр кес юкъугъа 
далгъан бир вакъытта, огей ана уяна да, корьгенлерине шашып 
къала: къаранлыкъ эвнинъ ичи, недендир ярыкълана экен. 
Атылып тура ве огей къызынынъ янына бара. Бакъса, не 
корьсин, къызнынъ сачлары алтын теллерге чевирильген. 

— Тез айт, къайда олдынъ, сенинъ башынъны ким бойле 
япты? — деп, оны котеклемеге башлай. 

Заваллы къызчыкъ, не япаджагъыны бильмегенинден, 
айтмагъа меджбур ола: 

– Озен янында бир къартанайчыкъ яшай. О, меним башымы 
сары сувнен ювып, явлыкънен багълады. Сачларымнынъ 
йылтырагъаны да шунынъ ичюн олмалы. 

Бу сёзлерни эшиткен огей ана саба ачылмасыны дёрт 
козьнен беклей. Саба ачылгъанынен къызыны уянта да, 
ишнинъ аслыны онъа анълата: 

— Дикъкъатлы ол, къартанайны сары сув кете башлагъанда 
уянт, – деп тенбиелеп ала. 

Огей ананынъ къызы бузавны айдап, озен янына алып бара 
ве тыпкъы анасынынъ дегени киби япа: озенден атлайджакъ 
олып, урчугъыны энъкъастан сувгъа тюшюре де, сонъ эсалет 
агъламагъа башлай. Бу вакъыт къартанай пейда олып: 

— Не ичюн агълайсынъ, къызым? — дей. 

Къыз: 


— Here агьламайым, урчугьым сувгъа тюшти. Огей анамдан 
къоркъам. Шимди эвге барсам мени, ким биле, насыл 
котеклер, — дей. 

Къартанай кьызнынь айнеджилигини анълап: 

— Кьызым, отур да меним башымны бакъ. Башымдай акъ сув, 
сары сув акъкъанда уянтма, ешиль сув акъкъанда уянтырсынъ, 
— дей. 

Къыз къартанайнынъ башыны бакъа. Акъ сув акъа, сары сув 
акъа уянтмай, ешиль сув акъкъанда уянта. Къартанай онынъ 
башыны ешиль сувнен юва да,явлукьнен багълай ве: 

— Буны сакъын чезме, — дей. 

Къыз къувана-къувана эвлерине къайтып келе. Гедженинъ 
бир маалинде анасы уянып, къызынынъ башыны чезе. Чезе 
амма, бакъса не корьсин, къызнынъ сачлары ешиль 
орькенлерге чевирильген, бу орькенлерде де хыярлар осе экен. 
Къызынынъ башында оськен хыярларны анасы юлкъа. Лякин 
хыярлар даа зияде оселер. Иште, бу куньден сонъ шу къызнынъ 
ады Хыярбаш къыз олып къала. Ич кимсе о къызгъа къулакъ 
асмай. Алтынбаш исе даа да дюльберлеше. 

Бир кунь Хыярбашнынъ анасы, озь къызыны янына алып, 
тойгъа кете. Алтынбаш къыз: 

— Мени де алынъыз, тойгъа барып бираз эгленейим, - дей. 

Огей ана: 

— Тойда сенинъ ишинъ ёкъ, эвни къаравла, юнь ишле, – дей 
ве оны котеклеп, эвге къапай. 

Алтынбаш эв ичинде агълай-агълай отургъанда, озен 
башында расткельген къартанайчыкъ пейда ола ве ондан: 

— Не ичюн агълайсынъ, къызчыгъым, сени кене де 
ынджыталармы? – деп сорай. 

Къызчыкъ: 

– Огей анам мени эвде къалдырды, меним бузавчыгъымны 
сойды, озюнинъ Хыярбаш къызыны тойгъа алып кетти. Мени 
алып кетмеди, шунынъ ичюн агълайым, - дей. 

Къартанай: 


— Сен, къызчыгъым, бузавнынъ кемиклерини манъа кетир, 
биз оны чукъургъа комейик, — дей. 

Къызчыкъ бузавнынъ кемиклерини кетире, оларны азбар 
ичиндеки чукъургъа комелер. Сонъ, къартанай папучлерини 
чыкъарып, чукъургъа бир тепме ура. Шу ара, чукъур ачылып, 
онынъ ичинден къапкъара бир арап чыкъа. Къартанай арапкъа: 

— Бир ань ичинде къыз ичюн алтын нагъышлы антер, алтын 
тизили къадифе фес, билезликлер, юзюклер, сыргъалар ве атлы 
файтон азыр олсун, – деп эмир эте. 

Арап шу ерден гъайып ола, тез вакъыт ичинде 
къартанайнынъ истеклерини ерине кетире. Алтынбаш кийине, 
къартанайнен файтонгъа отурып, тойгъа кете. 

Олар ёлда Хыярбашнен огей ананынъ огюз арабасынынъ 
артындан ете ве тоз чангъытып, оларнынъ янындан кечип 
кетелер. Огюз араба исе, джыйкъылдай-джыйкъылдай артта 
къала. 

Той азбарына барып киргенде, бутюн мусафирлер оларны 
тантаналы суретте къаршылап алалар. Алтынбаш къызчыкъны 
келиннинъ янына отурталар. 


АКЪЫЛЛЫ КИРПИ ВЕ АЙНЕДЖИ ТИЛЬКИ 


Бир заманда бар экен, бир заманда ёкъ экен, бир акъыллы 
кирпинен бир де айнеджи тильки бар экен. Олар экиси дост 
олып, чокь вакъытларгъадже бирликте ашагъанлар. OnapHbiHb 
кечинмелери Косе акъайнынъ тавукълары экен. Эр кунь 
Косенинь кумесине далып, онынъ тавукъларыны хырсызлап 
кете экенлер. 

Куньлерден бир кунь Косе акъай оларны дубарагъа 
огъратмакъ кьарарына келе. Кумеснинъ огюне терен бир 
чукъур кьаза да, дуйдурмамакъ ичюн, устюни тобаннен орьте. 

Гедженинь бир маалинде тилькинен кирпи кене тавукь 
хырсызламагъа келелер. Гизленип, кумеснинь къапысына 
якьынлашайым дегенде, бирден экиси де чукьургьа тюшелер. 
Тилькинен кирпи Косенинь бу айнеджилигине шашалар. 

Энди He япмалы? Чыкъмакънынъ ич бир чареси ёкъ. Чокъ 
тюшюнелер, амма тюшюнмек кяр этмей. Чукъур терен. 

Кирпи: 

— Бойле олмаз, достум, эйиси сен мени агъзынъа алып, 
чукъурдан тёпеге котерип ат, – дей. 

— Мен тёпеге чыкъкъан сонъ, йипнен сени де чекип алырым. 

Тильки разы ола ве бар къуветинен кирпини чукъурдан 
тёпеге ата. Кирпи сербестликке чыкъкъан сонъ: 

— Сагъ ол, достум, сагълыкънен къал, – деп, бир шейге 
бакъмадан чыкъып кете. 

Тильки неге огърагъаныны бильмей, чукъур ичинде шашып 
къала. Артыкъ саба да якъынлаша. Тильки чукъурдан чыкъмакъ 
ичюн ич бир чаре тапалмай. Тезден Косе акъай келип оны 
кореджек. Тильки чокъ тюшюнген сонъ: 

— Токъта шу Косени бир алдатайым, – деп агъзыны керип, 
ольген киби чалкъа тюшип ята. Чокъ кечмеден Косе акъай келе. 
Бакъса не корьсин, чукъур ичинде бир ольген тильки ята. Косе 
акъай къуванып: 

– А-а, къапкъангъа тюштинъми, айнеджи, гебердинъми, чокъ 
вакъыттан берли меним тавукъларымны ашагъан сен экенсинъ 


де, сенден мен баре пальтогъа бир якъа япарым, — деп, 
тилькининь къуйругъындан тута да, чукъурдан тёпеге ата. 
Тильки чукъурдан чыкъкъаны киби, сычрап тура да: 

— Сагъ ол, Косе акъам, пальтогъа якъаны бир даа 
тюшкенимде япарсынъ, — дей де, дагъ ичине синъип кете. Косе 
акъай айнеджи тилькининъ артындан бакъып, шашып къала. 

Бу белядан сонъ тильки чокъ вакъыт дагъларда доланып 
юре. Бир кунь саба дагънынъ бир кошесинден кетеяткъанда, 
досту кирпинен къаршы къаршыгъа расткелишелер. Тильки 
онъа тикленип: 

— Сенинъ достлугъынъ бойлеми? - дей. 

Кирпи: 

– Алла, Алла, достум, бир худжурсынъ, мен санъа не ярдым 
эте билир эдим? — деп джеваплана. Тильки яман ачувлана да: 

— Сен дайын достум олгъандже олмагъаны яхшы, — деп, озь 
ёлуны девам эттире. Кирпи де онъа: 

— Сен олмагъан олсанъ, мен де о чукъургъа барып тюшмез 
эдим, — деп башкъа якъкъа айлана. 

Тильки кирпиден айырылгъан сонъ, чокъ вакъытлар 
доланып, аш къыдырып юре, лякин ич бир шей тапмай. Не 
япсын, кене айнеджиликке баш урмагъа къарар бере. Бир даа 
бакъса не корьсин, денъиз беттен бир адам чаньанен балыкъ 
кетиреята. Аман айнеджиликнен агъзыны копюртип, яландан, 
ольген киби ёл ортасына тюшип ята. 

Балыкъ кетирген акъай оны корьгенинен, атыны токътатып, 
апайына якъалыкъ олур деп, тилькини чананынь артына алып 
къоя. Ве озю ёлуны девам эте. Тильки яваш-яваш балыкъларны 
чанадан ёл бою чыбырта, сонъ, озю де чанадан тюшип къача ве 
чыбырткъан балыкъларыны топлап ашамагъа башлай. Бу арада 
шу ерден кечеяткъан бир къашкъыр тилькининъ балыкъ 
ашагъаныны корип, онынъ янына келе де: 

— Достум, манъа да бир балыкъ берсе, – дей. 

Тильки къашкъыргъа бир балыкъ бере. Къашкъыр балыкъны 
ашай. Чокъ лезетли келе. Тилькиден бирини даа истей. Тильки 
бермей: 


— Бар озюнъ тут да awa, — дей. 

Къашкъыр насыл тутулгьаныны сорай. Тильки: 

— Озенге барырсынъ, бузны тешип, къуйругъынъны сувгъа 
батырырсынъ, о вакъытта балыкълар къуйругъынъа сарылыр, 
сен чекип алыр да, ашарсынъ, — дей. 

Къашкъыр тилькиге тешеккюр айта. Экиси бирликте озенге 
кетелер. Къашкъыр бузны тешип, къуйругъыны сувгъа батыра. 
Бираз вакъыт кечкен сонъ, тильки: 

— Насыл, бир шей ёкъмы? — деп сорай. 

Къашкъыр: 

— Ёкъ, даа ич бир шей дуймайым, — дей. 

Бираз кечкен сонъ, тильки бир даа сорай. Бу сефер къашкъыр 
къуванып: 

— Бир шейлер чымырдай, балыкълар топланалар гъалиба, — 
дей. 

Тильки къашкъыргъа къуйругъыны даа терен батырмакъ 
керек олгъаныны айта. Къашкъыр къуйругъыны сувгъа даа 
терендже батыра. Бираз отургъан сонъ: 

— O...O... тильки акъай, арувджа чымырдай башлады. Гъалиба 
энди зияде топландылар, – дей. 

Айнеджи тильки меселени анълагъан сонъ, даа чокъ беклеп 
отурмай, бирден абдырап: 

— Вай, къашкъыр агъам, копеклерни артына такъып, авджы 
келе, тез олунъыз, кьачайыкь, джанымызны къуртарайыкъ, — 
дей де, дагъ ичине кирип кете. Оны тапсанъ ал. 

Олюмден къоркъкъан къашкъыр къачмакъ ичюн не къадар 
тырышса да, къуйругъы сувда бузлап къалгъанындан къачамай. 
Шу арада онынъ къулагъына авулдай-авулдай кельген копек 
сеси эшитильген киби ола. Олюмден къуртулмакъ истеген 
къашкъыр джан аджысынен бир чабдырыла, амма къуйругъы 
буз ичинде узюле де къала. Онынъ агърысына даяналмагъан 
къашкъыр тилькиге пек яман ачувлана. 

– Ах сени, ярамаз, айнеджи тильки, манъа япаджагъынъ бу 
эдими? Токъта, мен сени тутарым, — деп шу ерден оны 
къыдырып кете. 


Эгер тапса, тутып озюни ашамагъа къарар бере. 

Бир къач куньден сонъ дагънынъ орта бир еринде олгъан 
голь янында тилькиге раст келе. О тилькини корьгени киби: 

— Бу эдими япаджагъынъ? — деп онынъ богъазына япыша. 

Тильки: 

- Алла, Алла достум, сен къуйругъынънынъ не къадар 
балыкъ котереджегини бильмегенинъ меним къабаатыммы? 
Пек нефисхор олмагъай эдинъ даа! — дей. 

Къашкъыр: 

— Ёкъ, мени алдаттынъ, онынъ ичюн сени ашайджагъым, — 
дей. 

Тильки шаша. Не япсын, бир айнеджилик этип, къуртулмакъ 
керек. Тильки чокъ тюшюнип отурмай. 

— Ана, анавы байнынъ багъчасы ичинде бир семиз къочкъар 
ята. Оны аша, барем тоярсынъ, — дей. 

Багъчада яткъан къочкъар дегиль де, балабан бир копек 
экен. О, къашкъырны корьгенинен устюне атыла да, шу ерде 
оны богъып ташлай. Бойле этип тильки къашкъырдан да 
къуртула. 

Чокъ вакъыт кечкен сонъ, куньлерден бир кунь баарьде 
тильки озюнинъ эски досту олгъан кирпиге бир даа расткеле. 
Эски достлар айрылышкъандан сонъ, озьлерининъ башларына 
келип кечкен шейлерни айтышалар. Шу арада, оларнынъ 
янындаки буюк терекнинъ пытагъына агъзында бир топач ягъ 
олгъан къаргъа келип къона. 

Къаргъанынљъ агъзындаки ягътопачы хатанен ерге тюше. 
Тильки де, кирпи де пек ач экенлер. Ягътопаджы кимнинъ 
оладжагъы акъкъында дава чыкъа. Тильки бир айнеджилик 
тюшюнмеге башлай. 

Тильки: 

— Ягь менимдир! – дей. 

Кирпи де: 

— EKb, ягь менимдир, — дей. 

Кирпи давадан бир шей чыкъмайджагъыны анълап: 


— Бу бойле олмаз, кимнинъ яшы буюк олса, ягь онынъ олсун, 
— дей. 

Тильки бунъа разы ола. 

- Айса айт, сен Kbau яшындасынъ? - дей. 

Кирпи: 

— Екь, башта сен айт,- дей. 

— Ёкъ, башта сен айт, — дей бириси. 

— Ёкъ, сен айт. 

Энъ сонъу, башта тильки айтмагъа разы ола ве гузель 
тюшюнген сонъ: 

– Э... э... достум, мен ер такъыр, кок бакъыр экенде догъдым, 
— дей. 

Кирпи бу сёзлерни эшиткенинен козьлеринден инджи киби 
яшлар тёкип, агъламагъа башлай. Тильки онынъ агълагъаныны 
корип, шаша да: 

— Не олды, достум, неге агълайсынъ? — деп сорай. 

Кирпи козьлерини сюртип: 

— Билесинъми, достум, сен айткъанда, кучюк огълум 
акълыма тюшти, онынъ ичюн агълап йибердим, о да, тамам ер 
такъыр, кок бакъыр экенде догъгъан эди. Лякин заваллычыкъ 
ольди де кетти, – дей де ягътопачыны агъзына кетирип, кейф 
чатып, ашамагъа башлай. 

– Алла рамет эйлесин! – дей тильки кирпининъ агъзына 
бакъып. 


ДЖАНЛЫ ОЗЕН 


Э-эй, коюмизнинъ башына нелер кельмеди?! Буларны 
тильнен айтып, къалемнен язып битиралмазсынь... Мында 
душманлар олгъан вакъытта, бизим топрагьымыз аякъкъа 
котерильгенде, биз къартлар ве кьартанайлар, 
эвлятларымызгъа: 

— Кетинъиз, айды кетинъиз, бизим еримизнинъ юзюни 
денъиштиреджек адамларгъа барынъыз, оларгъа къошулынъыз 
ярдым этинъиз. Биз сизлерге ярдым этермиз, — дедик. 

Бизим огъланларымыз дагъларгъа, орманларгъа чыкъып 
кеттилер. Орманлар шувулдай, дерсинъ агълай эдилер. 
Коюнъизде душман тура эди. Куньлер агъыр эди... 
Ябанджыларнынъ силя ве ашайтлары бар эди. Дагьларда 
гизленген бизим огъланларымызнынъ исе, не силясы, He де 
ашайтлары бар эди. 

Биз къартлар, элимизден кельгени къадар огъулларымызгъа 
ярдым эте эдик. Олар орманларда бош отурмай чалыша, 
куреше эдилер. Ашайттан пек замет чеккенде озенчикке бакъа 
да: 

— Сен, озенчик, пек шенсинъ, коюмизнинъ янындан кечип 
кетесинъ. Сен бизимкилерге айт, бизде отьмек битти, – дейлер. 

Озенчик оларгъа: 

— Яхшы, айтырым, — деп, ашагъы догъру акъып кете эди. 

О кой ичинден яваш-яваш акъып кеткенде: 

— Къартлар, огьланларынъызнынъ отьмеги биткен, замет 
чекелер, – дей эди. 

— Я биз оларгъа отьмекни насыл алып кетермиз, ёлларны 
душман къапатты да? – деп сорай эдик. 

Озенчик: 

— Сиз къартлар, къапыста япракъларыны алынъыз, оларнынъ 
устюне отьмек салынъыз, O якъыны мен озюм беджеририм, — 
дей. 

Биз де шай япамыз. Озенчик, устьлерине отьмек олгъан 
къапыста япракъларыны къыргъа къаршы алып кете. Мен буны 


озь козюмнен корьдим, сен кульме, озенчик бизим 
огъланларымызгъа ялынъыз отьмек дегиль, керек олгъан эр 
шейни ташыды. 

Куньлерден бир кунь озенчик бизге: 

— Сиз къартлар, не бакъып турасынъыз, огъулларынъызгъа 
силя керек, – деди. 

Бизлер, мадамки, бизим огъулларымызгъа силя керек, бу 
силяны тапайыкъ да, огъулларымызгъа йиберейик, дедик. 
Дедик де, силяны озенчикке теслим эттик. Озенчик яваштан 
силяларны юкъары догъру акъызып алып кетти. Анда ялыгъа 
ташлады. Огъулларымыз силяланып, еримизнинъ юзюни 
денъиштиреджек адамларгъа къошулдылар. Къошулдылар да, 
бирликте душманны айдап енъдилер. Иште, бойле этип 
огъулларымыз топрагьымызнынъ озюни бир тамам 
темизледилер ве койге къайтып кельдилер. Бутюн 
къартларнынъ огъуллары къайтып кельди. Ялынъыз, меним 
огълум къайтып кельмеди. Мен озенчикке бакъып: 

— Я Асан, къайда? – дедим. 

Озен индемей турды. Сонъ, яваштан манъа бир тери 
къалпакъ алып кельди. Бакъсам, AcaHubirbbiMHbiHb къалпагъы. 
Мен озенчикке: 

— Озенчик, огълумны не кетирмейсинъ, оны кетирмек о 
къадар зормы? – дедим. Озенчик огълумны да кетирди... Яваш- 
яваш кетирди де тегиз бир ялыгъа къалдырды. Озю ёлуна 
акъып кетти. 

Ялыгъа огьлумнынъ аркъадашлары кельдилер. Асанны, 
огъулчыгъымны, чалгъынен комдилер. Дженазеге бутюн 
джемаат топланды. 

Мен чокъ яндым, чокъ агъладым. Лякин не чаре? Эй, огълум! 
Сени эм орман, эм де озен, эм де бутюн яхшы адамлар 
хатырлайлар. Сен огълум, ич бир вакъыт ольмезсинъ, биз 
эпимиз сени хатырда тутамыз. 


КОСЕ ВЕ ДЕВ 


Бир заманда бир косенен бир дев дагъда расткелишип, 
бири-бирилерине озьлерининъ къараманлыкъларыны 
макътамагъа башлайлар. Бираз къызгъынлы лафтан сонъ косе: 

— Эй, дев агъам, менимнен бир къавиль этесинъми? — дей. 

Дев кулюмсиреп: 

— Мен сенинъ киби чибинлерни чокъ корип кечирдим, сен 
манъа не оладжакъсынъ, мен сени истеген ериме алып атарым, 
— дей. 

Косе ичинден къоркъса да, озюнинъ къоркъкъаныны девге 
дуйдурмай. 

— Шай, шай, дев агъам, лякин мен де девлернен чокъ 
курешкен эдим я, — дей. 

Шу ерде бираз вакъыт эгленген сонъ, дев: 

— Айды энди кетейик, менде ÖyryHb мусафир олурсынъ, — деп 
косени озь эвине чагьыра. Кете-кете, девнинь сарайына 
баралар. Шу куню косе акьай девде мусафир олып кьала. Саба 
эрте туралар. Дев косеге айта: 

- Косе эфенди, сен энди менде бир кьач куньлер хызмет 
этсень, яхшы олмаз экенми? — дей. Косе не демеге бильмей: 

- Мен ыргъатлыкъ этмем, лякин санъа бир къач куньлер 
ярдым этерим, — деп джевап бере. 

Дев, косенинъ айткъанларына разы олып, косени шу ерде 
дагъдан одун кетирмеге ёллай. Косе девнинъ дагъдан одун 
кетирген узун аркъаныны алып, яваш-яваш дагъгъа бара, отура- 
отура, сонъ кетирген аркъанынен шу дагънынъ тёгерек 
четиндеки тереклерни багъламагъа башлай. Арасы бир саат 
кечер-кечмез, девнинъ озю де дагъгъа келип, косенинъ не 
ишлегенине бакъа. Косенинъ тереклерни багълап юрьгенини 
коре де: 

— Эй, косе эфенди, сен не ишлейсинъ шу? - дей. 

Косе: 

— Не ишлемек мумкюн, дев агъам, мен сендай эр кунь 
дагъгъа одун алмагъа кельмем. Мен бу дагъны еринден 


къопарып, догъру сенинъ сарайынънынъ огюне алып да 
барырым, сонъ санъа эр кунь дагъгъа кельмек керек олмаз, — 
дей. 

Дев: 

— Косе эфенди, сен дагъны еринден къопарма, о меним 
бабамдан къалгъан бир дагьдыр, энъ яхшысы сен къайт да, MEH 
озюм бир парча одун алып барайым, - дей. 

Косе шай этип, девни алдаткьанына кьуванып, эвге къайта. 
Девнинъ озю, кескен одунларыны аркъасына юклеп эвге келе. 

Бир къач куньлер кечкен сонъ девнинъ суву бите. О, косеге: 

- Косе эфенди, сен бугунь меним сакьамнен сүв кетирчи,- 
дей. 

Девнинъ сакъасы тамам 150 къопкъа сув ала экен. Косе: 

— Яхшы, дев агъам, мен сув кетирейим, сен де бир ягьлы 
къалакъай азырла, — дей де, догъру девнинъ сув чеккен 
къуюсына барып тюше. Джебинден чакъысыны чыкъарып, 
къуюнынъ тюбюни къазгъаламагъа башлай. Дев озюнинъ 
апакьайына бир къалакъай пиширте, чокъ саатлар кече, aMMa 
косе сувдан къайтмай. Бир маальден дев къуюгъа барып, 
косенинъ не япкъанына бакъаджакъ ona. Kene, къуюнынъ эр 
еринден косени кьыдыра, aMMa тапамай. Сонь, кьуюнынь 
агъзына келип бакъа, бакъса, не корьсюн, косе къуюнынъ 
тюбюне тюшкен, къуюнынъ ташыны къаза экен. 

Дев: 

— Эй косе эфенди, я анда не ишлейсинъ? — дей. 

Косе: 

— Не ишлемек мумкюн, дев агъам, сен чокъ вакъытлар 
тюшюнсенъ де акълынљъ кене де еткен ёкъ, санъа къолайлыкъ 
олсун деп къуюны тюбюнден кесип, догъру сенинъ сарайынъа 
къадар сув алып кетеджегим, сонъ санъа сакъанен сувгъа келе 
юрьмек керек олмаз, отургъан еринъде сувунъ азыр олур, — деп 
багъыра. 

Дев бу ишке де разы олмай: 

— Ёкъ, косе эфенди, мен бу къуюдан чокъ сенелер сув ичем, 
къуюнынъ сувуны ич бир ерге авуштырмам, сен чыкъ андан, 


сувны MEH озюм алып барырым, — деп косени къуюдан чыкъара 
ве сакъасыны сувгъа толдурып, сувны озю кетире. 

Косе девни кене алдатып, ягълы къалакъайны да ашай. 
Акъшам ола, энди ятмакъ къарары кельгенде, дев озь 
апакъайына: 

— Апакъай, бу косе энди бизим башымызгъа етеджек. Сен 
шимди бир къазан сувны яхшы къайнат да, баре биз онынъ 
башына етейик. Мен косени барып бакъайым, о юкълагъан 
экенми, ёкъса, ёкъмы? — деп яваш-яваш косенинъ яткъан ерине 
бакъа. 

О вакъыт косе бу сёзлернинъ эписини эшитип, яландан 
юкълагъандай хурулдай. 

Дев къайтып, апакъайына келе де: 

- Сен тез-тез сувуньны къайнат, косе юкълагъан, — дей. 

Ишни анълагъан косе, яваштан тура, озюнинъ ерине девнинъ 
туз тюйген келисини кетире, оны ёргъангъа сарып ташлай. Озю 
исе тавангъа чыкъып отура. Бираз вакъыт кечкен сонъ дев 
къайнагъан сувны косенинъ тёшегине тёке ве апайына келип: 

— Косени яхшы пиширдим, энди ярын онынъ озю де мындан 
къачар, – дей. 

Косе шу геджеси раат-раат юкълап, саба кене де эрте тура. 
Саба ола. 

Дев коседен сорай: 

— Насыл, косе эфенди, раат юкъладынъмы? - дей. 

— Ёкъ, дев агъам, бу гедже яры геджеден сонъ тёшегим зияде 
сыджакъ олды, ондан сонъ сабагъа къадар пирелер де тишлеп 
чыкътылар. Бунынъ ичюн бираз раатсызландым, - дей. 

Девнен апакъайы коседен оларгъа къуртулыш 
олмайджагъыны анълап, косеге бир тулуп алтын бахшыш 
берелер де: 

— Энди шу эткен ярдымынъ етер, косе эфенди, сен яваш-яваш 
озь эвинъе къайт, – дейлер. 

Косе, девнинъ берген бир тулуп алтыныны эвнинъ алдына 
алып чыкъа да — де кокке, де этрафына бакъына, сонъ дев буны 
корип: 


— Я, косе эфенди, алтынны алгъан сонъ, даа не ичюн де 
кокке; де этрафынъа бакъынасынъ? - дей. 

Косе: 

— Кокке бакъкъанымнынъ себеби, дев агъам, айны урайым 
экенми, кунни урайым экенми? — деп тюшюнем, амма 
къайсыны ураджагъымны къарарлаштырып оламайым. 
Этрафкъа бакъкъанымнынљъ себебини сорасанъ, дев агъам, эгер 
де эвимнинъ къайсы якъта олгъаныны тапсам, мына бу тулуп 
алтынны мындан атып, эвимнинъ янындан барып алыр эдим, — 
дей. Дев шу ерде косеге ялвара: 

– Этме косе эфенди, эйлеме, ай да, кунь де бизге керек. Эгер 
сен оларны урып тюшюрсенъ, бизлер не ишлермиз? Токъта, 
косе эфенди, о шай олмаз, мен апакъайыма бир къалакъай 
салдырайым, бираз да ягъ алырмыз, тулупнен алтынны да 
аркъама алырым, экимиз берабер кетермиз. Мен де сенинъ 
эвинъде бир къач куньлер мусафир олурым, – дей. 

Косе: 

— Барсын шай олсун амма MEH джаяв юрьмем, мени де 
котерип алып кетерсинъ, — дей. 

Дев разы ола. 

Дев, къалакъайны азырлата, алтынларны ве косени озюнинъ 
аркъасына алып ёлгъа чыкъа. Бираз юрьген сонъ коседен: 

— Сен не ичюн бу къадар енгильсинъ я, косе эфенди? — деп 
сорай. 

Косе: 

– Агьырлыгъымны ташламайым коресинъ, – деп джевап 
бере ве джебинден чакъысыны чыкъарып, девнинъ аркъасына 
санчмагъа башлай. 

Чакъынынъ аджысына даянамагъан дев: 

— Косе эфенди, пек яман агъырлыгъынъны салма, белимни 
сындыраджакъсынъ, — дей. 

Кете-кете, учь гедже кетелер. Косе озюнинъ эви янына 
кельгени киби девге: 

— Сен бираз отур, раатлан, мен эвге барайым да, санъа аш 
азырлайым, – деп 


кете. Бу косенинъ даа дёрт огълу бар экен. Косе эвге кирип, 
балаларына: 

— Шимди бизим эвимизде еди башлы бир дев келеджек, мен 
сизни эвнинь дерт кошесине багьлайым, сиз девни 
корьгенинъиз киби, эпинъиз бирден: "Дев эти ашамакь 
истеймиз", — деп багьырырсынъыз, — дей. 

Косе, девнинъ янына келип: 

— Апакъайыма эки къой къызартмасыны айттым, бельки де 
энди азыр олгъандыр, айды эвге кирейик, — дей, девни эвине 
алып кире. 

Дев эвге киргени киби, косенинъ балалары: 

— Бабам, дев эти ашамакъ истеймиз, — деп багъырышмагъа 
башлайлар. 

Бирден абдырагъан дев: "Уф!.." деп бир нефес ала, aMMa 
онынъ нефесинден учкъан косе, тап долап устюне барып тюше. 

Дев, косени долап устюнде корип: 

— Анда He ишлейсинъ я, косе эфенди? — дей. 

— Не ишлейджегим, дев агъам, меним дев сойгъан балабан 
бир пычагъым оладжакъ, шуны къыдырам, - дей. 

Шу арада косенинъ апакъайы да келип: 

— Бугунь акъшам къайсы девнинъ башыны ашайджагъым шу? 
– деп сорай. 

Косе: 

— Мына мен шимди мынавы девни тутып соям, сен онынъ 
башыны ашарсынъ, - дегени киби дев, косенинъ кьапысыны 
йыкъып, эвден чыкъып къача. Шу кетишнен кете-кете, ёлда бир 
тилькиге раст келе. Тильки, девден: 

– Эй, дев агъа бу къадар неден къоркъып келесинъ? - дей. 

Дев озюнинъ башына кельгенлернинъ эписини тилькиге 
анълата. 

Тильки: 

– Эй, дев агъам, сиз коселерден къоркъкъанынъыз не, мен 
оларнынъ эр кунь кумеслерине далып, тавукъларыны ашайым 
да, кене манъа бир шей олмай, айды, юрь экимиз барайыкъ, 
мен сен ичюн де айтарым, — дей. 


Тильки, девни алып, догъру косеге кетиргенде, косе озюнинъ 
эви огюнде отура экен. Тилькинен девни берабер кельгенини 
корип: 

— Эй, айнеджи тильки, сенинъ кетирген девлеринънинъ 
сайысыны унуттым, бу OH биринджисими ёкъса, OH 
экинджисими, тез кетир де башларыны къазангъа толдурып 
пиширейик, — дей. 

Буны эшиткен дев ачувланып, тилькининъ кьуйругьындан 
Тута да, айландырып-айландырып ерге ура. Тильки шу ерде 
олип кьала, дев исе кене де артына айланып, кьачып кете. 


МЫРЗАНЕН НОГЪАЙ 


Бир заманда бар экен, бир заманда ёкъ экен. Койлерден 
биринде бир бай мырзанен бир фукъаре ногъай бар экен. 
Ногъай пек шакъий пек де азырджевап экен. Мырза 
ногъайнынъ бойле олгъаныны эшите де, оны алдайджакъ ола. 
"Шу эрифнинъ баласына ойле бир къыйын суаль берейим ки, 
джевапны бералмай отурсын", – деп тюшюне. Куньлерден бир 
кунь, мырза ногъайгъа келе де: 

— Ногъай, сени пек азырджевап, эр шейге джевап бере, эм де 
эр сёзге мана тапа, деп айталар. Къана бакъайым, меним 
суалиме джевап берип олурсынъмы экен, — дей. 

Ногъай: 

— Суалинъизни беринъиз, мырзам, джевабыны бермеге 
ташырман, – дей. 

Мырза тюшюнип тура-тура да: 

— Мына, ногъай, аткъа ат дейлер, бу, догъру, лякин "мат" да 
дейлер, бу "маты" да не я? Ондан сонъ "тон" дейлер, лякин 
"мон" да дейлер, бу "мону" да не я? – деп сорай. 

Ногъай: 

— Сонъ, сонъ даа не дейлер, мырзам? — дей. 

Мырза: 

— Даа не оладжакъ? Мына, "эт" дейлер, бу догъру, лякин 
"мет" де не я? "Къалпакъ" дейлер, я "малпагъы" да не 
бильмем? — дей. 

Ногъай: 

— Мырзам, бу сизинъ суаллеринъиз пек буюк суаллер, эм де 
оларнынъ джеваплары да пек зор, бир расткелишкенде отурып 
сёйлешмесек, шимди аякъ устюнде ал олунмаз, – дей. 

Мырза разы ола. Къайта кете. Меселе чезильмей къала. 
Куньлерден бир кунь, къыш куню, мырза ногъайгъа келе де: 
"Бугунь авасы пек арув, айди авгъа кетейик" – дей. Ногъай 
мырзанынъ дегенини ред этмей. Эр вакъыт минип юрьген тору 
малийини мине, бой тонуны кие, башына токълу терисинден 
терен этип тиккен къышлыкъ къалпагъыны баса. Торбасына бир 


кесек къаз эти къоя. Аягъыны да къалын чулгьавнен сарып, 
дызман чарыкъларыны тарта берип кие. 

Мырза, озюнинъ ич бир вакъыт ахырдан чыкъарылмагъан, 
сабангъа екильмеген, сувукъта минильмеген назик асав 
айгъырыны чыкъарып мине. Юфкъа къозу терисинден 
тикильген айланма къалпагъыны башына сокъа. Омузларына 
тар пичильген тонуны ташлай. Аякъларына ялтыравукъ 
чызмаларыны кие. Торбасына да, сувда пишкен бутюн бир 
тавукъ къоя. Шимди булар, экиси де аязгъа къаршы ат устюне 
атланып, авгъа кетелер. Олар кете-кете, оюкъча бир ерге барып 
етелер. 

Мырза бу ерге кельгенде: 

— Ногъайым, бираз токътап, бир-эки къапынмасакъ олмаз, 
ичке салкъын тюше башлады, – дей. 

Ногъай: 

— Мырзам, мында токътамайыкъ, къыргъа чыкъсакъ 
токътармыз, мында бир шей корюнмей, – дей де, ёлуны девам 
эте. 

Насыл да олса, къыргъа чыкъалар. Аязнынъ аджджысы даа 
зияде арта. Ногъай энди токътамакъ керек олгъаныны айта. 
Мырза да разы ола. Булар къыр устюнде токътайлар. 

Ногъай: 

— Мырзам, атларны аязгъа къаршы къояйыкъ, турсун, аязнен 
таныш олсунлар, – дей. 

Атларны аязгъа къарата берип ташлайлар. Лякин мырзанынъ 
асавы аязгъа къаршы даянып оламай, ынъранып ойнап башлай. 
Дир-дир къалтырай. Мырзанынъ озю десенъ кене шай 
дирильдей. Ногъай исе озюни сыкъмадан: 

— Мырзам, отьмек-мотмек къапайык да, дей де, шакъа эткен 
ола. 

Амма мырза керчектен де ачыкъкъан. Олар эр экиси де 
ашамагъа отуралар. Мырза торбасындаки сувда пискен 
тавукъны аджеле-аджеле чыкъара ве ашайджакъ олып, 
тарткъалай, лякин тавукъ эти бузлап къалгъанындан ашап 
оламай. Ногъай озюни сыкъмай, торбасындаки бир кесек семиз 


Kba3 этини чыкъара да, кулюмсирей берип, ашамагъа башлай. 
Мырза ачувындан, эм ачлыгъындан аязгъа къаршы отурып 
оламай. Ногьай арада-сырада: 

— Мырзам, не ашамайсынъыз я? — деп ташлай да, 
ашамакъны девам эттире. Сонь ногьай мунасебет кетирип: 

— Мырзам, акълынъызда олса, сиз менден бир къач суальге 
джевап coparbaH эдиньиз, мумкюн олса, MEH шуларнынъ 
джевабыны берир эдим, — деп кулюмсирей. 

Мырза: 

— Айды, берсенъ берирсинъ даа, - дей. 

Ногъай бир атларгъа ве бир де мырзанынъ озюне бакъып, 
мырзанынъ къалтырап тургъан асав атыны косьтерип: 

— "Mar" дегени, Мырзам, мына бу, "ат" дегени де будыр — 
деп озь атыны косьтере. Озь тонуны косьтере де: мына мырзам 
"тон" дегени будыр, амма "мон" дегени де сизинъ тонунъыз, — 
деп куле. 

Мырза: 

— Кульмеге не бар я? Бутюн суаллерге джевап бер де, сонъ 
кулерсинъ, — дей. 

Ногъай: 

— Кьалгьанларнынь да джевабыны беририм, - деп, бир даа 
куле. 

Мырза: 

— "Къалпакънен" "малпакънынъ", "этнен" "метнинъ" He 
экенини айталмадынъ я? - дей. 

Ногъай, озюнинъ къалпагъыны косьтерип, "къалпакъ" дегени 
— меним къалпагъым, "Mannakb" дегени де сенинъ 
къалпагъынъдыр", — дей. Ногъай сёзюни девам этип: 

– Ачувланманъыз, мырзам, мына "эт" дегени меним этим, 
"мет" дегени де сизинъкидир, – деп бузлагъан тавукъ этини 
косьтерип куле. 

Мырза даа пек ачувлана, тап сонъунда "чызманен" 
"мызманынъ" арасындаки фаркъны сорай да, къалтырап 
тургъан асавына мине. Ногъай мырзанынъ пармакъларыны 
ушюткен онынъ аягъындаки йылтыравукъ чызмаларны тута да: 


— Мына, мырзам, "мызма" дегени де будыр, — деп 
джеваплана ве мырзанынъ янындан айрылып кете. 


КЪЫРМЫСКЪА ВЕ ЧЕГЕРТКИ 


Бир заманда бар экен, бир заманда ÖKb экен, пек муаббет 
яшагъан бир къырмыскъанен бир чегертки бар экен. 
Куньлерден бир кунь олар кезинмеге кетелер. Кете-кете терен 
бир дерьягъа етелер. Оларнынъ ювунаджакълары келе. Экиси 
де дерьягъа тюшелер. Тюшелер амма, шу арада фуртуна 
котериле. Чегертки дерьянынъ пек далгъалы олгъаныны корип, 
аман сычрап ялыгъа чыкъа. Къырмыскъа исе, далгъалар 
арасында гъайып олып кете. Бираз кечкен сонъ о, чапалана- 
чапалана сув устюне чыкъа. Бакъса, не корьсин, ялы пек узакъта 
къалгъан. Чокъ талаша, амма ялыгъа чыкъамай. Ялыда 
беклеген досту чегерткини корип: 

— Джаным достум Чегертки, къуртар мени! – деп ялвара. 

Чегертки джандан севген достуны къуртармакъ ичюн, бир 
шейге бакъмай, уча-уча домузгъа кете. Домуз сыджакъкъа 
даянамай, чамур ичинде ята экен. 

Домуз: 

— Не кельдинъ? — дей. 

Чегертки: 

— Джаным домуз, козюм домуз, бир къыл бер де, 
къырмыскъа достумны дерьядан къуртарайым, — дей. 

Домуз кейфини бозмайып: 

— Фындыкъ кетирсенъ къыл алырсынъ, — дей. 

Чегертки уча-уча, бир фындыкъ терегине барып къона ве 
OHba: 

— Джаным терек, козюм терек, маньа бираз фындыкъ керек, 
- дей. Терек пытакьларыны салландыра берип: 

- Фындыкъ санъа не керек? деп сорай. 

- Фындыкъны домузгъа береджем, домуз да манъа бир 
къылчыкъ береджек, къылчыкънен богъулаяткъан 
къырмыскъаны къуртараджам, – дей. 

Терек: 

— Бар, къаргъагъа айт, меним финдыкъларымны ашамасын, о 
вакъыт фындыкъ беририм, – дей. 


Чегертки уча-уча, къаргъагъа бара. 

— Джаным къаргъа, козюм къаргъа, тереклернинъ 
финдыкъларыны ашама къаргъа, — дей. 

Къаргъа чегерткининъ айткъанына шашып: 

— Я He ичюн? — деп сорай. 

Чегертки: 

— Эгер сен терекнинъ финдыкъларыны ашамасанъ, о манъа 
фындыкъ береджек, фындыкъны домузгъа береджем, домуз да 
манъа бир къылчыкъ береджек, кьылчыкьнен богъулаяткъан 
къырмыскъаны къуртараджам, - дей. 

Къаргъа меселени аньлап: 

— Бар, тавукъкъа айт, MaHba бир чипчечик берсин, о вакъыт 
мен де фындыкъларгъа токъунмам, - дей. 

Чегертки уча-уча тавукъкъа барып ете: 

— Джаным тавукъ, козюм тавукъ, бир чипчечик берсе тавукъ, 
— дей. 

Тавукъ: 

— Оны не япаджакъсынъ? — деп сорай. 

Чегертки: 

— Чипчени къаргъагъа береджем, Kbaprba терекнинъ 
фындыкъларыны ашамайджакъ, терек манъа фындыкъ 
береджек, фындыкъны домузгъа береджем, домуз да манъа 
бир къылчыкъ береджек, къылчыкънен, дерьяда богъулаяткъан 
достум къырмыскъаны къуртараджам, - дей. 

Тавукъ: 

— Мен ачым, бар манъа ем кетир де, беририм, - дей. 

Чегертки уча-уча уругъа барып эте: 

— Джаным уру, козюм уру, манъа бир авуч арпа берчи уру, — 
дей. 

Уру: 

— Я оны He япаджакъсынъ? — деп сорай. 

Чегертки: 

— Оны тавукъкъа береджем, тавукъ манъа бир джипче 
береджек, чипчени къаргъагъа береджем, къаргъа да 
терекнинъ фындыкъларыны ашамайджакъ, терек манъа 


финдыкъ береджек, финдыкъны домузгъа береджем, домуз 
манъа бир къылчыкъ береджек, кьылчыкьнен дерьяда 
богъулаяткъан достум къырмыскъаны къуртараджам, - дей. 

Уру: 

— Бар, сычангъа айт, эгер о меним захирелеримни 
ашамайджакъ onca, беририм, — дей. 

Чегертки yua-yua, сычангъа барып ете. 

— Джаным сычан, козюм сычан, урунынъ захирелерини 
ашама сычан, — дей. 

Сычан онъа шашып: 

— Я бу na не ичюн? — дей. 

Чегертки: 

— Эгер сен урунынъ захирелерини ашамасанъ, уру манъа 
арпа береджек, арпаны тавукъкъа береджем, тавукъ манъа бир 
чипчесини береджек, чипчени къаргъагъа береджем, къаргъа 
терекнинъ фындыкъларыны ашамайджакъ, терек манъа 
финдыкъ береджек, фындыкъны домузгъа береджем, домуз 
манъа бир къылчыкъ береджек, кьылчыкьнен дерьяда 
богъулаяткъан достум къырмыскъаны къуртараджам, - дей. 

Сычан: 

— Бар мышыкъкъа айт, ərep о манъа токъунмайджакъ onca, 
мен де урунынъ захирелерини ашамам, — дей. 

Чегертки уча-уча мышыкъкъа барып ете. Мышыкъ эвнинъ 
кошесине пыскъан, тамам сычанны авлап отура экен. 

Чегертки: 

— Джаным мышыкъ, козюм мышыкъ, сычангъа токъунма 
мышыкъ, — дей. 

Мышыкъ чегерткининъ бу ялварувына шашып: 

— A He ичюн?- деп сорай. 

Чегертки: 

— Эгер сен сычангъа токъунмасанъ, о урунынъ захиресини 
ашамайджакъ, уру манъа арпа береджек, арпаны тавукъкъа 
береджем, тавукъ манъа бир чипчесини береджек, чипчени 
къаргъагъа береджем, къаргъа терекнинъ фындыкъларыны 
ашамайджакъ, терек манъа фындыкъ береджек, фындыкъны 


домузгъа береджем, домуз да манъа бир къылчыкъ береджек, 
къылчыкънен дерьяда богъулаяткъан достум къырмыскъаны 
къуртараджам, – дей. 

Мышыкъ: 

— Сыгъыр манъа сют берсе, токъунмам, – дей. 

Чегертки уча-уча, сыгъыргъа барып ете. 

— Джаным сыгъыр, козюм сыгъыр, манъа бираз сют берсе 
сыгъыр, – дей. 

Сыгъыр мунъреп: 

— Сютни не япаджакъсынъ? — деп сорай. 

Чегертки: 

— Сютни мышыкъкъа берсем, мышыкъ сычанны 
ашамайджакъ, сычан да урунынъ захирелерини ашамайджакъ, 
уру манъа арпа береджек, арпаны тавукъкъа береджем, тавукъ 
манъа бир чипчесини береджек, чипчени къаргъагъа 
береджем, къаргъа терекнинъ фылдыкъларыны ашамайджакъ, 
терек манъа финдыкъ береджек, фындыкъны домузгъа 
береджем, домуз да манъа бир къылчыкъ береджек, 
къылчыкънен дерьяда богъулаяткъан достум къырмыскъаны 
къуртараджам, – дей. 

Сыгъыр: 

— Бар, тогъайгъа айт, о манъа бир къучакъ пичен берсин, о 
вакъыт мен де мышыкъкъа сют беририм, – дей. 

Чегертки уча-уча тогъайчыкъкъа барып ете. 

— Джаным тогъай, козюм тогъай, бир къучакъ пичен бер 
тогъай, — дей. 

Тогъай: 

— Я сен пиченни не япаджакъсынъ? — деп сорай. 

— Пиченни сыгъыргъа береджем, сыгъыр манъа сют 
береджек, сютни мышыкъкъа береджем, мышыкъ сычанны 
ашамайджакъ, сычан да урунынъ захирелерине 
токъунмайджакъ, уру манъа арпа береджек, арпаны тавукъкъа 
береджем, тавукъ манъа бир чипчесини береджек, чипчени 
къаргъагъа береджем, къаргъа да терекнинъ фындыкъларыны 
ашамайджакъ, терек манъа фындыкъ береджек, фындыкъны 


домузгъа береджем, домуз да манъа бир къылчыкъ береджек, 
къылчыкънен, дерьяда богъулаяткъан достум къырмыскъаны 
къуртараджам, – дей. 

Тогъай: 

– Бар, булутларгъа айт, манъа сув берсинлер, о вакъыт мен 
де сыгъыргъа пичен беририм, – дей. 

Чегертки уча-уча, булутларгъа барып чыкъа. 

– Джаным булутлар, козюм булутлар, бираз ягъмур 
беринъиз, булутлар, — дей. 

Булутлар: 

— Ягъмурны не япаджакъсынъ? — дейлер. 

Чегертки: 

— Тогъайгъа береджем, тогъай пичен береджек, пиченни 
сыгъыргъа береджем, сыгъыр сют береджек, сютни 
мышыкъкъа береджем, мышыкъ сычанны ашамайджакъ, сычан 
урунынъ захирелерине токъунмайджакъ, уру манъа арпа 
береджек, арпаны тавукъкъа береджем, тавукъ манъа бир 
чипчесини береджек, чипчени къаргъагъа береджем, къаргъа 
да терекнинъ фындыкъларыны ашамайджакъ, терек манъа 
фындыкъ береджек, фындыкъны домузгъа береджем, домуз да 
манъа бир къылчыкъ береджек, къылчыкънен дерьяда 
богъулаяткъан достум къырмыскъаны къуртараджам, - дей. 

Бу сёзлерни айткъанда, онынъ козьлеринден акъкъан 
яшларыны корип, булутлар чегерткини ве онынъ досту 
къырмыскъаны аджый, ягъмур бере. Чегертки ягъмурны 
тогъайгъа бере, тогъай онъа пичен бере, пиченни сыгъыргъа 
бере, сыгъыр сют бере, сютни мышыкъкъа бере, мышыкъ 
сычангъа токъунмай, сычан урунынъ захирелерини ашамай, уру 
арпа бере, арпаны тавукъкъа бере, тавукъ чипче бере, чипчени 
къаргъагъа бере, къаргъа терекнинъ фындыкъларыны ашамай, 
терек фындыкъ бере, фындыкъны домузгъа бере, домуз къыл 
бере, къылны алып, дерьядан досту къырмыскъаны 
къуртармагъа ашыкъа. Ялыгъа барып, къылны достуна узата, 
къырмыскъа да бу къылгъа асылып, ялыгъа чыкъа ве олар кене 
кезинтилерини девам этелер. 


КЪОЗЛАГЪАН КЪАЗАН 


Бир заманда бар экен, бир заманда ёкъ экен, бир фукъаре 
адамнынъ секиз джанлыкъ кьорантасы бар экен. 
Къорантанынъ аш пиширмек ичюн олгъаны оладжагъы уфакъ 
бир къазанчыгъы бар экен. Бу къазанчыкъта пискен ашнен 
къорантаны тойдурмакъ зор ола экен. 

Бир кунь шу фукъаренинъ эвине кьомшусы келе. Оджакъ 
устюнде асувлы тургъан къазанчыкънынъ уфакъ олгъаныны 
корип: 

— Бу кьазанчыкънынъ ичинде не пиширесинъиз? — деп сорай. 

Фукъаренинъ къарысы: 

— He пиширесинъиз дегенинъиз не я? Балаларыма 
акъшамлыкъ аш пиширем, коресинъиз де! – дей. 

Къомшусы онъа худжур-худжур бакъып: 

— Я сизинъ къорантанъыз пек буюк де, бу къазанчыкъта 
пишкен ашнен тоялармы? — деп сорай. 

- Тоймайлар амма, не япайыкь, олгъаны-оладжакъ MAN- 
мулькюмиз будыр,- дей. 

Кьомшусы фукъаренинъ апайыны аджый. Онъа озюнинъ 
эвинде олгъан буюкче бир къазанчыкъны алып келе. Сонъ 
ондан бу уфакъ къазанчыкъны бермесини ве бир къач куньден 
буюк бир къазан тапып келеджегини айта. Фукъаренинъ 
къадыны бу сёзлерни эшиткени киби, куели къазанчыкъны 
берип йибере. Бу пек айнеджи бир адам экен. O, фукъаренинъ 
къадынындан къазанны ала да, эвден чыкъып кете. О, догъру, 
койнинь молласына бара, бираз вакъыт отургъан сонь, молла 
онъа бакъып: 

— Неге кельдинъ? — деп сорай. 

— Неге келир беллединъиз, молла акъам, барайым да, сизни 
байрамлыкъ эвиме зияфетке чагъырайым, деп кельдим, - дей. 

Молла кулюмсирей: 

– Барыр эдим амма, бугунь акъшам къадынынъ эвине 
чагъырувлым, – дей. 


— Эй, He япайыкь, чагъырылгъан сонъ эбет бараджакътырсыз 
даа. Лякин, молла акъам, сиз манъа озюнъизнинъ буюк 
къазанынъызны беринъиз де, мен чокъ этип сарма пиширейим, 
ярын саба сизге де кетиририм, сыджакъ-сыджакъ ашарсынъыз, 
— дей. 

Молла севинип: 

— Апай, тур, къазанны ал да бер, саба кетиреджек! дей. 

Молланынъ къарысы тёрдеки эвде тургъан къазаныны алып 
бере. Фукъаренинъ кьомшусы къазанны алып, эвден чыкъа. O, 
эвден чыкъкъаны киби, моллагъа апайы: 

— Энди о хынзырларгъа къазанымызны да берип йибере 
башладынъ, — деп сомурдана. 

Молла къарысына: 

— Апай-апай, мен кьазанымызны нафиле бермедим, саба 
ярым къазан сарма кетиреджек, сыджакъ-сыджакъ ашармыз, — 
дей. 

Экинджи куню сабасы молла сарманы беклей, амма 
фукъаренинъ къомшусы не къазанны, не де сармаларны 
кетире. Бир кунь беклей, беш, фукъаренинъ кьомшусы 
къазанны кетирмей. Алтынджы куню фукъаренинъ къомшусы 
молланынъ къазанынен, ярым къазан сарма ве бир де уфакъ 
къазанчыкъ алып келе. Молла озь къазаныны ве сарманы ала, 
амма уфакъ къазанчыкъны алмай. Лякин фукъаренинъ 
къомшусы моллагъа уфакъ къазанчыкъны да узатып. 

— Буны да алынъыз, молла акъам, бу сизинъ 
къазанынъызнынљъ баласы. Эм сиз меним къабаатымны 
багъышланъыз, вакътында кетиралмадым. Кетиреджек олгъан 
кунюмнинъ сабасы къазанынъыз тутты да къозлады, дёрт кунь 
еринден турмай ятты. Бир куньчик де раатланайым, деди. Иште 
бугунь алтынджы куню сизге алып кельдим, — дей. 

Молла озь къазаныны ве къазаннынъ баласыны къувана- 
къувана къабул этип ала. Фукъаренинъ къомшусы 
савлукълашып чыкъып кете. Бир къач куньден сонъ бир даа 
келе ве кене молланынъ буюк къазаныны сорай. Бу сефер 


молла ич бир шей сорамайып, рафта TyprbaH кьазанны алып 
бере. Молла озь кьарысына: 

— Ах, бу дели бизге бир къазан даа алып кельсе эди, – дей. 

- Кьарысы разы олып, башыны саллай. 

Фукьаренинь кьомшусы кьазанны алып бара да, фукьаренин 
кьарысына: 

- Мен сизинъ къазанынъызнынъ ерине бу кьазанны 
кетирдим, шимди сиз меним кьазанымны кьайтарыныыз,- 
дей. 

Фукьаренинь апайы онынъ кьазаныны къайтарып бере ве 
онъа тешеккюр айта. Молла бир кунь бакъа къазан ёкъ, беш 
кунь бакъа къазан ёкъ, он кунь бакъа, амма фукъаренинъ 
къомшусы къазанны кене къайтарып кетирмей. Бир къач кунь 
даа кечкен сонъ, о адам келе, амма къазанны алып кельмей. О, 
молланынъ эвине кельгенде, чырайыны сытып, агъламсырап 
кире. Молла ондан: 

— Не олды я? – деп сорай. 

— Не олгъандыр дейсинъиз, молла акъам, анавы сизинъ 
къазанынъыз хасталанды, дердине чаре тапалмадым, ольди де 
кетти, — дей. 

Молла ачувланып: 

— Ой, акъылсыз адам, джансыз къазан олерми? — деп 
дарылып башлай. 

— Я, молла акъам, джансыз къазан къозлагъанда, яхшы эди 
де, ольгенде ярамаймы? Къозламагъа бильген къазан олмеге 
де борджлудыр, — деп молланынъ эвинден чыкъып кете. 


ТУРНА БАБАЙ 


Бир заманда бар экен, бир заманда ёкъ экен, бир койде бир 
фукъаре акъай бар экен. Бу акъайда да ич де бала-чагъа 
олмагъан. О, озюнинъ омюр аркъадашы, Гульсюм енгенен 
берабер бираз тары сачып, ондан алгъан берекетинен такъан- 
тукъан кечине экен. 

Бир йылы авалар пек ягьмурлы кече. Бу къарт тарыны 
вакътында сачып оламай. "Кеч oncyH, хайырлысы олсун", деп 
Гульсюм енгенен чёльге чыкъа. Аз-чокъ ерни тырмалап, бир 
къайтым бою ерге тары сача, амма тарылар кеч чыкъа, эм де 
кеч пише. Къарт тарыларны, онынъ та кечки кузьге кьалмамасы 
ичюн чийлей, къол чалгъынен чала. Гульсюм енге де онынъ 
артындан юрип, басым ясай. Бир къач кунь ичинде олар орып 
битирелер. Тарылар бираз басымда ятсын деп, оларны ызанда 
туталар, лякин энди сыджакъ мемлекетлерге къайтар куньлери 
якъынлашкъан турналар келе де, бу къартнынъ тарыларыны 
ашай да кете экенлер. Къарт бу ишке ич бир чаре тапып 
оламай. 

Куньлерден бир кунь къарт бу турналаргъа пек ачувлана, 
басым янына бара да, пысып, беклеп ята. Бу арада бир къарт 
турна учып келе, басымгъа къона. Пек ачыкъкъан олса керек, 
къартны корьмей. Тез-тез тарыларны ашап башлай. Шай дер 
экеч, къарт бу турнанынъ аягъына япышып: 

— Башкъасынынъ эмегинен асралгъан тарыны ашама, вазгеч, 
— дей. 

Бу турна да турналарнынъ энъ къарты экен, эм де дюнья 
корьгенлерден бири экен. Онынъ ичюн де, онъа турналар — 
"турна бабай" дей экенлер. Турна бабай къарткъа яваш айлана 
да: 

– Айткъанынъ пек догъру, къартым, мен бу тарыларны я 
саиби ёкъ, я да бир де бир байнынъ чёльде къалгъан 
тарысыдыр зан эте эдим, чюнки тарыларнынъ чёльден джыйып 
алув ве котерилюв вакъты чокътан кечти. Бизим де къышлыкъ 
къайтар вакътымыз кельди. Онынъ ичюн буны ашап, ёлгъа 


чыкъаджакъ олдым. Меним ашагъанымнен байнынъ чёльде 
къалгъан тарысы битмез белледим, — дей. 

Къарт: 

— Айткъанынъ пек догъру, амма Турна бабай, бу тарылар 
байнынъ дегиль де, менимкидир. Сен учь айгъа етеджек 
боткъалыкъ тарымнынъ бир айлыгъыны ашадынъ, мен бу 
къышта энди не ашап кечирир экеним? Бу ярамады да! Сени 
соймасам олмаз, деп сёз къайтара. 

Турна бабай: 

— Къартым, сен мени сойма, MEH сенинъ бирден-бир 
керегинье ярарым, — дей. 

Къарт: 

— Сенинъ киби къарт турнадан кельген ярдым не оладжакъ я? 
— деп турнаны сояджакъ ола. 

Турна бабай ялвара-ялвара, озюнинъ сагъ 
кьалдырылмасыны риджа эте. Къарт тюшюнип бакъа, озь 
мемлекетине кетеяткъанда озю киби бир къартны 
ольдюрмектен не чыкъаджакъ, онынъ да баласы-чагъасы 
бардыр деп, Турна бабайны йибере. Турна бабай къувана- 
къувана учып кете. Ерден котерилип, къанатыны сильккен 
вакъытта: 

— Сагъ ол, къартым, мен де сенинъ бир керегине ярарым, 
меним мемлекетим сыджакъ мемлекет, анда кельсенъ, мени 
тапарсынъ, сизде энди сувукъ башлай, – дей де, учып кете. 

Къарт, Турна бабайдан къалгъан тарыларны белиндеки 
оравлы тартув сыджымынен сыкъып багълай да, догъру эвине 
алып келе. Эр вакъыттакъи киби, корьген ве эшиткенлерини озь 
къадынына айта. 

Къадыны: 

– Айды шуны, бир къарт турнанынъ ашагъанындан 
къалгъаны бизге де олур, не япайыкъ, кореджегимиз шудыр да, 
– деп джевап бере. 

Къартлар тарыларны токъмакънен токъмакълап бастыралар. 
Бундан сонъ къарт озю япкъан къол дегирменинен бу 
тарыларны тюй этип тарта. Къыта-къыта акъшам да тюй шорба, 


саба да той шорба пишерелер. Къатты кьышортасында 
оларнынъ тюйлери бир тамам бите. Не япаджакъларыны 
бильмейлер. Шу арада къартнынъ акълына Турна бабайнынъ 
айткъанлары тюше ве озь-озюне: 

— Айды, шу Турна бабайгъа барайым, къыш олса да, бельки 
бир ярдымы тиер,- дей. 

Кьарт, куньлерден бир кунь кьадынынен сагьлыкълашып 
Турна бабайны къыдырмагъа кете. Сыджакъ келе. Турна 
бабайны сораштырып башлай. Онъа Турна бабайнынъ туракъ 
ерини косьтерелер. Турна бабай къартны корьгенинен таный, 
оны озь ювасына алып келе, мусафир эте. Ашата, ичире, ёлда 
ёрулгъан къарт эсини башына джыя. Не ичюн кельгенини Турна 
бабайгъа анълата. 

Турна бабай: 

— Пек яхшы, биз о ишни япармыз, сизинъ киби къартларны 
олюмден къуртарырмыз, – дей. 

Шу ерде чыкъарып онъа бир бош къона бере. 

— Мына шу къонаны ортагъа чыкъарып: "Азыр ол, софрам" – 
десенъ, софра ашкъа толар да къалыр, – дей. 

Къарт севине-севине къонаны ала, лякин ёргъунлыгъым 
бираз савушсын деп, Турна бабайнынъ ювасында къона. Турна 
бабайнынъ балалары шу геджеси къартнынъ къонасыны 
авуштырып, онынъ ерине адий бир къона къоялар. Эртеси куню 
къарт къонаны алып эвине къайта. Эвине кельген сонъ къонаны 
ортагъа чыкъарып: 

– Азыр ол, софрам! – дей, амма софра олгъани киби бош 
къала. 

Къарт кене де ач къала. Ич бир чаре тапамай. "Меселени 
Турна бабайгъа анълатайым, сенинъ айткъанынъ ялан чыкъты", 
– дейим деп, къонаны аркъасына ала да, кене де ёлгъа чыкъа. 
Турна бабайгъа бара да: 

— Бу сенинъ манъа берген къонанъ меним эвиме кельген 
сонъ, мерафетини косьтерамады. Онынъ устюнде аш дегиль, 
чибин биле пейда олмады, — дей. 

Турна бабай чокъ тюшюнип отурмай: 


— Ойле исе, мына санъа бир эшек берейим, бу эшек 
акъсырдымы, онынъ бурунындан алтын тёкюлир, — дей. 

Къарт бу эшекни джетип, коюне къайта. Ёлда ёрулып, бир 
къуюнынъ янында токътай, эшегини сувара. Бундан сонъ, озю 
отурып ял эте. Бу вакъытта балалар келе де эшекнинъ бурунына 
таякъ сокъып, эшекни акъсырталар. Эшек акъсыргъанда, онынъ 
бурунындан алтн тёкюле башлай. Балалар аман алтынларны 
ала да къачалар. Къарт буны дуймай къала. О ял этип, аякъ 
устюне тургъан сонъ, эшегини джетип, ёлуны девам эте. Эвине 
келе, амма эшек акъсырмай, акъсырса да, бурунындан алтын 
тёкюльмей. Къарт ачувлана: "Бу Турна бабай бизни амма да 
алдатты", – деп эшекни Турна бабайгъа къайтарып бере. Турна 
бабай ишнинъ аслыны анълап: 

- Мен санъа эки токъмакъ берейим де, сени бутюн 
белялардан къуртарайим, дей де, ювасындан чыкъарып, эки 
токъмакъ бере. 

— Сен не де яптырмакъ истесенъ, шу токъмакъларны 
яларсынъ, олар сенинъ бутюн иште олгъан эксиклеринъни 
ерине кетирирлер, – дей. 

Къарт бу токъмакъларны алып эвине къайта. Токъмакъларны 
ялай. 

— Манъа етмиш эки тюрлю аш азырланъыз! – деп эмир эте. 
Шу арада ашлар азырлана, апайынен ашап ичелер. Сонъ къарт 
токъмакъларны бир даа ялай: 

– Айды, бар, юзь десятине ерни авдарынъыз, анда да 
тарыларны сачынъыз! – дей. 

Токъмакълар барып бу ишни де япалар. Шу йылы 
къартларнынъ тарылары пек бол ола. Турна бабайнынъ 
мемлекети пек сыджакъ олгъанындан себеп, анда ич де тары 
олмай экен. Онынъ ичюн Турна бабай бутюн турналарны алып 
келе де, къартнынъ тарыларына тюшюре ашайлар. Къарт да, 
турналар да бу бол берекетке онъа осе де къалалар. 


ТУВАРДЖЫНЫНЪ АКЪЫЛЛЫ КЪЫЗЫ 


Бир вакъытта падишанынъ бири халкътан "Къаттыдан да 
кьатты, кучьлюден де кучьлю, татлыдан да татлы недир?" — деп 
сорай. Падиша бу суаллерге догъру джевап берген адамгъа 
буюк бахшыш адай. Падишанынъ веззирлеринден бири: 

— Демир эр шейден къаттыдыр, падишам, арслан эр кестен 
кучьлюдир, шекер эр шейден татлыдыр, - дей. 

Бу везирден башкъа падишагъа пек чокь адамлар даа келип, 
суаллерге 

озьлериндже джевап берелер. Лякин падиша кимсенинь 
айткъанына къанмай. Бу хабер энди аман-аман эр кеске 
джайрай. Узакь койлернинъ биринде яшагъан бир туварчы да 
падишанынъ бу суалини эшите ве келип озь къорантасына айта. 
О туварчынынъ он алты-он еди яшларында дюльбер бир къызы 
бар экен. Бу кьыз падишанынъ суалини эшиткенинен, 
бабасына: 

- Бабам, мен бу суаллерге джевап берейим, лякин сиз 
падишагъа барып айткъанда, падиша "Буны кимден 
огрендинъ?" – деп сораса, меним айткъанымны айтманъыз, 
озюм тюшюнип таптым, дерсинъиз, – дей. 

Бабасы: 

— Я падиша къабул этерми, къызым? – дегенде, къызы — 
Къабул этер, тек сиз меним айткъанымны айтмазсынъыз, — дей. 

Туварджы, къызынынъ айткъанына разы олып: 

— Айды, айт бакъайым, — дей. 

Къыз джевапларыны айтып башлай: 

— Дюньяда кучьлюден кучьлю ельдир, къаттыдан къатты 
атнынъ туягъыдыр, татлыдан да татлы тильдир. Бабасы 
буларны огъренип, падишагъа кете. Изин алып, онынъ узурына 
кире де: 

— Падишам, эмир этсенъиз, сизинъ суаллеринизге джевап 
берир эдим, – дей. 

Падиша: 

— Къана, айт туварчы — деп разылыкъ эмирини бере. 


— Падишам, дюньяда кучьлюден кучьлю — ельдир, къаттыдан 
кьатты — атнынъ туягьыдыр, татлыдан да татлы — тильдир, — 
дей. 

Падиша бу джевапларгъа къанаатленип туварчыдан: 

— Бу джевапларны санъа ким огретти, сен оларны къайдан 
огрендинъ? — деп сорай. 

Туварджы озю бильгенини, озю тюшюнип тапкъаныны, ич 
бир кимсенинъ огретмегенини айта. Амма, падиша, "Эгер сен 
догърусыны айтсанъ, санъа алтын багьышларым" — дей. Къарт, 
падишанынъ зорлагъанына даянамайып, ишнинъ догьрусыны 
айтмагъа къарар бере. 

— Догьрусыны айтсам, буны манъа къызым айтты, — дей. 

Падиша туварчыгъа бир торба алтын бере де, Kbbi3biHbi 
кетирмесини эмир эте. Туварджы эвине къайтып, къызына 
падишанынъ эмирини бильдире. Амма къызы кетмеге разы 
олмай. Туварджы падишагъа барып, къызынынъ кельмек 
истемегенини айта. Падиша къызгъа везирини ёллай. Онынъ 
макъсады шу акъыллы къызны озюне къадын этип алмакъ 
экен. Везир туварчынынъ эвине кельген сонъ, къызгъа: 

— Къызым, падиша сени озюне къадынлыкъкъа алмакъ 
истей, сен пек бахтияр оладжакъсынъ, бойле бир бахыт 
кимнинъ элине кечер. Сен падишагъа бармакъ керексинъ. 
Падишагъа ред этмек олмаз, сен ич бир шексиз бу ишке разы 
олурсынъ, дей. 

Къыз: 

— Яхшы, лякин меним падишадан истеклерим бар. Эгер 
падиша оларны ерине кетирсе, мен онъа бармагъа разылыкъ 
беририм, — дей. 

Везир: 

— Не киби истеклеринъ бар, къызым? - дей. 

Къыз: 

— Падишагъа барсанъыз, айтынъыз, о манъа: он беш бала, 
йигирми дживан, отуз дели, къыркъ акъыллы, элли къоюн, 
алтмыш таякъ, етмиш тавукъ, сексен сыгъыр, докъсан папий, 


юзь йымырта берсин. Мына меним падишадан истеклерим 
булардыр, — дей. 

Везир: 

— Эй кьызым, буны ерине кетирмеси нея? — деп, шу ерден 
чыкъып кете. 

Падишагъа барып, къызнынъ истеклерини айта. Падиша 
истеклернинъ манасыны анълай. О, туварчынынъ къызына 
ачувлана, везирге ич бир джевап бермей. Везир, падиша 
янындан айрылгъан сонъ, падишанынъ эмири олур, деп беклеп 
тура, амма падиша ич бир джевап бермей. Везир бунъа 
раатсызланып, бир даа падишагъа бара. 

— Падишам, сиз бу шейлернинъ чаресини тапмайсынъызмы 
ёкъса? О, бир къыйын шей дегиль де, мен буны озь бойнума 
алайым, — дей. 

Падиша бунъа къаршы: 

— Сен асыл да öy лафларнынъ манасыны анълайсынъмы? — 
деп везирине ачувлана. 

Везир: 

— Бу лафларнынъ манасы ойле агъыр дегиль де, гъалиба, 
падишам, — дей. 

Падиша: 

— Сен отур да, динъле, анъларсынъ, — дей. 

Везир отурып падишаны динълей. 

Падиша: 

— OH беш бала дегени — он беште бала эдинъ демектир. 
Йигирми дживан дегени — йигирмиде дживан эдинъ; отуз дели 
дегени - отузда деликъанлы эдинъ; къыркъ акъыллы дегени — 
къыркъта акъыл-балигъ олдынъ; элли къоюн дегени — эллиде 
къойдайын ювашландыны; алтмыш таякъ дегени — алтмышта 
таякъны элине алдынъ; етмиш тавукъ дегени – етмиште тавукъ 
къадар такъатынъ оладжакъ; сексен сыгъыр дегени — сексенде 
сыгъыр киби матювлешеджексинъ; докъсан папий дегени — 
докъсанда папийдайын кепек ашайджакъсынъ; юзь йымырта 
дегени де — юзьге киргенде йымырта киби тез гъайып 


оладжакъсынъ демектир. Иште, о, манъа кельмек бисинмей — 
дей. 

Падиша бу сёзлерни айткъаны киби бир даа кьашларыны 
сыта ве везирине хитап этип: 

— Корьдинъми бу не къадар ашалав, иште, къабакъбаш, сен 
шимди бу сёзлернинъ манасыны анъладынъмы? Санъа бу 
сёзлернинъ манасыны чокътан анъламакъ керек эди. Сен 
оларнынъ маналарыны анълап, O къызнынъ джезасыны шу саат 
бермек керек эдинъ! Мен бу сёзлерге артыкъ чыдап оламайым, 
бар шу къызны алып кель! Мен онынъ джезасыны озюм 
берейим, – деп, къызны зорнен кетирмекни везирине эмир 
эте... 


КИЧКЕНЕ 


Заман-заман экенде, 

Эвель заман экенде, 
Къаплы-къуплу бакъалар 
Къанатланды учмагъа 
Денъиздеки балыкълар 

Кира тутты кочьмеге... 
Акъмесджитнинъ минареси 
Эгильди Салгъырдан сув ичмеге. 


Туттым пиренинъ бирини, 

Бардым, аман сойдым. 

Алтмыш окъкъа эти кельди, 

Етмиш окъкъа майы кельди. 
Алдым, чызмаларымны майладым, 
Бирине етти, экинджисине етмеди. 
Чызмаларымны кийип, 

Кетмеге башладым. 

Кете-кете кеттим, 

Алты ай, бир кузь кеттим. 

Айланып бакътым, 

Йине бою къадар ën кеткеним. 
Бара-бара бардым, 

Бир шеэрге бардым. 

Бир тюпсюз къазаннен 

Бир де тюфек алдым. 

Авгъа чыкъып, бир тавшан урдым, 
Оны сойып, къазангъа къойдым. 
Устюнден кьойдым, астындан чыкъты. 
Ашадым — тилиме тийди, 
Тамагъыма тиймеди. 


Пек эрте заманларда Вели-уста адлы бир къалайджы бар 
экен. O фукъаре олса да, кьадынынен чокъ йыллар татлы- 


муаббет яшагъан, амма эвленгенлерине беш йыл толса да, 
Аллах оларгъа бир бала къысмет этмеген. Эвлят кьалдырмай 
олюп кетеджегим гъалиба, деген фикиринынъ юкъусыны 
Kbaubıpa. "Эвлятсыз яшайыш — яшайышмы?", — деп эфкярлана 
экен. 

Куньлернинъ биринде онынъ эвине, садакъа истеп, 
тиленджи къадын келе. Тиленджининъ янында бири-биринден 
кучюк беш балачыгъы бар экен. 

Велининъ озю бу вакъыт тюкянында къазан къалай экен. 
Онынъ озю киби, арыкъ, узунджа бойлу, лякин мераметли 
апайы бу тиленджи къадынны кулер юзьнен, муляйим 
къаршылай. Оны балачыкъларынен берабер, софра башына 
отуртып, башта шорба, сонъ къурабиенен сыйлай. 

Эр ерде къаба муамеле корюп кельген тиленджи къадын, 
къалайджы Велининъ апайы тарафындан косьтерильген 
эйиликке тесирлене де, шойле дей: 

– Эй, Ава анамызнынъ мераметли къызы! Санъа юректен 
истегим шу: келиринъ бол олсун. Лякин, адамгъа эйилик 
истемек аз, эйиликни япмакъ да керек. Сёйле, сенинъ энъ 
зияде къальбинъни раатсыз эткен недир? Бельким меним 
элимден онъа бир чаре тапылыр? 

Къалайджы Велининъ апайы бунъа шойле джевап бере: 

– Эй, балаларнынъ бахытлы анасы! Бизим эвли олгъанымыз 
беш йылдыр. Бу куньгедже Аллах бизге бир эвлятчыкъ къысмет 
этмеди. Меним къоджам бир бала ичюн дюньяларны берир 
эди, — дей. 

— Сакъын азапланма, джаным, бу белягъа мен бир чаре 
тапарым. Сен манъа къомшудан бир йымырта кетир. Мен 
онынъ устюне уфурип ырымларым. Къоджанъ иштен къайтып 
кельгенде, шу йымыртаны онынъ сагъ тарафына диваргъа 
къаршы атар урарсынъ. Иште, о заман сенинъ истегенинъни 
Аллах берир, – дей. 

Къалайджы Вели эвине къайткъанда, апайы, тиленджи 
къадын айткъаны киби япа. Ерге тюшип парлангъан 
йымыртанынъ ичинден электен тёкюльген киби балачыкълар 


тёкюле Be "баба-баба", — деп шашып-шашмалагъан 
кьалайджыны сарып алалар. Онынъ эллери, омузлары, башы 
үстюне тырмашып чыкһалар. Кьалайджы бу апансыз уджюмден 
абдырап: 

— Бу насыл шей, бу орду къайдан кельди? — деп сорай. 
Къадыны онъа меселени анълата. 

Къалайджы Вели океленип: 

— Бунынъ несине къуванайым? Бунъа куванмакъ дегиль де, 
кьаарьленмек керек. Мен Аллахдан бир бала истесем, о манъа 
бир бала ерине ишарет пармагы киби къыркъ бала берди. Бу 
фукъаре алымнен оларны насыл бакъарым? - дей де, 
тиленджи къадынгъа айланып, ялвармагъа башлай.- Эй, 
эвимнинь мусафири! Мени бу чибинлерден кьуртар, джаным, 
Аллах эшкьына! 

Кьадын балачыкъларны бирер-бирер тутып торбасынынъ 
ичине толдура. Кичкенелерден бириси исе кьалайджынынь 
чызмасында гизленип къала. 

Эртеси куню къалайджы чызмасыны кийгенде, онынъ 
ичинден кичкене бир балачыкъ атылып чыкъа. Шашкъан 
кьалайджы: 

— Сен бунда He япасынъ? - деп сорай. 

— Эй, меним бабачыгъым, мен къардашларымнынъ 
арасында энь атиги эдим, шунынь ичюн сакьланып кьалдым,- 
деп бабасынынъ авучына секирип мине. 

Кичкененинъ зекийлиги къалайджы Велининъ хошуна келе: 

- Айса, огълум, сен меним ярдымджым олурсынъ, — деп 
Кичкенени багърына баса ве оны озюнен ишке аладжакъ ола. 
Кичкене бунъа къаршы кете: 

— Екь, баба, куньдюз анам аш пиширип азырлар да, мен оны 
уйледе caHba алып кетерим, — дей. 

Вели севинчини ичине сыгьдырамай, ишине чыкъып кете. 
Тюкянына насыл барып еткенини дуймай къала: озюни о 
кьадар енгиль дуя, чюнки инсаннынъ юреги раат олса, беден 
агъырлыгъыны да унута экен. 


Уйле маалинде чибереклер азыр олгъанда, Кичкене анасына 
мураджаат эте де: 

— Ана, бабама пиширген чибереклерни саан ичине толдур, 
явлукъкъа джап, MEH оларны сыджакъ олгъанда алып кетейим, 
— дей. 

Анасы Кичкененинъ истегини ерине кетиргенинен, саан 
бирден арекет этип башлай — ачыкъ пенджереден сычрап 
чыкъа да, ёл бою тайгъан киби кете. 

Саан азмы-чокъмы кете, ёлда кеткенде бир чукъур ичине 
барып тюше. Кичкене огълан не къадар тырышса да 
чукъурнынъ ичинден бир тюрлю чыкъып оламай. Бу арада 
чукъурнынъ янындан эки авджы кете экен. Чукъур ичинде 
явлукънен сарылгъан саанны корюп: 

— Шукюр Аллахкъа, акъшам ашайджакъ къысметимизни де 
ёллагъан. Ax, саанден не де гузель къокъулар келе, — деп онъа 
къолуны узата ве чукъурдан чыкъара. 

Лякин авджы явлукьны чезмеге биле етиштирмеди, саанден 
ачувлы индже бир сес: 

— Эй, адам огълу, саанге токьунма, - деп багъыра. 

Авджы сеснинь къайдан кельгенини бильмей абдырай. 
Аркъадашы онъа: 

— Олян, чекиль андан, тавшан юрекли! Сесни мен де 
эшиттим, амма къулакъ бермек олурмы? Сааннинъ 
шорбаджысы кельгендже, биз ашап тоярмыз, — деп саанге 
узана. Амма богъчадан эвелькинден даа да кескин ачувлы бир 
сес: 

— Ах, сен шейтан огълу — шейтан! Мен санъа шимди эль 
малына насыл къол узаткъанларыны косьтеририм, — дей. 

Бу сесни эшиткен къараман авджылар къоркъуп, чанлары 
агьызларына кельгендже къачалар. Кичкене исе буларнынъ 
артындан къас-къас куле де юварлана-юварлана ёлуны девам 
эте. 

Къалайджы Вели ишини токътатып, шу ерден акъкъан озен 
кенарына бара, юзюни, аякъларыны ювып, тюкянына къайта. 
Бир даа бакъса не корьсин: къонанынъ устюнде саан тура. 


Онынъ къапагъыны ача ве шу ерде аякъ устюнде тургъан 
Кичкенени коре де айретленип : 

— Бакъ сен оны, пармакъ къадар боюнен саан алып кельген! 
— дей. 

— Бу не? — деп, Кичкене хоразлана. - Сен айтсанъ, мен даа 
къыйын ишлер япабилирим. 

— Озь чекисинден юзь кере агъыр саанны сюйреп 
кетиребильген бир адам, эбет де чокъ шей япар, — дей Вели ве 
огьлундан сорай. - Сен къазан къалайламагъа билесинъми? 

— Ойле бир къалайлайым ки, корьсенъиз шашар къалырсыз. 

— Шай onca, мынавы къазанларны къалайламагъа ярдым эт. 
Муштери ашыкътыра. 

— Янма, баба, раат-раат ашайбер, къазанлар 
кьалайланырлар. 

Кичкене шу ань къалайланаджакъ кьазанлар тургьан кошеге 
чапып кете. Вели ашыны ашап битиргендже къазанлар энди 
къалайлангъан ола. Къалайджы Вели, Кичкененинъ бу унерини 
корип, шашып къала. 

— Олян, сен Кичкене дегиль де, пельван экенсинъ, - дей 
Вели. — Сенде эр шей масалдаки киби тез олып чыкъа. 

Бундан сонъ о Кичкенеге даа бир риджанен мураджаат 
этмеге джесаретлене ве шойле дей: 

— Огълум, сени Аллах бизге бахшыш этип йиберген. Боюнъ 
кучюк олса да, бильгинъ, такъатынъ он дане балабан адам 
къадар бар экен. Огълум, санъа бизни буюк бир белядан 
къуртармакъ керек оладжакъ. Оны да япсань, сен 
япаджакъсынъ. 

Кичкене бунъа гурь давушнен джевап бере: 

— Чекинменъиз, баба. Мен сизинъ огълунъыз олам. Бу 
себептен сизинъ айткъанынъызны япмакъ — меним боюн 
борджумдыр. 

Къалайджы къувангъанындан Кичкенени авучынынъ ичине 
ала да, оны севип опе ве сонъ, кене хасырнынъ устюне къойып, 
шойле дей: 


— Койнинъ янында, озен кенарында, бир адждерха яшай. 
Озенден сув алмамызны мусааде эткени ичюн, биз онъа эр йыл 
бир бугъа бермеге борджлумыз. Энди невбет сенинъ эмдженъе 
кельди. Лякин онынъ бугъаларыны Сары бай, Аллах джаныны, 
джигерини якъсын, тутып алды, тек эшеги къалды. Шимди 
шашып къалдыкъ, не япаджагьымызны бильмеймиз. 
Эмдженъе ве кой джемаатына бир ярдым этип оламазсынъмы? 

Кичкене бунъа: 

— Къоркъма, баба, мен койни бу белядан къуртарырым. 
Анджакъ, эмджеме айт, манъа эшегини берсинъ, — дей. 

Сонъра эмджесининъ эшегине минип, адждерхагъа кьаршы 
ёл ала. Адждерханынъ янына барып еткен сонъ, Кичкене 
форсаланып бар къуветинен: 

— Селям алейкум, Адждерха агъам! Кель, caHba сув кирасы 
кетирдим, мына, акъкъынъны ал, — деп багъыра. 

Адждерха бу сесни эшиткенде, эшек устюнде боюнджакъ 
къадар бир балачыкъны корюп, хошуна кеткенинден хахылдап 
куле. 

— Ama да батыр! Ха-ха-ха! Эм сен къоркъакъ да дегиль 
экенсинъ! Ха-ха-ха! Эшкъ олсун, батыр огълан, не де семиз огюз 
кетиргенсин, я! Тамам озюнъ киби! Сув ичюн эшек алып 
кельдинъми? 

Кичкене ич те озюни сыкъмайып: 

— Бугъамыз ёкъ. Къалынкъурсакъ Сары бай кой ичинде 
кимседе огюз къалдырмагъаныны сен бильмейсинми, я? О 
залым бутюн факъыр-фукъаренинъ малыны, туварыны 
"борджларынъыз бар" деп, тутып алды. Сонъ мен санъа 
эшектен гъайры не кетирейим? 

— Бугъа алып кель, деп айтам! 

— Мен де айтам ки, бугъамыз ёкъ. Эписини Сары бай алып 
кетти. 

– Айса Сары байнынъ бугъасыны алып кель. 

– Онынъ бир сюрю бугъасы бар. Лякин арада энъ семизлери 
къара ве сары бугъалардыр. Къайсыны алып келейим? 

— Къайсы бирининъ эти чокъ олса, оны алып кель! 


Кичкене койге къайтып, Сары байнынъ эвине кете. Онда 
ашлавгъа багьлы сары бугъанынъ къулагъына кирип, 
багъырмагъа башлай: 

— Сарысынымы, къарасынымы, бай? 

Буны эшиткен Сары бай, янындаки адамлардан: 

— Кимдир о багъыргъан? — деп сорай. Янындакилер: 

— Бильмеймиз, — деп джевап берелер. 

— Ериньизден къыбырдамасанъыз эбет де бильмезсинъиз. 
Бар, биль де, къайтынъыз! 

Байнынъ адамлары арангъа кете, лякин онда кимсени 
тапамайлар. Cec исе эп девам эте: 

— Сарысынымы, къарасынымы, бай? 

Сес пек сыкъ текрарланып башлагъан сонъ Сары бай 
даянамай, еринден турып, озю ашлавгъа бара да: 

— Кимдир о мында 6orba3 йырткъан? — деп къычыра. 

— Сарысынымы, къарасынымы, бай? 

Бугъанынъ къулагъындан кельген бу сестен отю патлагъан 
Сары бай, кьоркьусындан бирден къычырып йибере: 

— Сарысыны, сарысыны, шейтан алсын сени! 

Бу ёлнен байнынъ разылыгъыны алгъан Кичкене, сары 
бугъаны адждерханынъ узурына алып келе. Адждерха 
ачкозьлюкнен бугъаны ютаджакъ ола, лякин ашыкъкъанындан 
богъулып гебере. 

Бойлеликнен Сары бай бугъасыз къала. Кичкене исе эмджеси 
ве кой сакинлерини адждерхадан къуртара. 

Бундан сонъ ана-баба Кичкенемен татлы-муаббет яшайлар 
ве бизлерге де бойле яшайыш тилейлер. 


МАТЮВ ОГЬЛАН 


Заман-заман экенде, эвель заман экенде, бир падишанынъ 
учь огьлу бар экен. Бир кунь падиша хасталана ве козьлери кер 
ола. Огьланлары осип буюген сонь, бабасынынъ козюне бир 
илядж тапмакъ пешине тюшелер. Падишанынъ буюк огълу 
бабасынынъ алдына келе де: 

— Бабам, рухсет этсенъиз, MEH сизинъ козьлеринъизге илядж 
тапмакъ ичюн ёлгъа чыкъар эдим, — дей. 

Бабасы: 

— Меним козюмнинъ иляджы ат туягъы етмеген ердеки 
топракътадыр. Эгер чаресини булып, шу ерден бир авуч 
топракъ алып кельсенъ, меним козьлерим бир ань ичинде 
савулып кетер. 

Буюк огьлу, бабасындан эляллыкъ алып, ёлуна реван ола. 

Кете-кете, алты ай ön юре ве бир чешменинъ башына барып 
ете. By чешмеден сув дегиль де, сют фышкъырып тура экен. 
Буюк огълан: "Бизим атнынъ туягъы бу ерге басмаса керек" дей 
де, бир авуч топракъ алып, сарайгъа къайтып келе. Топракъны 
бабасына узатып: 

— Гедже демей, куньдюз демей, алты ай ёл юрдим, сув 
дегиль де, сют фышкъырып тургъан чешмеге барып еттим ве 
мына бу топракъны алып кельдим, - дей. 

Падиша, огълунынъ айткъанларына кулюмсиреп, шойле дей: 

— Вай-вай, балам, алты ай кетип, бу къадар аз ёл юрьгенинъ 
шашыладжакъ бир шей. Мен сют чешмесине къушлукъкъа 
къадар барып ете эдим. 

Бундан сонъ, бабасындан рухсет ве эляллыкъ алып, ёлгъа 
падишанынъ ортанджы огълу чыкъа. Кете-кете, алты ай ёл юре 
ве сют чешмеси башына барып ете. Бираз ял алгъан сонъ, кене 
ёлгъа чыкъа ве алты ай ёл юре. Бара-бара бир чешменинъ 
башына барып ете. Бу чешмеден сют дегиль де, бал акъып тура 
экен. Ортанджы огълан: "Бизим атнынъ туягъы бу ерге басмаса 
керек!" дей де, бир авуч топракъ алып, сарайгъа къайтып келе. 
Топракъны бабасына узатып: 


— Гедже демей, куньдюз демей, он эки ай ön юрдим, сют 
дегиль де, бал акъып тургъан чешмеге барып еттим ве мына бу 
топракъны алып кельдим, — дей. 

Падиша, бу огьлунынь айткъанларына да кулюмсиреп, 
шойле дей: 

— Вай-вай, балам, он эки ай кетип, бу къадар аз ön юрьгенинъ 
шашыладжакъ бир шей. Мен бал чешмесине уйлеге къадар 
барып ете эдим. 

Ниает, бабасындан рухсет ве эляллыкъ алмакъ ичюн, 
падишанынъ узурына кучюк огълу келе. Бу баланы сарайда эр 
ким Матюв огълан деп биле экен. O: 

— Бабам, энди мен кетейим де, - дей. 

— АГьаларынъ барып кельдилер, бир иш беджермедилер, 
энди бу иш сен матювге къалдымы? — деп дарыла падиша ве 
рухсет этмей. 

Кучюк orbnaHhbiHb бунъа пек джаны агъыра. Бабасы рухсет 
этмесе де, атыны алып ёлгъа чыкъа. Бу ат, падишанынъ 
козьлери сокъурлангъандан берли, къобада къапалы тутула 
экен. Кучюк огълан гизлиден оны къобадан чыкъара да, къыркъ 
кунь къыркъ гедже беслеп тута. Бундан сонъ силя-савут такъа, 
атына мине ве къуш киби учып кете. Ат кеткен сайын сурьат 
алып, ахры-сонъу авага котериле ве уча кете. 

Азмы учалар, чокъмы учалар, сынъырны кечелер. Шу ань ат 
инсанлар киби лаф этмеге башлай: 

— Матюв огълан, айт бакъайым, къаерлерге ёл тутасынъ? — 
деп сорай. 

— Бабамнынъ козьлерини савултмакъ ичюн ат туягъы етмеген 
ерлерге барып, бир авуч топракъ кетиреджем, – дей Матюв 
огълан. 

– Э-э, пек сарп ёлгъа кете экенмиз де! – дей ат. – Зарары ёкъ, 
барып етермиз. Сен мени къобадан дюнья ярыгъына 
чыкъардынъ, къыркъ кунь беслеп туттынъ, сенинъ эйилигинъни 
мен бир вакъыт унутмам. Сени бабанъ сокъурлашкъан ерге 
алып барырым. 


Уча-уча къушлукъ мааллеринде сют чешмесине, уйле 
мааллеринде бал чешмесине барып етелер, амма 
токътамайлар. Ниает, падишанынъ козьлери сокъурлашкъан 
ерге барып къоналар. 

— Матюв огълан, энди мени динъле! — дей ат. — Меним 
туягьым бу ерден узакълашмагъан эди. Шунынъ ичюн 
топракъны бираз иракътан алмакъ керексинъ. Топракъ 
алгъанда авадаки махлюкътан сакът ол! 

Матюв огълан топракъ алайым деп ерге эгильгенде, кимдир 
биреви: 

- Эй, Матюв огълан, кель, башта курешейик де, топракъны 
сонь алырсынь,- деп багъыра. 

Матюв огълан о якъ бакъа, бу якъ бакъа, кимсе корюльмей, 
бир даа бакъса не корьсин, авада бир махлюкъ уча. Бу 
махлюкь, Матюв огъланнынљъ устюне къайнакъ сув бурьке 
башлай. Башлай амма, махлюкънынъ ийлекярлыгъыны бильген 
ат, Матюв огьланнынъ янына келип, фышкъырмагъа башлай Be 
сувны сувута. 

Матюв огълан устю-башы сыланып къалгъанына ачувлана: 

— Йигит олсанъ, ерге тюш, авада къопайып тургъанынъ не? – 
дей. 

Дей де, махлюкънынъ аякъларындан тутып, оны ерге тартып 
ала ве къылычыны онынъ башына сильтей. Къылыч кесмей, 
махлюкъ исе кене авага котериле. 

- Энди сыртыма мин де, къачып кетейик, — дей ат. 

Атнынъ сыртына минип, денъизге кетелер, сувгъа тюшелер. 
Матюв огълан сув тюбюнде йылтырап тургъан бир шей коре. 
Алып бакъса, олмайджакъ бир къанат экен. Оны ялыгъа 
ташлай. Ташлай амма, къанат ерге тийгенинен, орталыкъны яп- 
ярыкъ эте. 

Матюв огълан къанатны джебине къоя. Буны корьген ат: 

— Къанатны алма, белясы чокъ олур, – дей. 

Матюв огълан атнын айткъанына къулакъ асмай, къанатны 
ала. Матюв огълан аткъа минип узакъ бир падишалыкъкъа кете. 
Гедже, орталыкъны къаранлыкъ баскъан бир вакъытта, Матюв 


огьлан ярыкъ олсун деп, къанатны бир кенаргъа ташлап, 
юкъугъа дала. Шу ep падишасынынъ везири бу вакъыт азбаргъа 
чыкъа, гедженинъ куньдюз олгъаныны корип, шашып къала. 
"Бу иште бир алямет ёкъмы экен?" деп падишага хабер бере. 

Падиша исе бу хаберни эшиткенинен, везирини ярыкъ 
чыкъкъан тарафкъа йибере, эр шейни билип кельмесини эмир 
эте. Везир бу ёлджуларнынъ янына келе, айдынлыкъ берген 
къанатны корип: 

— Эй, огълан, бу аджайип къанатны къайдан алдынъ? – деп 
сорай. 

Матюв огълан кене матювлигине барып: 

— Денъизде ювунгъанда таптым, - дей. 

Везир бу къанатнен падишанынъ сарайыны яраштырмакъ 
истей ве Матюв огъландан бу къанат ичюн не къадар алтын 
истегенини сорай. Матюв огълан: 

— Бу олмагъан шейге алтын берилирми энди, – дей, – керек 
олса, алынъыз да! 

Везир къанатны алып, аман падишанынъ узурына келе. 
Падиша, къанатны корьгенинен, пек къуванада: 

— Бу насыл бир къушнынъ къанаты экен? — деп сорай. 

Везир падиша алдында ялтакъланып: 

– Эй, падишам, дюньяда ойле бир къуш бар ки, о эм ярыкъ 
бере, эм де инсанлар киби сёйлене, – дей. – Эгер къушнынъ 
ялынъыз бир къанатчыгъы бу къадар ярыкъ бере исе, о къуш 
озюнинъ бинълернен къанатынен сизинъ бутюн 
падишалыгъынъызны айдынлатып ташлар эди. 

Падиша везирнинъ айткъанларынен меракъланып: 

— Бу къушны тутмакъ мумкюн дегильми? — деп сорай. 

Везир: 

— Неге мумкюн олмасын, бу къанатны тапкъан адам, къушны 
да тута билир, – деп джеваплана. – Эмир беринъиз, о тарафыны 
мен озюм беджеририм. 

Падиша эмир бере, везир исе бу эмирни Матюв огълангъа 
бильдире, эгер учь кунь ичинде къушны тутып кетирмесе, башы 
кесиледжегини айта. 


Матюв огълан не япаджагъыны бильмей ве атындан акъыл 
сорай: 

— Къанатны алма, белясы чокъ олур, деген эдим, 
диньлемединь, энди менден акъыл сорайсынъ, — деп ачувлана 
ат. — Не япайым, кене ярдым этеджектирим даа. Бар да, 
падишадан бир ат исте. Сонъ бу атны ялы кенарына кетирип 
соярсынъ. Атнынъ багьрыны темизлеп, онынъ ичине озюнъ 
кирерсинъ. 

Матюв огълан шай да япа. Атнынъ ичине кирип, не оладжакъ 
экен, деп беклеп тура. Азмы беклей, чокъмы беклей, насыл да 
олса леш къокъусыны дуйып, буюк бир къуш келип къона. Къуш 
лешни чокъумагъа башлагъанынен, Матюв огълан къап-къач 
этип, онынъ аягъындан тута. Къуш урькип, къанатларыны кере 
ве Матюв огъланны авага котере. Котере амма, бираз учкъан 
сонъ къуш тала, таш олып ерге тюшмеге башлай. Ат, бир къач 
керелер фышнап кучь ала ве окъ киби авага котериле, къушны 
na, Матюв огьланны да сыртына алып, ерге тюшюре. 

Кьушны падишагъа берелер. Акьшамына бутюн падишалыкъ 
яп-ярыкъ ола. Бу муджизеге шашып къалгъан халкъ: эр акъшам 
къонгъан кунеш, бугунь не ичюн батмады? — деп тааджиплене. 

Падиша везирини чагъырып, тешеккюрини бильдире ве 
къушнынљъ не вакъыт сёйлене башлайджагъыны сорай. 

— Падишам, бу къуш ялынъыз озюнинъ саиби Памукъ къыз 
олгъанда сёйлене, – дей везир. 

Падиша, меракъланып: 

— Я о къыз къайдадыр? — деп сорай. – Оны сарайгъа 
кетирмекнинъ чареси ёкъмы? 

Везир, падишанынъ суаллерине джевап къайтарып, шойле 
дей: 

— Памукъ къыз денъиз ортасында яшай. Зан этем ки, къушны 
кетирген адам, онынъ саибини де кетирир. Эмир беринъиз, 
къалгъаныны мен озюм беджеририм. 

Падиша эмир бере, везир исе бу эмирни Матюв огълангъа 
бильдире, эгер учь кунь ичинде Памукъ къызны тапып 
кетирмесе, башы кесиледжегини айта. 


Матюв огьлан не япаджагъыны бильмей ве кене атындан 
акъыл сорай. 

— Ана, озь акъылы етмесе де, сёз динълемегеннинъ алы 
бойле олур,- дей ат. — Олды-оладжакъ, юрь, Памукъ къызнынъ 
сарайына кетейик, амма акъылдан чыкъарма, анда баргъан 
адамларнынъ эписи янып-куйип къала. 

Ат ве Матюв огълан ёлгъа чыкъалар. Денъиз кенарына барып 
еткен сонъ, ат авелене ве денъиз-дерья бойлап, Памукъ 
къызнынъ сарайына догъру ёл ала. Азмы кетелер, чокьмы 
кетелер, аймы кетелер, йылмы кетелер, куньлерден биринде 
денъиз ортасында акъ бир сарай корелер. 

Ат, Матюв огъланны тенбиелеп: 

— Сарайнынъ эки къапусы бар, биз йылдырым тезлигинен 
бир къапудан кирип, экинджисинден чыкъмакъ керекмиз. 
Сакът ол, агъыз ачып къалма, сарай ичинден учып кечкенде, 
Памукъ къызны сачларындан къапышла. 

Олар, йылдырым тезлигинен сарай ичинден учып кечелер ве 
Матюв огълан Памукъ къызны алып чыкъа. Сарай ичинде 
пуськюрген алевден онынъ ялынъыз урбалары ве атнынъ 
ялынлары куе. 

Матюв огълан къызгъа бакъа, къыз да бу яшнынъ 
джесюрлигине шашып, козьлерини онъа тиклеп къала. Бу къыз, 
памукъ киби, ап-акъ ве бир ютум сув киби дюльбер экен. 

Падишалыкъкъа якъынлашкъанда Памукъ къыз: 

— Я мени не япаджакъсынъ? — деп сорай. 

Матюв огълан оны падишага алып бараджагъыны айта. 
Памукъ къыз бу огъланнынъ сафдиллигине шашып: 

— Сен пек матюв бир яш экенсинъ де! Мени падишагъа 
бергенджек, озюнъе алсанъ олмаймы? — дей. 

Олар чёль ичинде токъталып, чадыр къуралар ве бирге 
яшамагъа башлайлар. 

Везир, Матюв огълан Памукъ къызны алып кельгенини ве 
чёль ичинде яшаганларыны эшитип, озю сюрип келе ве: 

— Памукъ къызны неге чёль ичинде тутасынъ, не ичюн 
сарайгъа алып бармайсынъ? – деп яйгъара къопара. 


Везирнинъ суаллерине, Матюв огълан ерине, Памукъ 
къызнынъ озю джевап бере: 

— Падишагъа айтынъыз, о гъайрыдан йигирми беш яшына 
кельсин де, сонъ мен онъа къоджагъа чыкъарым. 

Бу хаберни эшиткен падиша ачувындан ап-акъ кесиле ве 
джеми-джемаатны топлап: 

— Киши яшарткъан илядж бильмейсинъизми? — деп сорай. 
Бильген адам тапылмай. Бу вакъыт везир, озюнинъ 
акъылданелигинен къопайып: 

— Меним киби акъыллы бир везиринъиз олгъанда, бу 
ахмакъларнен акъыл танышып отургъанынъыз не? — дей. – Зан 
этем ки, Памукъ къызны тапып кетирген адам, сизге 
яшлыгъынъызны къайтараджакъ иляджны да тапып кетирир. 
Эмир беринъиз, къалгъаныны мен озюм беджеририм. 

Падиша эмир бере, везир исе бу эмирни Матюв огълангъа 
бильдире, эгер учь кунь ичинде бу иляджны тапып кетирмесе, 
башы кесиледжегини айта. 

Матюв огълан не япаджагъыны бильмей къала ве кене 
атындан акъыл сорай. 

– Ана, беляларнынъ сонъу етти, – деп къувана ат. – Бу 
кересинде мен санъа джан-гонъюльнен ярдым этерим. Бунынъ 
ичюн Къарадагънынъ тёпесине чыкъмакъ керек. Анда къыркъ 
бие бар. Бу биелерни сагъмакъ, сютюнде ювунмакъ керек. 
Яшармакъ иляджы иште будыр. 

Матюв огълан атына мине, йылдызларгъа котериле ве 
Къарадагънынъ тёпесине барып тюше. Бакъсалар не 
корьсинлер, къыркъ дане бие бир ерге топлангъан, отлана 
юрелер. Къыркъ биринджи бие оларнынъ башы олып, 
къаравлап тура. 

— Биелернинъ башы бизни якъын биле къоймаз, — дей ат. — 
Сен анавы сазлыкъ янында терен бир чукъур къаз. Чукъурнынъ 
тюбюне мен ятарым. Сен шу ерде отлап тургъан 
сувсыгъырларындан къыркъ данесини сойып, терилеринен 
меним устюми орьт. Биелернинъ башы меним мында 


олгьанымны дуяр ве мени тишлейджек олып терилерни 
тишлер. Бу вакъыт биелернинъ эписи бизимки олур. 

Шай да япалар ве биелерни Къарадагъдан тюшюрип, 
падишанынъ сарайына алып баралар. Чоюндаки сют 
шапырыпкёпюре башлагъан сонь, Матюв огьлан падишагъа: 

— Падишам, чоюнгъа тюшюнъиз, сизни яшартаджакъ бу 
сюттир, — дей. Падиша тюшеджек ола амма, джесарет эталмай, 
башта Матюв огьланнынъ тюшмесини эмир эте. Ат, Матюв 
огьланнынъ къулагъына: 

— Къоркъма, тюш! — дей. 

Матюв огълан артыны-огюни тюшюнмеден, озюни къайнап 
тургъан сютнинь ичине ташлай. Ат, якъын келип, бутюн 
кучюнен уфюрмеге башлай. Сют сува ве Матюв огълан ап-акъ 
ве яп-яш бир йи-итке чевирилип, ич бир зарарсыз сют ичинден 
чыкъа. Буны корьген падиша, яшараджагъына къуванып, аман 
озюни сют ичине ата. Ата амма, оджакъта алевленип янмакъта 
олгъан атеш сютни кене шапырта-копюрте ве падиша сют 
ичинде бурюшип, пишип къала. 

Ат, Матюв огълангъа: 

— Мин сыртыма! – дей де, оны шу ерден алып къача. Чёль 
ичинден кечкенде, Памукъ къыз да аткъа мине. Пешлеринден 
падиша аскерлери къува. Къува амма, о атнынъ артындан ким 
етер? 

Матюв огълан Памукъ къызны озь падишалыгъына алып 
келе. Бабасына исе бир авуч топракъ — козь иляджы бере. 
Падиша оны козьлерине сюрткенинен, эр шейни корип башлай 
ве къувангъанындан Матюв огъланны озь тахтына отурта. 

Матюв падиша ола, той-дюгюн яптыра. 


Торгъай тобугъындан, 

Бакъа кишенлигинден, 
Пире майындан аш пишире, 
Мусафирлер ашкъа шише. 


